[image: image1.png]



REPUBLIKA E SHQIPËRISË

KUVENDI

LEGJISLATURA VIII  - SEANCA E DITËS SË ENJTE, 24 NËNTOR 2016, TIRANË


PROCESVERBAL

SEANCËN E DREJTON

zËVENDËSKRYETARJA E Kuvendit VALENTINA LESKAJ

(Seanca filloi në orën 11:00)
Rendi i ditës:

1. Miratimi i procesverbalit të seancës plenare të datës 17.11.2016 (neni 44, Rregullore)

2. Njoftimi i projektligjeve të depozituara në Kuvend (neni 44, pika 3 e Rregullores)

3. Projektligji “Për disa ndryshime dhe shtesa në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar (nenet 73-77, Rregullore, votim me shumicë të thjeshtë)

Pyetje

Shprehet komisioni përgjegjës për Sigurinë Kombëtare.

Relatori

Diskutime

(Shprehen grupet parlamentare.)

Koha e votimit (në parim/nen për nen/në tërësi)

4. Projektligji “Për zhvillimin e rrjeteve të komunikimeve elektronike të shpejtësisë së lartë dhe sigurimin e të drejtës së kalimit” (nenet 73-77, Rregullore, votim me shumicë të thjeshtë)

Pyetje

Shprehet komisioni përgjegjës për Veprimtaritë Prodhuese, Tregtinë dhe Mjedisin.
Shprehet për dhënie mendimi Komisioni për Integrimin Europian.

Relatori

Diskutime

(Shprehen grupet parlamentare.)

Koha e votimit (në parim/nen për nen/në tërësi)

5. Projektligji “Për shërbimet e kujdesit shoqëror në Republikën e Shqipërisë”(nenet 73- 77, Rregullore, votim me shumicë të thjeshtë)

Pyetje

Shprehet komisioni përgjegjës për Punën, Çështjet Sociale dhe Shëndetësinë

Shprehet për dhënie mendimi Komisioni për Ekonominë dhe Financat

Relatori

Diskutime

(Shprehen grupet parlamentare.)

Koha e votimit (në parim/nen për nen/në tërësi)

6. Projektvendimi “Për zgjedhjen e zonjës Gentjana Sula, Kryetar i Autoritetit për Informimin mbi Dokumentet e ish-Sigurimit të Shtetit” (votim me shumicë të thjeshtë)

Koha e votimit

7. Njoftimi-miratimi i projekt-programit të punimeve të Kuvendit për periudhën 30 nëntor – 24 dhjetor 2016 (neni 26, Rregullore, votim me shumicë të thjeshtë)

8. Njoftimi-miratimi i projektkalendarit 3-javor të punimeve të Kuvendit për periudhën 30 nëntor – 16 dhjetor 2016 (neni 27, Rregullore, votim me shumicë të thjeshtë)

9. Për votim: projektligji “Kodi Hekurudhor i Republikës së Shqipërisë”.

Koha e votimit (në parim/nen për nen/në tërësi)

10. Diskutime për çështje jashtë rendit të ditës (neni 45, Rregullore)

Koha e diskutimeve deri në 60 minuta.

Valentina Leskaj – Mirëdita! 

Ju lutem, zotërinj deputetë, zini vendet!

Fillojmë me seancën. 

(Pasi lexon rendin e ditës)

Ndërkohë ju njoftoj se vijon puna në komisionet parlamentare për projektligje, të cilat ishin parashikuar në kalendarin 3-javor të punës së Kuvendit për t’u miratuar, pastaj në seancën plenare të datës 24.11.2016.

Konkretisht:

Projektligji “Për statusin e punonjësve të industrisë së naftës dhe të gazit”; 

 Projektligji “Për të drejtat dhe mbrojtjen e fëmijës”;

Dekreti nr. 9765, datë 14.10.2016 “Për kthimin e ligjit nr. 92/2016 “Për disa shtesa dhe ndryshime në ligjin nr. 10463, datë 22.09.2011, “Për menaxhimin e integruar të mbetjeve”, të ndryshuar”;

Dekreti nr. 9769, datë 18.10.2016 “Për kthimin e ligjit nr. 93/2016 “Për disa shtesa dhe ndryshime në ligjin nr. 9640, datë 09.11.2006, “Për dhomat e tregtisë dhe industrisë”, të ndryshuar”; 

 Projektligji “Për administrimin e ujitjes dhe të kullimit”.


Në vijim, në mbështetje të nenit 46 të Rregullores, ju njoftoj se kanë depozituar emrat për diskutim në seancë deputetët si vijon:

Për projektligjin “Për disa ndryshime dhe shtesa në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, kanë regjistruar emrat: Arben Çuko, Pjerin Ndreu, Erion Braçe, Eduard Shalsi, Arben Ristani, Edmond Spaho, Sali Berisha, Asllan Dogjani, Ben Blushi.


Në emër të grupeve janë: Spartak Braho, Bedri Hoxha, Xhemal Qefalia.


Për projektligjin “Për zhvillimin e rrjeteve të komunikimeve elektronike të shpejtësisë së lartë dhe sigurimin e të drejtës së kalimit”, kanë regjistruar emrat: Artan Gaçi, Eduard Ndocaj. 

Në emër të grupeve kanë regjistruar emrat: Kozma Dashi dhe Rakip Suli. 


Për projektligjin “Për shërbimet e kujdesit shoqëror në Republikën e Shqipërisë”, kanë regjistruar emrat: Erjeta Alhysa, Adelina Rista, Antoneta Dhima, Eduart Bejko, Ilir Pendavinji, Jorida Tabaku, Sali Berisha, Luçiano Boçi, Gjergji Papa, Arbjola Halimi, Vangjel Dule. 


Në emër të grupeve parlamentare kanë regjistruar emrat: Edlira Çekrezi, Albana Vokshi, Klodiana Spahiu.


Pra, këta janë deputetët që kanë regjistruar emrat për diskutim, sipas projektligjeve që sapo citova. 

A ka vërejtje për procesverbalin e datës 17.11.2016? Nuk ka. 

Miratohet. 

Njoftim për projekte të depozituara në Kuvend. 

Në mbështetje të nenit 44, pika 3 e Rregullores, njoftohen këto projektakte të depozituara në Kuvend. 

Nga  Këshilli i Ministrave është projektligji “Për sigurinë dhe shëndetin në punë, emergjencat e shpëtimit në veprimtarinë minerare dhe në ndërtimin e punimeve nëntokësore në veprat hidro-energjetike”, depozituar më datë 17.11.2016. 

Projektligji “Për disa shtesa dhe ndryshime në ligjin nr.10129, datë 11.05.2009 “Për gjendjen civile”, të ndryshuar”’, depozituar më  17.11.2016. 

Propozime nga grup-deputetë. 

Projektligji “Për një ndryshim në ligjin nr.155/2015 “Për lojërat e fatit”, depozituar më datë 15.11.2016 nga deputeti Tahir Muhedini. Projektligji “Për një ndryshim në ligjin nr.155/2015 “Për lojërat e fatit”, depozituar më datë 22.11.2016 nga grup deputetësh.
Kalojmë te shqyrtimi i  projektligjit “Për disa ndryshime dhe shtesa në ligjin nr. 9363, datë 24.03.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar””. 

Nga ministria për prezantimin e projektligjit nuk ka njeri.

Ka pyetje? Nuk ka.

Kalojmë te diskutimet. 

Fjalën e ka deputeti Arben Ristani.

Arben Ristani – Dua të trajtoj një problem që ka të bëjë dhe me procedurën, por duke qenë se minutat do të më duhen për ta sqaruar çështjen, mendova të flas i pari te çështja e rendit të ditës.

Ajo që dua të them është fakti se Byroja Parlamentare ka marrë një vendim për të përjashtuar nga punimet e parlamentit kryetarin e Grupit Parlamentar të Partisë Demokratike, zotin Paloka, si dhe një nga deputetët më aktivë të Partisë Demokratike, zotin Noka, qoftë në komisionet parlamentare, qoftë në seancat plenare. Ne si opozitë fjalën kemi, ne si opozitë këtë  foltore kemi. Të përjashtosh kryetarin e Grupit Parlamentar të Partisë Demokratike, apo deputetët aktivë të opozitës, është një veprim arbitrar, një veprim i padrejtë, një veprim i cili synon t’i mbyllë gojën opozitës.  

Unë  do të kërkoja që  Byroja ta rishikonte çështjen, në mënyrë që të mos ecim me këtë lloj arbitrariteti duke synuar mbylljen e gojës së opozitës, pengesën për të sjellë në parlament zërin e qytetarëve. Ju e dini që ne hallet e qytetarëve sjellim në këtë sallë parlamenti, pasqyrim i zërit të tyre jemi në këtë parlament. Të ecësh në këtë drejtim, pra të kërkosh t’i mbyllësh gojën opozitës është një veprim jo i duhur që nuk i përgjigjet një Shqipërie e cila aspiron të jetë pjesë e Bashkimit Europian. 

Siç jua thashë dhe më sipër, ne këtë foltore kemi, këtë zë kemi, sepse nuk mund t’i zgjidhim ne direkt hallet e qytetarëve. Por të paktën  mund t’i sjellim në këtë parlament dhe t’i bëjmë prezent për të gjithë. Kuptoni se sa e rëndësishme është kur çdo ditë përballemi me hallin e njerëzve, ashtu sikurse dhe një pjesë e deputetëve të maxhorancës që kanë aq fleksibilitet, aq mundësi, aq ndjenja për t’i dëgjuar,  për të sjellë zërin e tyre në parlament. Ngarkohemi çdo ditë me halle qytetarësh, të cilët ankohen për shërbimin jo të mirë në spitalet e vendit, për mungesën e ilaçeve nëpër spitalet e vendit, për njerëz që sorollaten nga spitali në spital dhe humbin jetën. Ngarkohemi çdo ditë me hallet e qytetarëve që ankohen për ministra të cilët vjedhin dhe grabisin çdo ditë pasuritë kombëtare, konkretisht si ministri i Shëndetësisë, meqë e nisa me hallet e njerëzve në këtë fushë, i cili jep tenderë me nga 100 milionë euro për kontrolle, 100 milionë euro gjoja për sterilizime, 100 milionë euro gjoja për hemodializën dhe pasi vjen këtu, do të  pushtojë edhe  foltoren e parlamentit duke mos e lënë opozitën të bëjë prezente problemet.

Kur ndodhesh në një situatë të tillë, sigurisht që njerëz me mish dhe gjak jemi, pasqyrimin e revoltës kemi, sepse revolta, siç e shihni, po ngrihet çdo ditë kudo nga të gjithë qytetarët e këtij vendi. Ne këtë foltore dhe këtë zë kemi dhe sigurisht që do t’i sjellim këtu, hallet e njerëzve, hallet e njerëzve që përmbyten, njerëz që nuk marrin shërbimet nga shteti, por lihen në mëshirë të fatit,  njerëz që u ngordhin bagëtitë, burimet e vetme të jetesës dhe nuk u çohet një vaksinë. Ka njerëz që janë të papunë dhe janë të detyruar të dëgjojnë edhe mashtrimet tuaja për gjoja 300 mijë vende pune të reja,  njerëz që nuk u rriten rrogat, pensionet, asistencat sociale. Pra, bëhet fjalë për vuajtje të përgjithshme që pasqyrimin e saj e gjen te zëri i opozitës. Ne këtë zë kemi për të sjellë këtu në këtë foltore të parlamentit. Të përpiqesh ta bllokosh, të përpiqesh të largosh nga punimet e seancës kryetarin e Grupit Parlamentar të PD-së dhe deputetë të opozitës është absolutisht një veprim i padrejtë që tregon jo vetëm arrogancën, por tregon  pandjeshmëri, mbylljen e veshëve dhe të syve ndaj zërit të qytetarëve që duhet të vijnë në këtë foltore. 

Për të gjitha këto arsye do t’ju kërkoj që ta rishikoni situatën. Pra, të rimblidhet Byroja e Parlamentit dhe ta rishikojë këtë vendim, në mënyrë që të sigurojë pjesëmarrjen e opozitës në parlament. Duhet të keni parasysh një gjë: edhe një deputet sikur të ngelet nga opozita, përsëri të njëjtën gjë do të bëjë, përsëri zërin e qytetarëve do të sjellë, revoltën e tyre do të sjellë. Shikoni se nuk është e mirë kjo që po ndodh. Nuk kënaqemi, nuk gëzohemi, por shohim me hidhërim se si ministrat tuaj gjuhen me vezë, si ministrave tuaj u mbushet koka me salcë. Ky nuk është një veprim që e shohim me kënaqësi, apo  e përcjellim si të tillë, por ta dini që është pasqyrim i revoltës popullore.  Shikoni se çfarë ndodh në Mbrostar, për shembull, kur doni të çoni përsëri për të djegur plehrat atje. A e shikoni se çfarë ndodh me revoltën popullore ndaj plehrave? Dhe sot njerëzit kanë gdhirë nëpër rrugë duke protestuar.  Pavarësisht se atje ka punonjës policie të papërgjegjshëm për detyrën që bëjnë, të cilët u thyejnë krahët të rinjve dhe të rejave, revolta vazhdon dhe do të ngrihet. Dhe ne zërin e tyre do të sjellim në parlament për kushtet e rendit dhe të sigurisë në këtë vend, për njerëzit që vriten si pulat dhe policia e ka mendjen te rripi i sigurimit të shoferëve nëpër makina. Do të ngremë shqetësimin për mafien, e cila  ngre aeroporte droge dhe e transporton atë me avionë,  kur ministri në seancë thotë se ka shkatërruar 98,2% të sipërfaqes së mbjellë dhe që gjoja ky 0,2%-shi kondicionoka mafien që të ndërtojë aeroporte dhe të transportojë me avionë drogën. Është e dhimbshme të shikosh se si nxënës, jo vetëm të gjimnazeve, por dhe të shkollave 9-vjeçare, nën efektet e djegies së drogës, shkojnë nëpër spitale. Keni pasur 2 shembuj të tillë. Janë problematika të cilat sigurisht që opozita do t’i sjellë në Kuvend, sigurisht që opozita do t’i bëjë prezent. 

Është e dhimbshme të shikosh se si nëna me fëmijë në bark sorollatet dyerve të spitaleve derisa humb jetën. Është e dhimbshme e gjithë ecuria që keni pasur për shkak të arrogancës, që nga momenti kur keni ardhur në pushtet.  Ka  njerëz që janë detyruar të vetëvriten për shkak të pushimit nga puna, kanë qenë të detyruar të vetëvriten për shkak të 5 lekëve të papaguara nga energjia elektrike. Këtë sigurisht që opozita do ta sjellë në parlament. Ju nuk mund t’ia mbyllni gojën opozitës duke përjashtuar deputetët e saj nga punimet e parlamentit, sepse nuk mund t’i mbyllni gojën popullit në fund të fundit. Edhe një deputet i fundit sikur të ngelet nga opozita, përsëri të gjitha këto do t’jua rendisë një nga një në këtë foltore për të ndikuar sadopak në ndërgjegjen tuaj të kalbur dhe të zënë nga paratë e zhvatjes së këtij populli.

Pavarësisht se arroganca ju bën të mos i mendoni, organizatat ndërkombëtare e kanë bërë prezent faktin që Kryeministri i këtij vendi ka akumuluar 200 milionë dollarë pasuri, grabitur këtij populli, që ministrat tuaj harxhojnë para pa fund për luksin e tyre, qoftë për zyrat e punës, qoftë për makinat e shtetit dhe qoftë për mënyrën e jetesës. Përballë këtij populli që po varfërohet çdo ditë, kjo bën që zëri i opozitës të jetë gjithmonë e më i fortë në këtë foltore. 

Prandaj, për ta mbyllur, do të doja t’ju kërkoja edhe një herë ta rishikoni vendimin e përjashtimit të deputetëve të opozitës nga punimet e parlamentit!  Kjo është një rrugë që çon në  një përfundim të vlefshëm, qoftë edhe për zullumet tuaja.

 Faleminderit!

 Valentina Leskaj – Faleminderit!

 Fjalën e ka deputeti Çuko.

Arben Çuko -  Faleminderit, zonja drejtuese e seancës!

 Jam plotësisht dakord me pjesën ku parafolësi tha se opozita ka vetëm fjalën si armë të saj. Nga ana tjetër, nuk jam absolutisht  dakord me veprimet që kanë bërë ditët e fundit përfaqësuesit e opozitës në komisionet dhe në seancën parlamentare. 

Detyra e opozitës është  të sjellë zërin e  popullit, por unë nuk besoj se ka popull, qoftë edhe opozitar, të pranojë që zëri i tij të transformohet në grushte, në fyerje dhe hedhje balte.

Të gjithë  ishim këtu të enjten e kaluar dhe pamë se si kryetari i Grupit Parlamentar të Partisë Demokratike, në foltoren e parlamentit, në sy të të gjithë publikut shqiptar, goditi me grusht ministrin në detyrë. 

(Ndërhyrje pa mikrofon nga salla)

 Mos pretendoni që të marrë një shkop bejsbolli dhe t’i bjerë në kokë.  Jo, se  pastaj nuk  ka ku të shkojë më. 

Ushtroi dhunë fizike. Unë nuk mund ta di përkufizimin  se çfarë quhet “grusht”, “gishta të bashkuar” apo “gishta të hapur”.

Meqë ju po thoni se jeni të detyruar të sillni zërin e  popullit opozitar në parlament, atëherë edhe unë kam bindjen se duhet t’ju inkurajojmë të sillni zërin e  popullit opozitar dhe  të flisni për hallet e tij, por mos sillni grushte dhe dhunë, dhunë verbale, sharje pa mbarim, sharje që  nuk kanë të bëjnë me çështjet konkrete, por kanë të bëjnë me familjen dhe me fisin. A nuk jemi të gjithë këtu dëshmitarë që, kur del udhëheqësi juaj  legjendar,  shan nga i pari i fisit deri tek ata që nuk jetojnë më? A nuk është dhunë kjo? Unë  nuk besoj se populli  juaj opozitar e miraton sjelljen e dhunshme të atij dhe të një pjese tuajës. 

Nga ana tjetër, unë dua të them edhe disa fjalë në lidhje me projektligjin  për procedurat e  kalimit të trupave  të huaja në territorin e Republikës së Shqipërisë dhe procedurat e dërgimit të trupave shqiptare të Forcave të Armatosura Shqiptare në vendet e huaja, të cilin shpresoj ta miratoni, sepse në komision e kemi miratuar njëzëri. 

Ky projektligj  lehtëson procedurat, nga njëra anë, për kalimin  e trupave të huaja në territorin e Republikës së Shqipërisë dhe, gjithashtu,  veprimet burokratike.

 Nga ana tjetër, ajo që vërtet përbën risi,  është që ky projektligj bën të mundur sigurimin shëndetësor, jo vetëm të jetës së ushtarëve, por edhe të rasteve të plagosjes, jo vetëm kur janë në misione  luftarake, por edhe kur shkojnë në stërvitje të ndryshme në kuadrin e Aleancës së Atlantikut Verior, qoftë edhe në stërvitjen në kuadër të trupave në territorin e Bashkimit Europian.

 Ju ftoj ta miratojmë këtë ligj!

 Faleminderit!

 Valentina Leskaj – Fjalën e  ka zoti Spaho.

Edmond Spaho – Faleminderit, zonja drejtuese e seancës!

Besoj se kur keni ardhur sot në mëngjes në Kuvend,  nëse keni hyrë nga hyrja kryesore, keni parë që një grup i madh qytetarësh, të mbështetur nga shoqëria civile, po protestonin kundër ligjit për importin e plehrave, duke kërkuar që dekreti i Presidentit të shqyrtohet sa më parë. Këta njerëz kanë që dje aty, kanë qëndruar të gjithë natën  në ambientet e Kuvendit  pikërisht për të treguar sensibilitetin e  madh që ka kjo çështje dhe vendosmërinë e tyre për t’i shkuar deri në fund. 

Për fat të keq, policia e këtij këtu, e cila është e aftë vetëm të ndërhyjë për të tilla gjëra, por jo për të arrestuar kriminelët dhe për të mbajtur rendin në vend, ka ndërhyrë me shkopinj dhe ka arrestuar  dy prej protestuesve. Duket si skenar i një diktature, i një sjelljeje ku të gjitha institucionet e  vendit përpiqen t’u imponojnë qytetarëve me çdo kusht skenarin e importit dhe djegieve të plehrave në territorin e Shqipërisë. 

Maxhoranca është kapur në lojën e numrave, i ka humbur shumica dhe po shtyn pa fund shqyrtimin e dekretit të Presidentit në komision dhe  në seancë, madje për iniciativën   për referendum as që  bëhet fjalë, pasi nuk ka ndonjë intension nga ana juaj që të merret me këtë çështje. 

Sot në Konferencën e Kryetarëve  ne kërkuam që   për dekretin e Presidentit të caktohet data për shqyrtim në komisione dhe në seancë plenare. Ishte i  papranueshëm veprimi i bërë nga maxhoranca, që ndryshoi në mënyrë  abuzive dhe të njëanshme kalendarin e punimeve të ditës së sotme të Kuvendit, duke hequr dekretin e  Presidentit nga rendi i ditës.

 Unë i bëj thirrje Kryetarit të Kuvendit,  zoti Ilir Meta, njëkohësisht edhe kryetar i LSI-së, si dhe kryetarit të PDIU-së, zotit Shpëtim Idrizi, të mos negociojnë me Edi Ramën për të gjetur rrugë për ta kaluar ligjin e importit të plehrave. T’i qëndrojnë premtimit që kanë dhënë, që pa konsensusin e shoqërisë civile nuk do të ketë miratim të ligjit. Shoqëria civile e ka dhënë konsensusin. Ka vetëm një konsensus: ky ligj të rrëzohet dhe t’i japim fund këtij projekti kaq të ndyrë dhe të rrezikshëm jo vetëm për njerëzit, por edhe për gjenerata të tëra. T’u japin fund projekteve 25- vjeçare me koncesion për të importuar dhe djegur plehrat në Shqipëri! 

Sot  për herë e më shumë po dalin përmasat e këtij skandali  të madh. Nuk ishte e  rastësishme hedhja e ligjit të importit të mbeturinave të riciklueshme, sepse halli ishte te mbeturinat e  riciklueshme.  Nuk janë mbeturina të riciklueshme, janë plehra. Do të importohen plehra dhe së bashku me landfillet e plehrave janë  bërë projektet e ndërtimit të inçeneratorëve për djegien e tyre. Landfillet do të ndërtohen në tri vende: Fier,  Elbasan dhe Korçë. Landfillet që po ndërtohen në këto vende kanë parashikuar  edhe ndërtimet e inçeneratorëve. Qytetarët në Mbrostar protestojnë në radhë të parë për djegësin e  plehrave, i cili gjoja do të na prodhojë energji elektrike. 

Dje një gazetë franceze thoshte se në Shqipëri, pavarësisht se nuk ka ligj për importin e plehrave, janë importuar rreth 700 mijë tonë. Nëse është e vërtetë kjo, është një çështje, e cila duhet të na bëjë ne t’i vëmë gishtin kokës. Kur këtu hykan plehra pa ligj, imagjinojeni se çfarë do të bëhet nëse do të kemi një ligj të tillë!

Para disa ditësh ministri i Energjetikës miratoi  vendimin për ndërtimin e inçeneratorit për djegien e plehrave në Elbasan. Në landfillin që është në Fushë-Mbret, afër Shkumbinit, është miratuar ndërtimi i  një inçeneratori me koncesion për 25 vjet, i cili do të na prodhojë energji elektrike duke djegur plehrat. Ky vendim është i lidhur edhe me një vendim të mëparshëm të këshillit bashkiak, i cili në dhjetor të vitit 2014 ndryshoi  vend ndërtimin e  landfillit dhe të inçeneratorit të djegies së plehrave, duke e hequr nga  dampa e Paprit dhe  duke  e sjellë në zonat e banuara në Fushë-Mbret,  afër lumit Shkumbin.  

Sikurse e thashë edhe më sipër, një  inçenerator i tillë është parashikuar të ndërtohet edhe në  Fier, sikurse është edhe i ashtuquajturi termocentral për  djegien  e torfës në Korçë, ku do të merret torfë nga 200 hektarë tokë për t’u djegur  për 25 vjet në termocentral. Në fakt, aty torfë nuk ka për të djegur për 25 vjet, por, edhe nëse do të marrim torfën e kësaj sipërfaqeje, aty do të rikthehet këneta. Me të mbarur torfa, do të fillojë djegia e plehrave. Pra, do të kemi 3 inçeneratorë, që do të jenë në gjendje për të djegur plehrat e të gjithë Europës. 

Jam tërësisht i çuditur si kjo maxhorancë dhe veçanërisht kryetari i Bashkisë së Elbasanit, i cili sapo mori një mandat nga qytetarët e tij, i shton Elbasanit edhe një inçenerator për të djegien e plehrave,  ku tymrat  dhe hiri i tyre prodhojnë mbeturina kancerogjene. Kjo dhuratë i jepet  pikërisht qytetit të Elbasanit, ku kemi edhe metalurgjinë, e cila me ndotjen e  saj është bërë problematike për të gjithë atë zonë. 

Si të mos mjaftojë metalurgjia, kemi edhe fabrikën e çimentos me një teknologji të 100 vjetëve më parë, e cila, gjithashtu, i shton një ndotje të papërballueshme këtij qyteti.

  Si të mos mjaftojë fabrika e çimentos, kemi edhe fabrikën e pasurimit dhe të shkrirjes së kromit, e cila  është një ndotëse e madhe e mjedisit.

Pra, përveç këtyre tri objekteve, duhet t’u japim dhuratë qytetarëve të Elbasanit edhe inçeneratorin e djegies së plehrave, sepse kështu do Qazim Sejdini dhe një grup larosh, që i mbushin letrat dhe  e justifikojnë atë  nga pikëpamja mjedisore. 

Kujtoj këtu vendimin  e tij në fushatë elektorale ku tha: “Sa të jem unë  kryetar bashkie, nuk digjen briketa  me plehra këtu” Po kjo që po ndërtohet tani çfarë është? A nuk është për të djegur plehrat, madje  jo vetëm plehrat e Elbasanit dhe të Shqipërisë, por edhe të Europës?

 Rinia e Elbasanit po përgatit një protestë kundër ngritjes së inçeneratorit në Fushë-Mbret për djiegien e  plehrave. Javën e ardhshme..

 (Ndërhyrje pa mikrofon)

 Zotëri, ty të bën përshtypje, sepse të duket sikur i organizon Partia Demokratike. Por edhe PD-ja t’i organizojë, ti duhet të na bashkohesh!

 I bëj thirrje deputetes së Elbasanit, Evisit, t’i bashkohet protestës, sepse ato plehrat..

 (Ndërhyrje pa mikrofon)

Po, po, jemi shprehur, ishte një vendim i gabuar, ishte për riciklim, kurse ju po importoni plehra. 

Prandaj, i bëj thirrje deputetes t’i bashkohet opozitës, sikurse i bëj thirrje edhe kolegut Musa Ulqini t’i bashkohet opozitës, sepse ato tymra dhe ato plehra do të shkojnë deri në Belsh,  në zonën ku ai është zgjedhur. 

I bëj thirrje edhe Besnikut të mjedisit t’i bashkohet protestës dhe t’u rikthehet atyre referimeve që na bënte vite më parë, pasi  kjo do të jetë vdekjeprurëse jo vetëm për Elbasanin, por edhe për të gjithë territorin e  vendit. Mos dëgjoni se çfarë ju thonë Qazim Sejdini, Taulant Balla apo Edi Rama, të cilët për interesa klienteliste po e kthejnë të gjithë Shqipërinë në kazan plehrash. E di që pas kësaj do të dalë dikush këtej nga qeveria dhe do të përpiqet t’i hedhë poshtë të gjitha këto dhe të thotë se djegia e plehrave qenka praktikë europiane, që inçeneratorët do të jenë me teknologji moderne, që janë kryer studime të thella mjedisore, të cilat do të pengojnë ndotjen e lumit Shkumbin, ndotjen e territorit të qytetit të Elbasanit, por të gjitha këto janë në vazhdën e llafologjisë 2-vjeçare që kjo maxhorancë ka ndërmarrë, për të kaluar ligjin për importin e plehrave dhe djegien e tyre në vendin tonë. Vetëm protestat do të mundin t’ju kthejnë ju dhe Edi Ramën nga kjo rrugë ku keni hyrë dhe të jeni të sigurt që protestat do të jenë të pafundme deri sa të hiqni dorë nga importi i plehrave.

Valentina Leskaj – Faleminderit!

Fjalën e ka deputeti Pjerin Ndreu.

Të përgatitet deputeti Blushi.

Pjerin Ndreu – E nderuar drejtuese e seancës,

Të nderuar kolegë,

Meqenëse kemi të bëjmë me një projektligj që ka lidhje me Forcat e Armatosura unë nuk kam ndër mend të bëj siç bën opozita atë tipin “kush bërtet më shumë e kush thërret më shumë”, por doja të thosha dy fjalë paraprakisht për vetë Forcat e Armatosura. Forcat tona të Armatosura janë partner serioz, jo vetëm anëtar i NATO-s, por janë forca dinjitoze, të cilat vazhdojnë të kryejnë shërbime cilësore, të suksesshme dhe janë të pranueshme kudo.

Dua të evidentoj tre momente. Ka një kompetencë në drejtimin e Forcave të Armatosura, kjo e reflektuar në reformën ligjore që Forcat e Armatosura e kanë të mbyllur, në reformën e personelit, larg atyre Forcave të Armatosura që ne kishim dhe që i morën në vitin 2013, me fiks 3 milionë litra karburant të zhdukura, të pira apo të përdorura për fushatë. Në qoftë se deri dje në Forcat e Armatosura kishte abuzime dhe një menaxhim skandaloz, sot ne nuk jemi më në  atë pozitë, pasi çdo gjë ka ndryshuar, kemi një mirëmenaxhim fondesh dhe partneritet dinjitoz. 

Meqenëse është bërë zakon që seanca të degradojë në tema të tjera, si deputet dhe si koleg nuk e kuptoj një tension të çuditshëm në radhët e opozitës. Tension në sallën e parlamentit, tension në Komisionin e Jashtëm, tension në Komisionin e Sigurisë, tension në komisionet hetimore, kudo keni të njëjtën mënyrë sjelljeje, e cila nuk është gjë tjetër veçse zhurmë, potere, ku njerëzit nuk marrin vesh asgjë, ku vetëm për objektin e një projektligji apo për disa shqetësime që ngrihen në ato komisione nuk flitet, flitet gjithçka, por nuk thuhet asgjë. Ju i keni veshur vetes rolin e zhurmuesit dhe të fyesit, zhurmime për gjithçka, provokim konflikti. Deputetët e opozitës janë kampionët e provokimit të konfliktit, dikush nga ju kërkon të provokojë konflikt dhe kërkon të nxisë konflikt. Ju kërkoni t’i tërhiqni në ngasje deputetët e maxhorancës dhe t’i përdorni më pas si alibi për të dalë nga parlamenti dhe për realizuar qëllimet tuaja, në pamundësi për të dhënë alternativën, në pamundësi për të thënë asnjë fjalë për shqiptarët. Ju, jeni bërë një strukturë e rrezikshme, një strukturë, e cila sillet rrezikshëm në mesin e parlamentit dhe tenton të krijojë vetëm konflikt.

Unë nuk e di se ku doni të dilni ju, por edhe argumentet që përdorni, kur i përdorni, nuk kanë absolutisht lidhje me realitetin. Argumentet që përdorni ju, po marr si pikë reference Komisionin për Sigurinë Kombëtare ku situata në këtë komision degradoi në disa situata që janë të pakëndshme, në fyerje, janë skandaloze. Po jua them këtu publikisht: janë skandaloze. Trajtimet e elementëve të kriminalitetit të këtij lloji nuk gjenden askund në asnjë literaturë dhe në asnjë interpretim të nivelit më të ulët të interpretimit të kriminalitetit. Nuk kam parë dhe nuk kam dëgjuar kurrë argumente të këtij lloji, nuk kam parë dhe nuk kam dëgjuar kurrë që kriminaliteti trajtohet: se unë kam dëshirë, se unë kam bindje, se unë kam një analizë, se mua nuk më pëlqen ministri, se nuk më pëlqen Kryeministri e kështu me radhë. Kjo nuk ka ndodhur kurrë në historinë e botës, me ju ndodh! Po si ka mundësi që vjen aty në komision dhe nuk thua asnjë shifër kriminaliteti, zero. Argumenti për kriminalitetin është katandisur vetëm në llafollogji pa lidhje që nuk ka sens, ku edhe polici më i keq i rrugës e thotë një fjalë për kriminalitetin. 

Jam komplet i zhgënjyer për nivelin ku ka rënë trajtimi i luftës kundër kriminalitetit, e kam thënë një herë, dy herë, tre herë dhe do t’jua përsëris prapë që nuk mund të flasësh për kriminalitetin nëse nuk ke shifra, nuk mund të flasësh për kriminalitet nëse nuk argumenton se kriminaliteti nga 3-mujori në 3-mujor apo nga 6-mujori në 6 mujor, apo nga vit në vit në filan dhe në filan vepër penale është ngritur apo është ulur. Po, nëse ti kërkon të bësh shou mediatik në Komisionin e Sigurisë dhe kërkon të anatemosh ministrin personalisht, kërkon të fyesh institucionin, se të dhembin sukseset e luftës antikrim, ky është problemi yt, por nuk është e drejtë. 

Unë personalisht nuk kam dalë kurrë të them një argument të paqenë, apo të fyej dikë me një term të paqenë. Pse e bëni ju këtë? Për çfarë bëhet kjo në Komisionin e Sigurisë? Përse flitet për kriminalitet, përse shtohet doza e halleve dhe e vuajtjeve, për çfarë abuzohet ministri me një histori ndaj opinionit publik që i dhemb, që ka të bëjë me jetën dhe pasurinë e njerëzve, për çfarë bëhet kjo? Si bëhet politikë? Si mundeni të dilni dhe të flisni përçart për kriminalitetin kur nuk keni asnjë shifër, ku nuk argumentoni asnjë rast, asnjë vepër penale që është ngritur apo është ulur? Si mundet të ndodhë kjo? Është turp! A jemi parlamentarë, a kemi përgjegjësi dhe detyrim përpara njerëzve? Argumenti banal se në shkollën e Paskuqanit u helmuan njerëzit me hashash, është një turp!

Unë mendoj që secili prej deputetëve të Komisionit të Sigurisë, ku unë bëj pjesë, duhet t’i thërrasë mendjes, duhet të gjejë vetveten, duhet të jetë më i përgjegjshëm. Nëse flasim për projektligjet në Komisionin e Sigurisë flasim për sigurinë kombëtare, flasim drejtpërsëdrejti për integritetin territorial të këtij vendi, flasim drejtpërsëdrejti për jetën, për pasurinë, për gjithçka në këtë vend dhe këto janë temat më sensitive, janë temat më të prekshme. Nxirrni argumente, nxirrni të dhëna, nxirrni shifra dhe për sa kohë nuk keni nxjerrë shifra, nuk keni bërë gjë tjetër veçse keni stimuluar dhe keni mbështetur kriminalitetin dhe jeni të pozicionuar si një opozitë destruktive dhe që nuk e kuptoni fare se kur fillon dhe si flitet për luftën kundër kriminalitetit. Deri më sot jeni në kundërkohë.

Kisha edhe një problem tjetër të fundit. Fatkeqësisht kam marrë vesh nga portalet, nga interpretimet në disa opinione, se opozita greke, disa elementë nacionalistë të sëmurë grekë, ashtu siç edhe serbë, disa opinionistë tanët, disa kundërshtarë të Edi Ramës janë bërë keq në lidhje me argumentet që dha Kryeministri ynë në intervistën e tij. Si ka mundësi që ka një grupim të tillë të çuditshëm? Të gjithë ata që i kanë mendtë në kokë dhe që janë njerëz nuk mund ta anatemojnë Kryeministrin pse mban qëndrime për çështjen shqiptare. Po shyqyr! Cili e bëri këtë? Në vend që ta mbështesin atë, është ngritur një kor, i cili shkon në harmoni të çuditshme me korin e nacionalistëve të sëmurë grek, janë në një fjalë, në të njëjtën sintoni, në të njëjtin zhargon, janë të gjithë kundër Kryeministrit, kur të gjithë shqiptarët janë pro. Sa herë që Kryeministri apo kushdo pushtetar tjetër flet për çështjet shqiptare, ne jemi me të. Më pas nëse do ta banalizojmë ose jo, nëse po e përdor për politikë apo për kredo personale ky është problemi i përkthimit shqip-shqip.

Faleminderit! Unë kaq kisha.

Valentina Leskaj – Faleminderit!

Fjalën e ka zoti Blushi.

Ben Blushi – Si të gjithë ata që janë te dera e parlamentit sot, edhe unë kam ardhur për të votuar kundër ligjit të mbetjeve, i cili ishte parashikuar të ishte në këtë seancë edhe akoma nuk ka një arsyetim të besueshëm, apo një justifikim, apo qoftë edhe një alibi, sepse dekreti i Presidentit që e rrëzon këtë ligj “Për importin e mbetjeve në Republikën e Shqipërisë”, nuk është sot në seancë për votim.  Të gjithë ata që patën kurajën këtu të mbronin arsyen se pse Shqipëria do të mbushet si kazan i mbetjeve europiane nuk e kanë sot guximin të dalin këtu dhe të thonë: pse dekreti nuk është në seancë? 

E di që do ta bëjnë pas kësaj dhe arsyeja që po flas në këtë mënyrë është t’i provokoj pak dhe që shqiptarët ta kuptojnë se sa cinik dhe të pabesueshëm janë këta që mbrojnë mbetjet në Shqipëri. E di që do të dalin pas meje, por po flas paraprakisht. Silleni ligjin në seancë ta votojmë dhe të ndahet ky parlament se kush është pro importit dhe kush është kundër importit. Pra, me pak fjalë kush do të rrijë në kazan dhe kush do të dalë nga kazani. Keni nja 2 muaj që jetoni në kazan dhe ky kutërbim po e ndot Shqipërinë edhe më shumë. 

Dy fjalë për mbetjet. Unë e di shumë mirë se pse nuk e sillni ligjin sot  dhe nuk sillni dekretin për ta votuar këtu kundër apo pro në varësi të palëve, sepse nuk është që unë besoj se nuk keni votat, se vota keqbërësish ka gjithmonë me shumicë në këtë parlament, ka më shumë vota keqbërësish se votat e atyre që duan të votojnë pro apo kundër mbetjeve.

Nuk e sillni për shkak të presionit popullor, në radhë të parë, të njerëzve të mbledhur te dera e parlamentit, të cilët nuk i respektoni dhe më thanë se mbrëmë i keni marrë me polici.
E dyta, për shkak se ka një palë që ka frikë nga ky presion dhe që kërkon ta modifikojë ligjin, çka totalisht bie në kundërshtim me procedurën parlamentare, e cila kërkon që dekreti të miratohet, të votohet apo të rrëzohet dhe më pas në një fazë të dytë ligji mund të fillojë të modifikohet. Ligji nuk mund të modifikohet pa kaluar dekreti i Presidentit, i cili meqë ra fjala, sot ka përmbushur afatin e domosdoshëm të 8 javëve për t’u shqyrtuar nga ky parlament. Në vigjilje të këtij ligji, që me siguri kërkoni ta votoni, por nuk besoj se do ta bëni nga frika, po ju them se çfarë po ndodh përreth nesh. Janë përgatitur të gjithë kazanët e Jugut të Italisë dhe të Greqisë Veriore për t’u derdhur në Shqipëri. Vetëm dy apo tri ditë më parë, një mik po më thoshte se kishte takuar kryetarin e Bashkisë së Korfuzit dhe ai i kishte thënë: “Kalojeni sa më shpejt në parlament ligjin për mbetjet, se nuk kemi ku t’i çojmë mbetjet tona dhe duhet t’i sjellim në Sarandë. I bie më lirë sesa t’i djegim në Korfuz”. Kjo është çështja! Asnjë vend në rajon nuk ka një ligj të ngjashëm dhe i ftoj këta katanalogët e Rilindjes të tregojnë se cili vend ka një ligj të ngjashëm. E di që sot do të dalin e do të thonë me një copë letër se Bashkimi Europian i kërkon të fusin letrën në Shqipëri. Për sa kohë që Shqipëria nuk ka kapacitet, aq më tepër që ka më shumë mbetje seç i duhen industrisë së riciklimit për t’u ricikluar dhe për të dalë me fitim apo me rentabilitet, unë nuk besoj se Bashkimi Europian mund t’i kërkojë Shqipërisë të hapë dyert për mbetjet e Europës. 
Jua thashë edhe herën e kaluar, po jua them përsëri sot se nuk ka asnjë vend, siç është Kroacia, Mali i Zi, Greqia, Maqedonia, të cilat jetojnë me turizëm, që ka një ligj që importon mbetjet. Këto vende nuk kanë kapacitet dhe Bashkimi Europian nuk mund t’u bëjë presion të hapin dyert për t’i kthyer në një kazan plehrash. 

Çfarë ndodh ndërkohë? Besoj e dini se Shqipëria po kap vendin e parë në Europë, për fat të keq, për rritjen alarmante të sëmundjeve kancerogjene. Dje po bisedoja me specialistë, të cilët më thanë se në Shqipëri po rritet numri i pacientëve të prekur nga kanceri, po ulet mosha dhe po shkon  në 20 – 30 vjeç. Nuk besoj se këtu ka njeri që të mos ketë në rrethin e vet të afërt pacientë të prekur nga kanceri. Po pse po rritet në mënyrë alarmante numri i këtyre pacientëve të prekur nga kjo sëmundje? E dini ju? Nga ndotjet në atmosferë, nga gazrat, nga ndotjet në ushqim, nga uji i kontaminuar. Pra, këto janë arsyet dhe, nëse mendoni se ky ligj, qoftë edhe kostoja apo çmimi i industrisë elektrike vlejnë më shumë se jeta e mijërave pacientëve në Shqipëri, të cilët, mirë që nuk mbrohen nga shteti, se nuk ka kufij ajri, nuk ka kufij gazrash, nuk ka kufij ndotjesh, nuk ka kufij ushqimesh të kontrolluara, por duhet të mbajnë edhe mbetjet e Europës për t’i sëmurur edhe ata që kanë mbetur pa u prekur. 

Dua të dal në një çështje tjetër, e cila shpresoj të mos jetë e vërtetë, por mua më rezulton se është e vërtetë, se nuk e kam parë si zë në buxhetin e këtij viti. Do t’ju them edhe një gjë për buxhetin që po vjen, e cila ka lidhje edhe me këtë që po flas: po përgatitet të jepen me koncesion laboratorët ku bëhen analizat e këtyre që po flasim, të cilët sëmuren për shkak të ligjit të mbetjeve dhe për shkak të gazrave në atmosferë. E dini sa është fatura? 8 milionë euro në vit. A mund të jepen të gjithë laboratorët publikë me koncesion? Për çfarë? T’i jepen një privati? Ju që e keni kaluar ligjin “Për buxhetin e shtetit” nëpër komisione, sepse unë nuk e kam votuar dhe nuk do ta votoj, për çfarë e keni kaluar në parim në komision? 8 milionë euro janë dhënë për koncesion për laboratorët publikë të QSUT-së. Për çfarë? A e dini sa është fatura e koncesioneve për vitin 2017? 7,2 miliardë lekë të rinj, që janë gati 65 milionë dollarë. Është fatura që nxjerrim nga taksat, pra nga buxheti për 5 apo 10 koncesionarë. E dini sa është fatura për asetet publike që paguajmë ne nga buxheti? Është më pak se kaq, 6 miliardë. Pra, 7 miliardë i japim për koncesione, që nuk kanë dhënë asnjë lloj produktiviteti, përkundrazi, që nga check up-i direkt te laboratorët, që është planifikuar, dhe 6 miliardë u japim gjithë universiteteve të Shqipërisë. A ka sens ky buxhet që ka ardhur në parlament, kur paguajmë më shumë për 6 veta sesa për 100 mijë studentë në shkollat e larta? E pra kjo është çështja, pa dalë pastaj tek absurditetet e tjera të buxhetit, për të cilat do të flas kur t’i vijë koha. 

Kam vendosur që sa herë të vij në seancë, t’ju bëj nga një pyetje dhe këto nuk do të jenë pyetjet e mia, por do të jenë të njerëzve që takoj. Po jua them çfarë më tha një burrë dje te njësia nr. 6 e Tiranës, shumë afër qendrës. Kishte punuar gjithë jetën në bujqësi, në kooperativë. E di sa e kishte pensionin? 5100 lekë ose 51 mijë lekë të vjetër dhe më tha: “Të lutem, kur të shkosh në parlament, pyeti ata specialistët ekonomistë, që dalin përditë dhe thonë se sa mirë është Shqipëria sot, sa më rritet mua pensioni me këtë rritjen galopante të pensioneve që po bën qeveria sipas këtij buxheti?” 51 mijë lekë të vjetër. Pensioni rritet 3%. E dini sa është 3%-shi i 51-mijëlekëshit të vjetër? Secili nga ju, pa shkuar ora 12, vetëm për të ardhur në këtë parlament, e ka harxhuar atë 3% shtesë, që ai merr nga pensioni, të cilin ju gjoja ia rrisni me këtë buxhet. Sa është pra 3%-shi i 51-mijëlekëshit që rrisni ju? Është totalisht i papërfillshëm. Ata nuk blejnë dot as ilaçet, të cilat duhet t’i blejnë  për t’u mbrojtur nga mbetjet që do të sillni pasi të miratoni në parlament ligjin  për mbetjet. 

Për ta mbyllur, kur e pyeta se çfarë pune kishte bërë gjithë jetën, më tha: “Thuaj atyre deputetëve në parlament, se profesioni im është “kazmalog”. Jam një njeri që i kam rënë kazmës gjithë jetës dhe shteti më jep 51 mijë lekë, megjithëse kam tharë këneta e kam mbjellë, kam punuar nëpër kanale ujitëse e kam hapur gropa për të mbjellë nëpër fushat e Shqipërisë. “Quhem kazmalog”, tha. A ka ndonjë në parlament që mund të quhet kazmalog? Për fat të keq, ka!  Të gjithë deputetët e Rilindjes mund të quhen kazmalogët e këtij buxheti, që do të kalojmë javën tjetër dhe që sigurisht nuk mund ta votojmë.

Për ta mbyllur, zonjë, e di që dikush do të flasë këtu, ju lutem, jepni një arsyetim, sepse kazmalogët e Shqipërisë kanë vendosur të mos e sjellin këtu dekretin e Presidentit për ligjin e mbetjeve, të cilin duhet ta rrëzojmë me çdo kusht për ta mbyllur përfundimisht këtë histori. Dikush do të qëndrojë në kazan, dikush do të dalë, dhe e di që një pjesë e madhe do të vazhdojnë të bashkëjetojnë me kazanët për fajin e atyre që janë jashtë, që filluan të shkruajnë emrat e deputetëve që e votuan ligjin nëpër kazanë, por u lodhën. Këtyre të fundit, para se të iki,  dua t’u them dy fjalë: besoj se ka ardhur koha t’i merrni përsëri shkumësat.

Valentina Leskaj - Faleminderit!

Fjalën e ka ministri Ahmetaj. Të përgatitet zoti Braçe.

Arben Ahmetaj – E mora fjalën për të dhënë një shpjegim dhe për t’iu referuar të vërtetës në mënyrë që askush nga ne të mos mund të thotë gënjeshtra ose, kur vendos të thotë gënjeshtra, të përballet me të vërtetën zyrtare. E vërteta përtej shifrave nuk është e vërtetë!

 Dua t’i referohem rritjes së pagave dhe  pensioneve dhe ftoj këdo nga ju për të parë në retrospektivë çfarë ka ndodhur me rritjen e pagave dhe të pensioneve. Do të ndaloj në dy aspekte të rëndësishme për publikun shqiptar.

Së pari dhe mbi të gjitha është taksa progresive. Do t’u bëj një llogari aritmetike të gjithë kolegëve, djathtas, majtas apo në qendër. Kjo ka të bëjë me të vërtetën jostatistikore, por, përtej saj, sesi një aleancë e majtë bën një lëvizje fiskale, e cila u kursen qytetarëve shqiptarë të punësuar në katër vjet 540 milionë dollarë. Do t’jua bëj llogarinë aritmetike, por, përpara se ta bëj këtë, dua t’ju them se një vit pasi ne futëm taksën progresive, në vitin 2014, verifikojeni, në objektivat e Mileniumit nga Kombet e Bashkuara është sugjeruar që progresiviteti, këtë mund ta verifikoni, është një nga instrumentet më të shëndetshëm të shpërndarjes së pasurisë dhe uljes së varfërisë, ku një i pasur, në të drejtën e vet, por edhe në të drejtën e shtetit, taksohet më shumë, dhe vetëm nga kjo lëvizje janë 110 deri në 120 milionë dollarë në vit, që me taksën e sheshtë nuk do të ishin në xhepat e shqiptarëve. Në katër vjet është afërsisht 480 milionë dollarë dhe jam gati t’jua bëj llogarinë kategori për kategori, për ta verifikuar dhe për t’ju sfiduar, nëse e doni si statistikë. 

Kur bëni pyetje pse është rritur konsumi, ky është një nga faktorët e parë pse është rritur konsumi. Aleanca e majtë fokusohet te shtresat në nevojë dhe te klasa e mesme, pa cenuar asnjë të drejtë të klasës së sipërmarrjes apo, siç i referohemi rëndomë, të të pasurve të këtij vendi, që janë aset kombëtar. 

Së dyti, janë 100 milionë dollarë. Nuk ka ndodhur kurrë që në një vit të rriten kaq pagat dhe pensionet. Mos u tallni me pensionistët kur i kujtoni filxhanin e kafesë. 3%-shi është nga 4 deri në 8 mijë lekë të vjetër në muaj për shtresa të ndryshme. Janë 643 mijë pensionistë në Republikën e Shqipërisë, 1% rritje është 12 milionë dollarë. Vendi ynë ka raportin 1 i punësuar me 1 pensionist, ndërsa vendet e tjera e kanë krejtësisht ndryshe, një i punësuar mban nga 3-4 apo 6 pensionistë. 4-8 mijë lekë janë shumë të rëndësishme. Nuk janë kurrë mjaft, por dua t’i kujtoj edhe kolegut parafolës se është kjo aleancë që solli pensionin social. 

E dini, i nderuar miku im, se në debat parlamentar, një nga kolegët e djathtë tha se ata që nuk kontribuojnë, nuk meritojnë të kenë pension social. Në logjikën dhe botën e tij, madje në botën e tyre kjo mund të ishte gjëja e duhur. Në botën tonë ne nuk  i braktisim njerëzit në nevojë dhe ato 75 mijë lekë në muaj që janë pension social, janë e vërteta e kësaj maxhorance dhe tregojnë kujdes për ata që ju i referoheni “të varfër”. E dini çfarë është pensioni social në fjalë të ndryshme? Një 70-vjeçar apo 70-vjeçare, në ditën e parë të vitit të 71 të jetës së vet, për shkak se nuk ka kontribuar, për një milion arsye, të drejta apo të padrejta, gjendet në mes të rrugës. Pra, në botën tuaj, ju doni ta lini në mes të rrugës, ndërsa në botën tonë ka minimalisht një pension social, që nuk është mjaft, por ekziston. Këtë bëri kjo maxhorancë, kjo qeveri dhe u votua këtu po nga kjo maxhorancë. 

Vazhdojmë me koncesionet. Jam gati ta mbaj debatin pafundësisht gjithë ditën, por po ju sqaroj se për këtë mjafton të lexoni relacionin. Duhet t’i jepni kredi atij, sepse për herë të parë i ka të detajuara. Ka një rregull, të cilin e kemi vënë ne: “Koncesionet brenda tavaneve buxhetore nuk financohen më shumë se 5% e të ardhurave tatimore.” Së pari, e rëndësishme është që kjo s’ka ndodhur kurrë!

Së dyti, po ju marr një koncesion, ndërtimi, operimi, transferimi i HEC-it mbi lumin Devoll, rimbursimi i ndërtimit të rrugëve zëvendësuese është 12-13 milionë dollarë. E di çfarë është apo jo? Është një koncesion i dhënë me të drejtë para 6 vjetësh dhe në kontratën e vet ka një kondicion për qeverinë shqiptare, kondicion kontraktual që të ndërtojë rrugën lidhëse që zëvendësohet, e cila, po të doni, kushton 49 milionë euro, nëse nuk jam gabim me 2-3 %. Po çfarë doni ju, që të ndërtojmë një hidrocentral dhe të lëmë një territor të tërë të pakonjektuar, të palidhur? Ky është një nga koncesionet. Një koncesion tjetër është Rapiscan-i. Qeveria paguan 9 milionë dollarë për skanimin në doganë. Çfarë doni ju? Ju doni që ne të lëmë fasonin, gjithë industrinë, të falimentojë? Jo. Nuk e bëjmë as këtë. Por, çfarë doni ju? Doni që të vdesin njerëzit rrugëve, në nevojë, prej dializës? Jo. Doni koston? Kostoja është e njëjtë me atë që ka buxheti i shtetit. Pra, mos bëni politikë populiste të gabuar për të njëjtën shumë, sepse ju kthehet mbrapsht dhe nuk ju beson askush për koncesionet!
Po ashtu, njerëzit që kanë nevojë për dializë, kur ju dëgjojnë të flisni për të, shpresoj të mos ju mallkojnë. Tashmë, atyre u ofrohet shërbimi me koston e shtetit dhe është e njëjta kosto si dikur, kur shërbimi jepej me prokurim dhe sot shërbehet më shumë dhe me më shumë njerëz afër tyre.

Doni një parti të majtë dhe një aleancë të majtë? Kjo është. Doni një koncesion tjetër?

Ju iu referuat laboratorëve dhe është e njëjta kosto që harxhojnë sot laboratorët e spitaleve të QSUT-së për operimin e tyre, vetëm për gjysmën e analizave. Le të ndalemi këtu, sepse kjo është e rëndësishme. Pra, me të njëjtën shumë parash, ofrohet dyfishi i analizave, me të njëjtën shumë parash ka një shërbim më të mirë dhe në fund, pas 10 vjetësh, e gjithë teknologjia i ngelet përsëri shtetit shqiptar.

Unë e kuptoj që tezën e koncesionit, të keqtrajtuar, mund ta përdorni si të doni, por është e gabuar. Po ju them se çfarë vjen nga koncesioni, përtej kujdesit social.

Po check up-it, për çfarë i referoheni? Nga 30 deri në 70 vjeç, kjo është domosdoshmëri. Janë gati 460 milionë dollarë të sjella nga investimet në koncesione, pa iu referuar Devollit, pra 460 milionë dollarë, që mund të mos ishin. Ato shërbime nuk do të ishin. Atyre qytetarëve nuk do t’u shërbehej dhe shumica e tyre janë qytetarë në nevojë.

Po çfarë keni me preventivimin e sëmundjes? Check up-i është preventivim i sëmundjes. Çfarë keni me të? Po, një parti e majtë, një aleancë e majtë e merr përsipër koston. Nëse nuk është dhjetë, po të ishte 20, përsëri 20 do ta merrnim për qytetarët, se nuk do t’ua transferojmë qytetarëve. Ju doni që t’ua transferojmë qytetarëve, të rrisim çmimet? Jo, i kemi ulur çmimet, të paktën të ilaçeve, me 30%. Nuk mund të fitohet më në kurriz të të sëmurëve. Nuk do të ketë më të sëmurë që nuk do t’u shërbehet. Kjo është diferenca e koncesionit, që vini këtu dhe bëni politikë edhe me sëmundjen. Mos bëni politikë me sëmundjen, por shikojini një e nga një se çfarë është bërë me koncesionet, madje ju sfidoj t’i auditoni të gjitha, të auditoni edhe Rapiscan-in, skanimin në doganë, të merrni edhe HEC-in e Devollit, të auditoni edhe kontratën. Do të kishte HEC, po të mos kishte rrugë? Mund të kishte një HEC, por do të kishte një popullatë të tërë jashtë territorit të Shqipërisë, të palidhur.

Kështu që do t’ju sugjeroja, modestisht dhe miqësisht, ta lexonit relacionin e buxhetit të shtetit, i cili ka të vërteta të mira dhe të vërteta të vështira. Në finale, prandaj e kemi kapur relacionin fije më fije, për ta ndarë me ju, sepse këtu ndahet halli, vështirësia dhe suksesi. Suksesi ka një shifër: ka rritjen ekonomike dhe reformat që bëjnë të mundur, po deshët ju, rritjen e pagave dhe të pensioneve.

Faleminderit!

Valentina Leskaj – Faleminderit!

Po, për procedurë, zoti Patozi dhe pastaj për replikë, zoti Blushi.

Astrit Patozi – Faleminderit, zonja drejtuese e seancës!

Tani, të më ndiej ministri i Financave që nuk pata vëmendjen e duhur për ta dëgjuar se çfarë tha, por meqenëse e pashë aty, u kujtova për një gjë dhe dua t’i bëj një pyetje: A është e vërtet që zëvendësministrja e tij, ish-drejtoresha e Përgjithshme ka dhënë dorëheqjen apo ka ikur nga administrata, sepse qarkullon një lajm i tillë në medie? Unë uroj shumë të mos jetë i vërtetë, sepse e konsideroj një fatkeqësi kombëtare, jo vetëm për financat publike, por edhe për administratën në përgjithësi, si dhe për integrimin e Shqipërisë në Europë. Ju lutem, shumë na e sqaroni a është e vërtetë kjo apo jo?

Valentina Leskaj – Atëherë, zoti Patozi, më vjen keq, sepse ju jeni deputet i vjetër për të ngatërruar procedurën me pyetjen.

(Ndërhyrje nga salla)

Po, po, jeni me eksperiencë të madhe në parlament dhe pyetjet bëhen në lidhje me çështjen dhe në fillim të seancës, ose mund të kërkoni një seancë pyetjesh ditën e mërkurë dhe do t’jua japim me kënaqësi këtë mundësi. Megjithatë, me respektin e madh që ministri ka për opozitën, ai pranon të përgjigjet.

Arben Ahmetaj – Në respekt patjetër të opozitës dhe të zotit Patozi, i cili më bëri një pyetje të qenësishme dhe unë do t’i tregoj se çfarë ka ndodhur me të ardhurat gjatë këtyre tre vjetëve.

Do t’ju sjell paketën e thjeshtësimit të procedurave, që kemi kaluar në parlament me aprovimin e opozitës në komision, sepse këtu nuk patët guximin ta votonit.

Çfarë i kemi bërë sipërmarrjes? Zoti Patozi, në respekt tuajin, sepse kam vërtet respekt personal dhe politik për ju, mos harroni Doing Business! Flisni ndonjëherë për të, që u përmirësuam gati 32 vende. Do t’i bëni nder Shqipërisë, siç thoni, në kujdes të integrimit europian. Vetëm këtë vit, zoti Patozi, ndjesë që po ikën, thjesht për të të informuar, janë mbledhur 240 milionë dollarë më shumë sesa viti i kaluar.

Ndërkohë, dua t’ju rikujtoj, në respekt të pyetjes, që vetëm brenda Doing Business jemi përmirësuar...

(Ndërhyrje nga salla)

 Më pyeti, dhe unë kam respekt për opozitën, pra jemi përmirësuar 45 vende në paying taxes, pagesa e taksave.

Dua t’ju kujtoj, djathtas dhe majtas, që e kemi bërë zero taksën e biznesit të vogël. Dua t’ju kujtoj që nëpërmjet taksës progresive, kemi ulur taksat për 97% të të punësuarve, në respekt të pyetjes dhe, përfundimisht, dua t’ju them që ne e morëm me 1% rritje ekonomike. Në informacionin tuaj, kur rritja shkon 1%, aktivizohen masat kundërciklike, për të mos kaluar në recesion, dhe e kemi 3,4-3,5% sot dhe shumë shpjet, vitin tjetër, do ta kemi 3,8%. Nuk do të jemi të dytët pas Gjermanisë, por do të jemi të dytët në vendet ish-komuniste pas Rumanisë.

(Ndërhyrje pa mikrofon)

Bedri, rritja ekonomike në Bulqizë pas goditjes së informalitetit tek ato kërpudhat e kromit mund të ketë rënë, por në përgjithësi është rritur.

(Ndërhyrje nga salla)

Bedri, të kam thënë: Mos fol nga vendi!

Valentina Leskaj – Faleminderit!

Po, zoti Blushi për replikë.

Ben Blushi – Nuk dua të zgjatem.

Unë nuk kam zakon të bëj replika, sidomos me ish-miqtë e mi të Rilindjes, me të cilët, në fakt, nuk kam asgjë, shpresoj të vijë dita që këtu në parlament të bëjmë një debat parimor.

U tha nga ministri që unë nuk paskam të drejtë, atëherë po pyes: Çfarë thashë unë? Unë thashë që në këtë buxhet parashikohet që koncesionet për vitin 2017 të marrin më shumë para se të gjitha universitetet publike të marra së bashku. Tani, kam një pyetje: A është e vërtetë kjo apo jo? 

(Ndërhyrje nga salla)

Unë po të them që është e vërtetë, sepse koncesionet në vitin 2017 do të marrin 7,2 miliardë lekë, kurse universitetet publike, pra shkollat e larta, do të marrin diku te 6 miliardë lekë. Tani, në qoftë se 6 është më e madhe se 7, unë ju kërkoj ndjesë të gjithëve, por 7,2-shi, pra tarifa që përfitojnë koncesionet, është më e lartë se ato që marrin shkollat e larta universitare. Kjo është e vërteta.

Për këtë arsye, kam 3 vjet që flas se si interesi publik është tradhtuar në mënyrë konstante dhe kronike nga kjo shumicë, nga e cila për këto arsye ika.

Për ta mbyllur, po ju them që po vjen viti i katërt, pra në 1 janar hyni në vitin e katërt, për gati një muaj e 10 ditë dhe ju ende mateni me kohën e Saliut. Nuk ka popull në botë që ta bëjë kalkulimin me të shkuarën, por e bën me të ardhmen, prandaj shqiptarët janë ende në gropë, se u thoni gjithë kohën të shikojnë në të shkuarën, pra të futen në gropë. A ia keni bërë vetes pyetjen: në këto 3 vjet, sa veta kemi nxjerrë nga varfëria? Sa shqiptarë më shumë kemi punësuar? Sa keni nxjerrë nga mjerimi? Sa i keni rritur pensionet? 

Vetëm një shifër do t’ju them. 400 mijë vetë jetojnë me 40 lekë në ditë. A ka qeveri në Europë që mund të mburret që ka bërë ndonjë punë, kur 400 mijë vetë jetojnë me 40 lekë në ditë? Pra kjo është ajo skema e famshme: 400-400-at, për të cilët nuk keni bërë absolutisht asgjë. Ky buxhet, në vend që t’i arsimojë, ua merr paratë dhe i çon për koncesione, që ata nuk i përdorin fare, sepse, zoti Ministër, asnjë nga këta 400 mijë, nuk mund të bëjë një ditë check up, askush nuk shkon të bëjë check up, sepse nuk u intereson..

Valentina Leskaj – Përfundojeni, zoti Blushi!

Ben Blushi – Përfundova, zonjë! Kaq kisha.

Valentina Leskaj – Po, zoti Braçe.

Erion Braçe – Tani, duke i kërkuar ndjesë kolegut Patozi, do ta fyej edhe unë një herë në kaq vjet, për arsyen e thjeshtë sepse harroi për çfarë jemi mbledhur. E lexoi atë dhe nuk kuptoi se cila ishte pika e parë e rendit të ditës, kështu që më lejoni që edhe unë të jap 2-3 mendime të miat lidhur me çfarë dëgjova deri tani në seancë plenare apo në të tjera çështje që kam dëgjuar gjatë diskutimeve edhe në Komisionin e Ekonomisë dhe Financave gjatë këtyre javëve.

Së pari, do t’ju thosha që sa herë që flas këtu, natyrisht që e bëj në respekt të atyre që di, modestisht, të atyre që di, dhe, natyrisht, të atyre që kam mësuar gjatë gjithë kësaj periudhe në Kuvendin e Republikës së Shqipërisë dhe që lidhen drejtpërdrejt me bindjet e mia dhe të askujt tjetër. Duke thënë këtë, më lejoni t’ju them që i dëgjova me shumë vëmendje të gjithë kolegët që folën deri tani për çështjen e mbetjeve.

Natyrisht që pranoj nga gjithkush mendime. Është detyrë e një marrëdhënieje normale komunikimi edhe në sallën e Kuvendit, për të dëgjuar dhe për të respektuar mendimin e tjetrit, por një gjë nuk e pranoj: moral këtu, më lejoni që po e përsëris, me modesti t’ju them: nuk e pranoj, madje e refuzoj, sepse kam që në vitin 2004 në sallën e Kuvendit që i qëndroj një parimi, atij parimi tek i cili po vijnë shumë sot, por që në kohë të ndryshme nuk kanë pasur këtë mendim. Jo vetëm nuk e kanë pasur si mendim, por, mbi të gjitha kanë vendosur, tërësisht ndryshe në raport me atë që e sjellin sot si argument, për të njollosur moralisht një pjesë të madhe të kolegëve të mi në këtë sallë.

Gjithsecili që merr kurajën të bëjë moral në sallën e Kuvendit, duhet të bëjë vetëm një gjë: skaner, jo te check up-i, por skaner të sjelljes së tij politike gjatë gjithë këtyre viteve dhe skaner të vendimmarrjes së tij politike dhe ekzekutive gjatë gjithë këtyre viteve. Vetëm pas kësaj unë jam gati të pranoj të ndryshmin, natyrisht, pranoj edhe që i ndryshmi të ndryshojë mendimin e tij, por, po e përsëris edhe një herë: refuzoj të më bëjë moral kushdo që ka menduar ndryshe, që ka avokatuar ndryshe, që ka vendosur ndryshe në kohë të ndryshme, kur e ka pasur mundësinë që të mendojë njësoj si sot. 

Unë e kuptoj që në politikë akrobacitë janë gjëra krejt normale, njësoj siç e mirëkuptoj edhe kryetarin aktual të Partisë Demokratike, i cili del sot dhe thotë: “Unë kam kërkuar ndjesë”. Merre ndjesën, hidhe në filxhan, zieje dhe pije! 

Shqiptarët e kujtojnë fare mirë që ai ka hedhur firmën si ministër, ashtu si edhe të tjerë në këtë sallë kanë hedhur firmat si ministra, për të lejuar importin e mbetjeve në territorin e Republikës së Shqipërisë për djegie, për incinerim. Natyrisht, ky është një vendim dhe kjo është një firmë që nuk shlyhet kurrë. Nëse ndonjëri në këtë sallë do që ta shlyejë këtë gjë, nuk e shlyen dot politikisht. Jua them unë (ka përvoja të mëdha europiane, po të doni edhe botërore), se nuk e shlyen dot politikisht një akt, që mbase është konkret, mbase është i afërt në kohë. Do të vlejë si dëshmi në gjyqin, që njëri prej këtyre importuesve të mbetjeve në tentativë do të bëjë  kundër qeverisë së Republikës së Shqipërisë. Ai e kërkon edhe këtë dëshmi. Bëjeni atje, sepse do të jetë me shumë vlerë për shqiptarët, do të jetë me shumë vlerë për Shqipërinë, sepse nuk po kërkohen pak në Arbitrazh, por mosrespektimi i asaj kontrate, po kërkohen nga Shqipëria qindra milionë euro! Bëjini një shërbim Shqipërisë dhe mbase shqiptarët  do ta harrojnë se si keni vendosur politikisht!
Së dyti, natyrisht që në Kuvendin e Shqipërisë Rregullorja vlen shumë pak. Meqë këtu kërkohet vazhdimisht arsyeja pse nuk bëhet kjo, pse nuk bëhet ajo, përgjigjja është shumë e thjeshtë: lexoni Rregulloren. 

Në Rregulloren e Kuvendit të Republikës së Shqipërisë, te “Procedura të veçanta”, neni 86 “Dekreti i Presidentit të Republikës”, pika 2 thotë: “Komisioni përgjegjës e shqyrton dekretin vetëm për çështjet e paraqitura nga Presidenti i Republikës dhe brenda 8 javëve nga data e fillimit të shqyrtimit paraqet raportin e tij”. Pra, kush flet për afat, për shkelje afati, për mosrespektim afati, për mungesë vullneti dhe të tjera si këto, natyrisht, përgjigjen e ka në Rregulloren e Kuvendit. Nuk është shkelur asnjë afat. Të gjitha afatet do të  zbatohen deri më një. Nuk i kemi ikur kurrë kësaj përgjegjësie, por një pyetje kam, të cilën do ta  shoqëroj edhe me një tjetër më pas: a e dini se ky vend, tani që po flasim, është nën regjimin e ndalimit të importit të mbetjeve, apo jo? A e dini se nesër do të jetë po prapë kështu? A e dini se pasnesër do të jetë përsëri kështu? Sepse ligjërisht dhe juridikisht në fuqi është ligji “Për ndalimin e importit të mbetjeve”. Si mund të ndërtohen kauza politike kur faktet janë komplet të ndryshme? Unë i kuptoj të gjithë ata që duan të protestojnë në këtë vend, janë në të drejtën e tyre, pa asnjë lloj problemi, por ama të gënjejnë është shumë, sepse, natyrisht, luajnë shumë fort me ndjenjat e njerëzve. 

Shqiptarëve është mirë t’u themi të vërtetën, natyrisht e vërteta i bën mirë të gjithë shoqërisë. Unë nuk kam ndonjë mik që merret me importin e mbetjeve, as me riciklim, madje me thënë të drejtën, as këtu, as në Korfuz, as në Kinë, po të doni. Madje, unë konsiderohem kundërshtar për shkak të qëndrimit nga viti 2004 deri në ditën e sotme, por më lejoni t’ju them se kjo që po ndodh nuk ka lidhje me të vërtetën.

Këtu pak më parë çfarë nuk u tha. Ajo që u mungon të gjitha ligjërimeve politike këtu është fakti, është prova. Kur akuzon dikë, minimumi duhet të kesh një fakt apo një provë me vete. Ky është një problem shumë i madh në  politikën shqiptare, sepse sulmohet, luftohet, fyhet, shahet dhe në fund çdo gjë harrohet, sepse është politikë dhe kështu e pranojmë. 

Kalojmë te çështja tjetër. Këtu u fol edhe për buxhetin e shtetit, pavarësisht se ne kemi një muaj që e kemi nisur debatin. Natyrisht, kjo kohë kaq e gjatë do t’i mjaftonte gjithkujt, që do të informohet, por që duhet të lexojë, për të kuptuar gjithçka që ka ndodhur me buxhetin e shtetit. 

Natyrisht, çështja e koncesioneve është shumë e rëndësishme edhe për shpenzimet publike. Është një çështje, të cilën ne e kemi diskutuar gjatë jo  vetëm me qeverinë, por edhe me FMN-në, i kemi marrë parasysh të gjitha risqet dhe pa diskutim kemi vendosur në buxhet edhe garancitë për këto gjëra. Por t’u thuash shqiptarëve sot që 7,2 miliardë lekë do t’u jepen vetëm 6 vetëve, kjo nuk është e vërtetë, natyrisht, kjo nuk është as e ndershme, sepse 7,2 miliardë lekë do të jepen për shqiptarët. Është shumë e rëndësishme që kjo të kuptohet. 

Po flasim për një koncesion, që është ai i check up-it. Kam një pyetje për të gjithë ata që dalin dhe flasin për këtë çështje: ku e kanë bërë deri tani shqiptarët kontrollin bazë, a mund të ma thoni? Të gjithë kemi njerëz në shtëpi, ju këtu, por edhe ata që na ndjekin, dhe dy përgjigje ka: së pari, shqiptarët nuk kontrollohen, ose nuk e kanë kryer kontrollin bazë shëndetësor. Tani po ju pyes: kjo gjë është në të mirë apo në dëm të qytetarëve shqiptarë? Natyrisht që është në dëm të shëndetit të secilit prej tyre.

Përgjigjja e dytë, është pak më ndryshe se e para: po, e kanë bërë kontrollin. Por a e dini se ku e kanë bërë? E kanë bërë jashtë shtetit ose në spitalet  private brenda këtij vendi, ose e kanë bërë atëherë kur ishte krejtësisht i padobishëm. 

Kam edhe një pyetje tjetër: pse ju u mohoni të drejtën qytetarëve të  Republikës së Shqipërisë që ta bëjnë kontrollin shëndetësor bazë? Cila është arsyeja? Unë e kuptoj, sepse ka deputetë në këtë sallë që e bëjnë check-up-in në Vjenë, ka të tjerë që e bëjnë në Berlin, ka që e bëjnë në Londër, ka që e bëjnë në Paris, dhe nuk e kanë fare këtë shqetësim, madje qeveria e Republikës së Shqipërisë nxjerr para nga buxheti i shtetit për t’i paguar. Po qytetarët shqiptarë ku duhet ta bëjnë? Është folur këtu gjatë për diferencën e madhe në kosto ndërmjet asaj që paguhet nga buxheti i shtetit për kontrollin bazë mjekësor dhe asaj që paguhet në privat. Pse doni që shqiptarët të detyrohen të shkojnë drejtpërdrejt te privati? Pse? Ja pra që nuk janë para që shkojnë te koncensionari, por janë para që shkojnë drejtpërdrejt për shëndetin e qytetarëve  të  Republikës së Shqipërisë. Dilni dhe pyetini njerëzit! Unë i kam në shtëpi, siç i keni edhe ju në shtëpi, dilni dhe pyetini: a i kanë bërë kontrollet, apo jo?

Të vijmë te koncesioni tjetër, bëhet fjalë për hemodializën. Unë jam deputet në një zonë, ku sëmundjet e gjakut janë të zhvilluara dhe njerëzit e kanë të domosdoshme hemodializën për shkak edhe të implikacioneve që u kanë dhënë të tjera sëmundje. Por a e dini që në Lushnjë nuk kishte qendër hemodialize dhe njerëzit detyroheshin të vinin në Tiranë për ta bërë atë? Unë, deputeti i zonës, i jam lutur atij ministrit aty për më shumë se 10 raste, që ata njerëz të mos vinin nga Lushnja në Tiranë, por të paktën të shkonin në Durrës për hemodializën. A e dini që hemodializa bëhet me aq para sa tenderoheshin dje dhe asnjë qindarkë më tepër? A e dini se shërbimi i hemodializës tani ofrohet në shumë qytete, për të qenë më afër njerëzve që kanë nevojë për këtë gjë? Pse duhet t’ua mohojmë ne qytetarëve të Republikës së Shqipërisë këtë? 

(Ndërhyrje nga salla pa mikrofon.)

Po të më thuash: “Le t’ua  bëjë  shteti”, unë do të përgjigjem edhe një herë tjetër: le t’i kthehen shtetit të gjitha minierat që keni marrë ju, sepse shumë mirë mund t’i administrojë shteti! Ja, kjo është përgjigjja! 

Të vijmë te sterilizimi. Uroj që asnjëri prej jush të mos ketë nevojë për  ndërhyrje në spital! Unë mbase jam ndryshe nga ju, kam shkuar në spital publik. Por a e dini se çfarë kanë hequr ata njerëz për të më shërbyer mua, shumë më mirë se qytetarëve të tjerë të Republikës së Shqipërisë? Ata dezinfektuan  sallën e operimit, që unë të mos merrja infeksione. Po pse nuk u dashka që qytetarët e Republikës së Shqipërisë të marrin pikërisht këtë lloj shërbimi?! Të gjitha paratë për këtë, që ju e quani “koncensioni i sterilizimit”, shkojnë drejtpërsëdrejti për shëndetin e qytetarëve të Republikës ë Shqipërisë. 

Të vijmë te laboratorët, se këtu dëgjova edhe historinë e laboratorëve. A bëni ndonjëherë analiza ju? Po ku shkoni t’i bëni? Jua them unë: ose te Hygeia, ose te Salus-i, ose te Spitali Amerikan, se për veten tuaj kujdeseni. 

(Ndërhyrje nga salla pa mikrofon.)

Ajo jashtë Shqipërisë është akoma më e gjerë. Pse qytetarët e Republikës së Shqipërisë duhet të paguajnë mijëra lekë sa herë që u duhet të bëjnë një analizë në spitalet private, në laboratorët privatë për sëmundje, por edhe për ato që u kërkohen, fjala bie për patentën? Pse duhet të shkojnë në spitalet private? Pse duhet të shkojnë në laboratorët privatë? Pse këto shërbime nuk duhet t’i marrin, pikërisht, në institucionet publike? Pse? 

Cila është arsyeja që ju mendoni se paratë e shqiptarëve duhet të shpenzohen vetëm tek institucionet private? Pse? Po jua them se për koncesionet e analizave, për çdo analizë që do të kryhet, qytetari nuk do të nxjerrë asgjë nga xhepi, zero. Të gjitha këto që ju përmenda janë koncesione, që do të paguhen nga buxheti i shtetit, për të cilat qytetari i Republikës së Shqipërisë paguan zero lek. Por nuk është kështu në momentin që shkon tek  institucionet private, sepse për të gjitha këto analiza paguan... 

(Ndërhyrje nga salla pa mikrofon.)

Po, është zero lek! Edhe një herë tjetër: është zero lek! Në qoftë se nuk e  kupton, kjo është histori tjetër!

Tani të vijmë te çështja e fundit. Kur i gjykoni koncesionet...

Po, mirë, kur gjykoni koncesionet, pse nuk bëni një ndalesë për të bërë diferencën ndërmjet tyre? A e dini se për koncesionin e skanimit ne do të paguajmë 897 milionë lekë në vitin 2017, të gjitha para...

(Ndërhyrje nga salla pa mikrofon.)

E kuptoj, se është një fjalë goje kjo histori, por po flet me njeriun  e gabuar, po flet me njeriun që është marrë me këtë punë. 

Jam i bindur se nëse do ta ktheja kohën pas, do të dilje ti dhe do të thoshe: “Pse duhet të paguajmë ne nga buxheti i shtetit për vendimin e gjykatës?”  

(Ndërhyrje nga salla pa mikrofon.)

Po, ti do ta bëje!

(Ndërhyrje nga salla pa mikrofon.)

Po ta tregoj unë, që ç’ke me të!

Valentina Leskaj – Zoti Blushi, lëreni deputetin të mbarojë fjalën!

Erion Braçe – Pa asnjë lloj diskutimi...

(Ndërhyrje nga salla pa mikrofon.)

Patjetër, madje të kërkoj ndjesë, sepse ti...

(Ndërhyrje nga salla pa mikrofon.)

Patjetër, se ju jeni një nga njerëzit në këtë sallë, që nuk e duroni dot mendimin e askujt, por ky është problemi juaj, mua nuk më intereson kjo gjë!

Edhe një herë tjetër, po të them se për këtë koncesionin, që është komplet i ndryshëm nga ky tjetri, qytetarët e Republikës së Shqipërisë paguajnë dy herë, meqenëse e do kështu, sepse paguajnë edhe nga taksimi i përgjithshëm, por paguajnë edhe nga tarifa e drejtpërdrejtë në dogana, dhe nuk marrin mbrapsht ndonjë shërbim. Këto janë 900 milionë lekë dhe kjo është diferenca me të gjitha çfarë ju tregova më lart, se për secilin nga ata që ti i quan “koncesione në shëndetësi”  qytetarët e Republikës së Shqipërisë paguajnë zero lek, kurse për këtë paguajnë dy herë. 

E njëjta histori është me koncesionin e hidrocentralit të Devollit, ku janë 1,2 miliardë lekë që do t’u kthehen mbrapsht, nga një rrugë që është bërë atje në shërbim të komunitetit. Ja, ky është problemi dhe kjo është diferenca. Në qoftë se deri dje këto koncesione i detyronin qytetarët e Republikës së Shqipërisë të paguanin drejtpërdrejtë në arkat e disa koncensionarëve, sot qytetarët po marrin shërbim komplet tjetër me kosto zero lek dhe nuk do ta marrin më te privati. Kush nuk e bën diferencën midis zeros dhe miliona lekëve, natyrisht ka problemin e tij. Kaq e thjeshtë është.

Faleminderit!

Valentina Leskaj - Faleminderit!

Fjalën e ka Kryeministri.

(Ndërhyrje pa mikrofon)

Zoti Dogjani, e kishe fjalën, por  po të lexosh Rregulloren e ke të qartë përgjigjen  në Rregullore  se si merret fjala në seancë.

Edi Rama - Ka njerëz që nuk i dinë gjërat dhe ka politikanë  që nuk duan t’ua mësojnë gjërat, sepse njerëzit  ju duhen të pandriçuar, në mënyrë që t’i bëjnë mish për topat e ambicieve të tyre. 

Në fakt unë  dua të flas për një ligj të rëndësishëm që kemi sot  “Për kujdesin shoqëror” dhe nuk dua të humbas kohën e askujt, aq më pak të shpenzoj timen për çka u debatua pak më parë, sepse është një debat midis atyre që tregojnë përralla dhe atyre që  flasin me ekspertizë. Përrallën e koncesioneve  në shëndetësi tregojeni sa  të doni, nuk ju beson asnjeri, sepse  e  vërteta është ajo që qytetarët   provojnë dhe që  është  shumë e thjeshtë: qytetarët marrin shërbime  shumë më cilësore dhe nuk paguajnë asnjë qindarkë nga xhepi. Ne kemi bërë dhe  do të vazhdojmë të bëjmë partneritete publike-private për të gjitha  shërbimet   dhe  as  nuk   do të humbasim më kohë për t’u mbushur mendjen atyre të cilët i duan shqiptarët të pandriçuar lidhur me këtë çështje.

Tani po vij tek tema qendrore sipas meje dhe nuk po flas  me çfarë themi ne, por me çfarë thotë Banka Botërore  për ekonominë shqiptare, një institucion ndërkombëtar  i superspecializuar dhe pikë referimi për të gjithë  ata  që duan të dinë gjendjen e një ekonomie. Ekonomia e Shqipërisë ka vazhduar të zgjerohet në vitin 2016 mbështetur nga investimet e fuqishme  private dhe rimëkëmbja e   konsumit  familjar. E thotë Banka Botërore: “Rritja  e përshpejtuar me 3% në tremujorin e parë të vitit 2016 vazhdoi  me një rritje 3,2% në tremujorin e dytë. Rezultatet fiskale  vazhduan në rrugën e duhur dhe në vitin 2016 duke  çuar në një rënie  të borxhit publik për herë të parë  që prej krizës globale. E thotë Banka Botërore. Deficiti buxhetor pritet të arrijë në  2,5%  të prodhimit të brendshëm kombëtar në  vitin 2016, nga 4,8% në vitin 2014 dhe nga 5,2% në vitin 2013”. Nëse  duam të flasim për ekonomi, ekonomia bazohet në fakte statistikisht të verifikueshme, jo në shkeljen e  syrit të varfërve  duke  mos e   fshehur dot ngazëllimin që shyqyr që janë të varfrit që  mund t’i gënjejmë. Por se sa  do të arrini t’i gënjeni do ta shikoni  në qershor të vitit 2017.

Vazhdon Banka Botërore: “Si rezultat borxhi publik pritet të bjerë në përputhje me programin e qeverisë në kontekstin e rritjes së përshpejtuar ekonomike”. Kështu e quan Banka Botërore: “Rritje të përshpejtuar ekonomike” dhe nuk ka si të quhet ndryshe,  kur e morëm  ekonominë midis zero dhe 1%-shit dhe sot jemi 3,3 - 3,5 % në fund të këtij viti.  Shakaxhinjtë e  përparimit  që mendojnë  se ekonomia mund të rritet duke shkruar përralla, mund të vazhdojnë t’i tregojnë ato, por ekonomia rritet duke bërë pikërisht reformat që po bëjmë ne, të cilat tregojnë, jo sipas nesh, por sipas Bankës Botërore se tregu i punës ka vazhduar të përmirësohet në mënyrë të qëndrueshme, duke shënuar një normë punësimi në tremujorin e parë të vitit 2016 me 2,7% më të lartë se  e njëjta periudhë  e një viti më parë. Norma  e punësimit në grupmoshën 15- 64 vjeç u rrit në 54,8% në tremujorin e parë të vitit 2016  dhe rritja ka vijuar në tremujorin e dytë me 55,3%, por shifrat nuk vlejnë për ata që thonë: “Ne  shifrat  i lexojmë sipas  karriges ku jemi ulur. Po të jemi ulur në karrigen e ministrit, shifrat janë të larta; po të jemi ulur në karrigen që nuk na pëlqen, shifrat janë të ulëta dhe po të jemi ulur në karrigen e dëshpërimit, siç është ulur sot kush është ulur këtej nga krahu im i djathtë, shifrat  janë krejtësisht pa vlerë”. Banka Botërore: “Rezultate  më të mira në punësim, shënojnë treguesit e uljes së nivelit të papunësisë, si edhe përqindja më e lartë e pjesëmarrjes në forcat e  punës”. Faktikisht tremujori i dytë i vitit 2016 shënoi 15,5% nga 18,2 që ishte papunësia e matur realisht, sepse ajo që ne kërkuam që ditën e parë ishte të ndanim Institutin e  Statistikave nga tryeza ku paraardhësi im i bënte me dorë rritjet dyshifrore, me atë shkrimin e vet, dhe pastaj Instituti i Statistikave i lexonte dhe nga vlerësimi real i statistikës së papunësisë ne e nxorëm 18,2%. Sot në tremujorin e dytë jemi në 15,5%. Nëse kjo shakaxhinjve të përparimit u duket  ekuacion matematik i padeshifrueshëm, është plotësisht e kuptueshme, por fakti është që papunësia sipas Bankës Botërore, jo vetëm sipas nesh,  është ulur. 

Jam shumë i kënaqur  që e  kam zonjën Tabaku këtu, sepse  nuk e kisha herën e kaluar kur doli raporti për nivelin e korrupsionit, ngaqë e  di që i ndjek  me përparësi  raportet ndërkombëtare, jam i bindur që as zonja Tabaku nuk do ta mohojë dot këtë raport të Bankës Botërore. “Rritja ekonomike   e kombinuar me zhvillimet pozitive - thotë Banka Botërore, me tregun e punës, vlerësohet të ketë reduktuar varfërinë dhe promovuar përfshirjen”. Varfëria  e moderuar,  këtë e kam për ata  të minimumit jetik...

 (Ndërhyrje pa mikrofon)

Varfëria e  moderuar vlerësohet të ketë rënë  në vitin 2015  me 46%. Banka Botërore... 

(Ndërhyrje pa mikrofon)

Kur të lexosh  raportin e Bankës Botërore  mos  qëndro vetëm te pjesa e shëndetit. Ti ke vetëm shëndetin, nuk i  ke këto të tjerat, tek të tjerat  je out of the blue...

(Ndërhyrje pa mikrofon)

Valentina Leskaj - Zonja Vokshi, mos ndërhy!

Edi Rama - Te  shëndeti je te kulla  e vrojtimit. Zbrit nga kulla e vrojtimit, lexo raportin dhe pastaj hajde fol këtu!

Këto ishin të Bankës Botërore. Ndërkohë për sa i përket programit  të përkujdesit  social janë kryer tri reforma madhore: reforma e ndihmës ekonomike, reforma e sistemit të vlerësimit të aftësisë së kufizuar, të dyja reformat në bashkëpunim të ngushtë me Bankën Botërore, dhe reforma e shërbimeve  shoqërore. Sistemi i menaxhimit të informacionit mundësoi për të tria këto reforma: transparencë, shmangie  abuzivizmi në përdorimin e fondeve publike, targetim më të drejtë të familjeve të varfra, rritje të   eficencës dhe të barazisë në skemën e ndihmës ekonomike. 

Tani,  unë e   kuptoj  shumë mirë që  gjithë sa thashë dhe gjithë  sa po them  janë relative dhe jam më i vetëdijshëm se të gjithë shakaxhinjtë që  bëjnë politikë  me  fatkeqësinë, me varfërinë, me dëshpërimin e njerëzve që ç’ka kemi bërë nuk është një arsye për   t’u thënë njerëzve: “ Mjaftohuni me kaq!”, sepse nuk është mjaft, por që ndihma ekonomike ishte 15 mijë deri në 30 mijë lekë, kur ne morëm qeverisjen, dhe sot është 45 mijë deri në 80 mijë lekë, ky është fakt. Patjetër që 45 mijë deri në 80 mijë lekë nuk është një shumë për të cilën ne  mund t’u themi njerëzve: “Ua plotësuam nevojën tuaj për ndihmë ekonomike”, por është një shumë goxha më e konsiderueshme sesa shuma që ata merrnin kur  qeverisnin këta, që sot vijnë  dhe kërkojnë llogari këtu për shifrat  evidente të progresit të vazhdueshëm  në rrugën e reformave, që kanë ende  shumë rezultate për të dhënë. Unë e di që 25% më shumë  e pagës mujore  për personat me aftësi të kufizuara nuk është mjaft dhe jam i pari që asnjëherë nuk kam dalë t’u them as atyre me ndihmë ekonomike,  as  personave me aftësi të kufizuara: “Ne e bëmë detyrën ndaj jush, sepse ja ku e keni ndihmën ekonomike 2-fish dhe 3-fish më të lartë sesa e kishit, ja ku e  keni edhe  pagesën   e aftësisë së kufizuar 25% më të lartë sesa  e kishit”, por 25% më shumë, janë 25% më shumë, dhe ky është fakt.

Është fakt, po ashtu, që është rritur me 12 milionë   dollarë fondi i pensioneve për zbatimin e reformës historike të pensioneve, siç është fakt  që të gjithë ata që janë në këtë krahun këtej, për 20 e kusur vjet u thanë njerëzve: “Nuk ka rëndësi fare sa keni punuar, nuk ka rëndësi fare sa keni kontribuar, por për sigurimet shoqërore ju keni tavanin 240 mijë lekë të vjetër dhe le t’i keni lënë kockat në punë, 240 mijë lekë e keni derisa të vdisni”. A jua thatë kështu, apo jo, të gjithë ju? Caktuat vetëm një pension special për njerëzit me merita shumë të veçanta, që janë me pikatore, i cili ishte vetëm për të larë duart, si Pons Pilati. 

Faktikisht, vetëm duke hequr tavanin me reformën tonë ne i rritëm pensionet për të gjithë me 2%-4%. Ndërkohë që 5500 njerëz, gjyshe dhe gjyshër, merrnin pension zero në Shqipëri, pra jo 40 mijë lekë, jo 50 mijë lekë, jo 240 mijë lekë, por zero lek. Këtë kategori ne sot e kemi në regjimin e pensionit social. Pensioni social është pensioni më i ulët në Shqipëri, është 67 mijë lekë, shumë pak, por është më tepër se sa shembujt e rremë, që sjellin këtu shakaxhinjtë e përparimit, duke ua shkelur syrin të varfërve se me demek u erdhi dita që të kenë “librat” e tyre. 

U ul mosha e daljes në pension të minatorëve. Sa herë dhe sa vjet dolën minatorët nëpër protesta, sa herë u dergjën përpara Kryeministrisë, në sa greva urie hynë e dolën dhe çfarë kërkonin të shkretët?! Kërkonin atë që ua kishin premtuar të gjithë në 20 e ca vjet që: “Pensionin do t’jua bëjmë nga 60 vjeç në 55 vjeç”. Pse nuk ua bëtë? Me çfarë lloji kurajoje vini këtu dhe kërkoni llogari? Ju kërkoni llogari! Ndërkohë që ne ua thamë dhe ua bëmë. Pensioni i minatorëve sot fillon në moshën 55 vjeç. Janë  2280 ish-minatorë, që deri përpara 2 vjetësh me ju, me librat tuaj, përfitonin vetëm 8 mijë lekë, sot përfitojnë pension të plotë. Nuk janë 2 milionë njerëz, por janë 2280 njerëz, të cilët i kishit lënë rrugëve me 80 mijë lekë të vjetër, të cilët sot marrin dyfishin. Pjesa tjetër përfiton një pension deri në 210 mijë lekë. Po ju them edhe tjetrën, jua thashë më parë dhe po jua përsëris ju, të gjithëve që jeni këtej, me portale me libra, me gazeta, me trumbeta, me shigjeta...

(Ndërhyrje pa mikrofon.) 

Valentina Leskaj – Zoti Dogjani, e keni emrin në listë, mos e ndërprisni. E keni emrin në listë dhe flisni sa të doni kur t’ju vijë radha, por tani nuk keni të drejtë.

Edi Rama – Ju pensionin e latë 240 mijë lekë, si ndëshkim për gjithë jetën, për të gjithë ata që dilnin në pension. Sot me reformën tonë pensioni maksimal i pleqërisë është rritur dhe ka vajtur 370 mijë lekë. Pra, pensioni sot mund të shkojë deri në 370 mijë lekë. Po flas për ata që kanë dalë në pension pas reformës, të cilëve pensioni u shkon deri në 370 mijë lekë. Përsëri sot, kushdo që dëshiron të ketë një pension edhe më të lartë se 370 mijë lekëshi, mjafton të kontribuojë më shumë për pensionin në sigurimet e tij shoqërore. E vendos vetë njeriu pensionin e tij dhe nuk i thotë shteti: vrit veten se sa do të kontribuosh,  tavanin e ke aty, 240 mijë lekë. Këtu nuk po bëjmë bilancin e qeverisjes së 30 vjetëve, por bëjmë bilancin e 3 vjetëve qeverisjeje, pra të një qeverisjeje 3-vjeçare, pas 25 vjetësh rrënimi të vazhdueshëm.

Po pensionet e veteranëve të luftës, 6600 veteranë, a u rritën apo nuk u rritën 15,6%? Kush i rriti? Ju apo librat e yjeve të pashuar të politikës suaj?! Kush? I rritëm ne 15,6%. Në vitin 2014...

(Ndërhyrje pa mikrofon.) 

Për ju veteranët e luftës janë sigurimsa. Në fakt, unë nuk ju kërkoj llogari juve pse nuk ua rritët pensionin veteranëve të luftës. Po me ish-të përndjekurit politikë çfarë patët, mirë me veteranët?! Si ka mundësi që në 8 vjet qeverisje latë të vdisnin njerëz të dalë nga burgu 80 e ca vjeç, të cilët nuk morën një qindarkë nga kësti i dëmshpërblimit, ndërkohë që në emër të pasardhësve të ish-të përndjekurve i dhatë këste vetes suaj, që lumi që nuk ju mori. Me ata çfarë patët?! Kështu që, kur i trajtoni veteranët e luftës si sigurimsa, tregoni vetëm atë që unë kam thënë: ju jeni ballistë degrade’, jo nga ata origjinalët, ju jeni karikaturat e Shefqet Musarait, ju të gjithë, sepse nuk është këtu ai që thoshte: “E kam pas babën partizan”. Nuk e kam këtu atë që e ka pasur babën partizan, kur ka qenë baba 10 vjeç!

(Ndërhyrje pa mikrofon.)
T’ju them edhe një gjë tjetër për kujdesin shoqëror: në vitin 2014 numri i personave kontribuues në skemën e sigurimeve shoqërore u rrit me 93 mijë krahasuar me vitin 2013. A e kuptoni, apo nuk e kuptoni? Kjo do të thotë që 93 mijë kontribuues më shumë janë 93 mijë njerëz, të cilët i kishit lënë rrugëve ju, komplet, i kishit fshirë nga librat. 

Kështu që për ta mbyllur me përkujdesjen, unë nuk kam çfarë t’u them atyre që nuk duan të dëgjojnë dhe që vijnë në këtë parlament për t’i mbajtur njerëzit në errësirën e dëshpërimit të tyre, duke mos i lejuar të ndezin dritën e informacionit. Por e vërteta është se kjo qeveri paguan 6480 lekë kompensim të reformës së energjisë për të gjithë ata që janë me ndihmë ekonomike, për të cilët me demek ju vendosët fashën mbrojtëse,  që, në fakt,  e kthyet fashën mbrojtëse në strehë për hajdutët e energjisë me vila 2-3-katërshe. Ne japim 16 milionë dollarë për të gjithë ata që e meritonin fashën mbrojtëse dhe që nga heqja e fashës mbrojtëse mund të detyroheshin të paguanin më shumë energji. Pra, ata nuk e kanë ndierë heqjen e fashës mbrojtëse, sepse ne e kemi kompensuar ekzaktësisht hendekun midis fashës mbrojtëse dhe hapësirës së lirë të sektorit. Se këtu, siç thotë i madhi Shefqet Musaraj, u ngritën këmbët t’i bien kokës! U bëtë ju tani të na tregoni neve: shteti, shteti, shteti dhe i thoni vetes e djathta shqiptare. 

Kam dhe një lajm tjetër, shumë shpejt këtu në parlament do të vijë statusi i naftëtarit, për të lehtësuar edhe një kategori tjetër, të përbuzur nga ju, që e zhveshët nga çdolloj dinjiteti, ashtu siç zhveshët të gjithë Shqipërinë, se mos zhveshët vetëm ata. Ju e zhveshët komplet Shqipërinë nga dinjiteti, e bëtë Shqipërinë një lolo në rajon, një lolo në Europë dhe një lolo në sytë e dynjasë. Pasurinë më të madhe kombëtare, naftën, ia latë në dorë atij që Saliu e quante Nastradin. Pra, i thoshte edhe vetë Nastradin, llogariteni tani se ku ishte situata. E di shumë mirë Ridvani, sepse ka hequr keq me Nastradinin, sepse, me thënë të drejtën, është përpjekur që ta mbajë gardhin që të mos i çahet fare. Por Nastradini, bashkë me çunat, ta çau gardhin, Ridvan. Ato merita që i ke, i ke, unë mundohem të jem shumë i vërtetë, sepse meritat janë merita. E di gjithë Shqipëria, jo vetëm ne, se çfarë përpjekjesh ke bërë që të mos çahej ai gardh, por gardhi u ça komplet dhe u shkallmua totalisht i gjithë sektori. Ashtu siç e di edhe ti, rafineritë, të cilat Saliu vjen sot këtu dhe i qan, i qatë ju dhe i latë të vdekura e të pakallura mbi dhe, bashkë me naftëtarët që i bëtë si të ishin robër lufte. U mbushën dyqanet e bukës deri në Lushnjë me listat e atyre të shkretëve, se uria e familjeve të tyre zgjati me muaj, e me muaj, e me muaj e kaloi edhe vitin! Ne atyre jo vetëm që u kthyem punën, por do t’u kthejmë plotësisht edhe dinjitetin. Le të kushtojë sa të kushtojë, shumë shpejt këtu, në këtë parlament, do të vijë statusi i naftëtarit. Për të gjithë ata mijëra njerëz, ky shtet, që nuk ka mundësi t’u japë gjithçka që meritojnë as atyre, as kujt tjetër, sot do t’u njohë dinjitetin. Ju, që vini këtu dhe flisni për dinjitetin e të varfërve, flisni për minimumin jetik, tregoni përralla me të varfrit që takoni, ju jeni fundi. E dini çfarë është fundi?!

(Ndërhyrje pa mikrofon.)

Meqë ju nuk ngopeni me fakte, sa më shumë fakte ju jep, aq më mbrapsht flisni dhe që të flisni edhe më mbrapsht, po ju them se edhe ish-ushtarakëve u dhamë një premtim. Shkoni, pyetini, 5425 persona, ish-ushtarakë nëse e morën apo nuk e morën të zbatuar zotimin tonë, për faljen e gjithë atyre detyrimeve që ua kishit lënë në kurriz ju, 13 milionë dollarë? Përtej të gjitha këtyre të tjerave, në 8 vjet ndatë nga buxheti i shtetit vetëm 124 milionë dollarë për rroga dhe pensione, se të mos u hymë llogarive me njëmijë e një mënyra, që bëjnë që shifrat t’i duken njërit ndryshe e tjetrit ndryshe. Fakti është që 124 milionë dollarë, në tetë vjet, i hoqët nga buxheti i shtetit e i dhatë për rroga e pensione. Ky është fakt.

Ne, përveçse do të japim me buxhetin e 2017-ës 100 milionë dollarë, nga heqja e taksës së sheshtë, që doni ta ktheni prapë, se e thotë bukur ajo fjala: problemi i budallait nuk është se nuk ndryshon qëndrim, është se nuk ndryshon as argument; pra vetëm nga ajo 140 milionë dollarë u hoqën nga buxheti i shtetit dhe iu lanë punonjësve të shtetit, buxheteve të tyre familjare, që bëjnë 240 milionë dhe nëse shkojmë tek efektet e heqjes së taksës së sheshtë në sektorin privat, janë edhe 300 milionë të tjerë. Pra, janë 540 milionë në katër vjet, që ne i kemi hequr nga buxheti i shtetit për të mbështetur buxhetet familjare. Prandaj rimëkëmbja e konsumit familjar është në progresion, siç e nënvizojnë të gjitha institucionet financiare ndërkombëtare. S’presim ta thoni ju. 540 milionë me 124 milionë për tetë vjet. 

Siç është kjo diferencë: 540 me 124, kthejeni në përqindje, aq e keni rezultatin e zgjedhjeve vitin tjetër.

Valentina Leskaj – Faleminderit!

Për procedurë, fjalën e ka zonja Deda, sepse ka kohë që po pret.

(Debat në sallë)

Zonja Deda për procedurë.

Edhe ju për procedurë, zoti... 

Qenkeni shqetësuar të gjithë për procedurën.

I është dhënë fjala një zonje. Do ta respektoni, sepse i është dhënë më përpara. 

Po, zonja Deda.

Albina Deda – Atëherë, siç kuptohet, të nderuar qytetarë, sot porosia e veçantë qenka që të mbrohet ministri Beqaj nga korrupsioni galopant në shëndetësi me koncesionet.

Valentina Leskaj – Vetëm me procedurën nuk ka lidhje, zonjë. 

Albina Deda – Ka lidhje.

Valentina Leskaj – Mësoni të lexoni Rregulloren dhe respektoni procedurën. Nuk ka asnjë lidhje me procedurën.

Albina Deda – I vetmi që s’ka folur është Beqaj. Foli Ahmetaj...

Valentina Leskaj –Albana, nuk besoj se zonja ka nevojë për avokat. 

Albina Deda – E ngriti zërin këtu Braçe, si kompensim i gjatësisë së tij.

(Debat në sallë)

Neve që flasim për shëndetësinë, ai na bëri një pyetje: ku e bënin shqiptarët më parë check-up-in? Unë do t’i përgjigjem: check-up-in apo kontrollin, që bën popullata, e bënin te mjeku i familjes. Mjeku i familjes ka një kontratë me Fondin e Sigurimeve Shëndetësore, në të cilën janë të parashikuara të gjitha shërbimet bazë, shërbimin bazë që ju e kryeni me paratë e buxhetit të shtetit. 320 milionë dollarë keni dhënë për koncesionet.

Sa për mallkimin që përmendi ministri Ahmetaj, që tha: do të mallkoheni nga pacientët e hemodializës, mallkimi shkon për ju...

Valentina Leskaj – Zonjë, po ju them edhe një herë, që keni ngatërruar procedurën. Nuk jeni për procedurë. Jeni komplet jashtë.

Albina Deda – Mallkimi shkon për ju, që në Spitalin Amerikan u dogjën pacientët dhe askush nuk mbajti përgjegjësi. Ministri i Shëndetësisë, Beqaj, shkoi dhe e falënderoi edhe në kongresin e tij Spitalin Amerikan për arritjet e mëdha që kishte në shëndetësi..

Valentina Leskaj – Procedura nuk është për të treguar histori, se ku ka qenë ministri.

Albina Deda – ... për laboratorët do t’ju them se është monopol, është pagesë faturash më të majme dhe analizash të panevojshme për pacientët. Do të flasim edhe kur të diskutojmë për buxhetin në lidhje me këto shpërdorime e këtë korrupsion në shëndetësi.

(Debat në sallë)

Valentina Leskaj – Po pra, për procedurë. 

(Debat në sallë)

Po, zoti Bode, ju u ngritët vetë dhe, natyrisht, për sa kohë që u ngritët vetë, pa mbaruar...

(Deputeti Ridvan Bode ndërhyn nga salla)

Jo, jo, mirë, ty të takon, zoti Bode, por ndërkohë kolegët tuaj e kanë kërkuar fjalën për procedurë

(Deputeti Ridvan Bode ndërhyn nga salla)

Ka të drejtë të flasë... Një minutë. Pas Kryeministrit flet përfaqësuesi i grupit, kjo është e vërteta, dhe do të flasë zoti Bode, pa asnjë diskutim.

(Debat në sallë)

Jeni kundër dhënies së fjalës për procedurë?

Zonja Deda e kishte kërkuar fjalën. Merruni vesh brenda grupit!

(Debat në sallë)

Madje e ka kërkuar fjalën edhe zoti Bushati, nga grupi juaj. Pra, merruni vesh brenda grupit.

(Debat në sallë)

Dakord. Atëherë dy minuta, zoti Blushi. Rakordohuni edhe brenda grupit.

Ben Blushi – Faleminderit, zonjë!

Iku ky që flet gjatë në parlament. Megjithëse të gjitha palët në parlament kërkojnë që ai të flasë sa më shkurt, unë mendoj se ai duhet të flasë sa më gjatë, sepse kur e dëgjoja sot po mendoja: si ka mundësi që është kaq i paaftë ky njeri? Si është kaq i paaftë? Si ka mundësi që e durojmë të jetë kaq i paaftë një njeri, që i kemi lënë ekonominë kombëtare në dorë, i cili sot tha se minimumi jetik është një përrallë, sepse të jetosh me 50 mijë lekë është luks, se 400 mijë shqiptarë i paska nxjerrë ky nga varfëria, se ata që janë të varfër, janë dembelë. Këtë tha sot...

Valentina Leskaj –  Edhe kjo nuk është procedurë.

Ben Blushi – Ta mbaroj. Procedurë është kjo, zonjë.

Valentina Leskaj –  Nuk është procedurë.

Ben Blushi –Një sekondë! Ajo që dua të them, është se e përmendi disa herë sot, dhe po e mbaroj, fjalën libër. Unë dhe disa miq kemi bërë një organizatë politike, që quhet “LIBRA”, ajo që dua të them sot për këtë të paaftin është kjo: sa herë që në këtë parlament të përdoret fjala libër, unë do të marr fjalën. Po, sigurisht. Sa herë përdoret fjala armë, ai ka të drejtë të marrë armën, jo të marrë fjalën. E dini pse? Sepse jemi ndarë në këtë parlament. Ai përfaqëson armët dhe paratë, unë përfaqësoj librat. E sa herë të merret me librat, kam të drejtë të marr fjalën, dhe, sigurisht, sa herë të përmendet arma dhe paraja, edhe kanabisi, këta le ta marrin fjalën sa të duan, sepse atë përfaqësojnë.

Valentina Leskaj – Një minutë, zoti ministër, pastaj fjalën e ka zoti Berisha.

(Debat në sallë)
Atëherë më falni, po jua përsëris edhe një herë: organizohuni, sepse më keni kërkuar që ta marrë fjalën Sali Berisha, i cili, në fakt...

(Debat në sallë)
 E kam mesazhin këtu, mos u shqetësoni!

(Debat në sallë)
Po, zonja Tabaku.

(Debat në sallë)
Një minutë, se po flet zonja Tabaku.

(Debat në sallë)
Jorida Tabaku – ... si përgjigje Kryeministrit. Ka dhjetë minuta që po insistojmë për këtë. Zoti Berisha ka radhën e tij. Ju kërkova thjesht që zoti Berisha të mos zëvendësohet me zotin Dogjani, siç ju kisha thënë përpara, por të ndjekë radhën që ka në listë. Zoti Bode, në emër të grupit, në përgjigje të Kryeministrit.

Valentina Leskaj –  Nuk e kam zakon, por atëherë po e lexoj mesazhin dhe po ju them të organizoheni, ku thoni: “Ju lutem, jepjani fjalën Berishës, se erdhi...

(Debat në sallë)
Një minutë, një minutë, se vijon. Mos u mërzit. Unë të them “dakord”, dhe thoni: “spostoji të tjerët”! Çfarë nënkuptoni me: “spostoji të tjerët?”

(Debat në sallë)
Tani më thoni: çfarë nënkuptoni me “spostoji të tjerët?”

(Debat në sallë)
Besoj se jam e qartë.

(Debat në sallë)
Unë jam shumë dakord, se për mua është njësoj. Ç’rëndësi ka nëse foli zoti Bode apo zoti Berisha. Kjo është e vërteta.

(Debat në sallë)
Po, zoti Bode.

(Debat në sallë)
Ridvan Bode – Zonja drejtuese e seancës, 

Të nderuar kolegë deputetë,

Në fakt, nuk është aspak korrekte kjo mënyrë drejtimi që i bëni seancës. Unë mbase nuk jam ekspert i procedurave parlamentare, por jam një deputet me shumë eksperiencë në këtë parlament dhe kjo nuk ndodh për të ridikulizuar gjithçka e për ta larguar sa më shumë debatin nga ballafaqimi.

Kryeministri foli këtu për të vërteta, dhe në emër të së vërtetës opozitës i takonte që në mënyrë të drejtpërdrejtë të ballafaqohej me atë që tha Kryeministri.

Në fakt, Kryeministrin tashmë në fund të mandatit, dhe është kohë bilancesh, e ka zënë sindroma e Makbethit. Gjithmonë shkon në vendin e krimit dhe kujton krimin. Në qoftë se qeverisja aktuale ka dy dështime të mëdha, janë pikërisht ato që përmendi Kryeministri këtu, para këtij parlamenti. 

“Gjuha shkon ku dhemb dhëmbi”, thonë qytetarët. Me siguri Kryeministrit i dalin në ëndërr dështimet e mëdha në ekonomi, që është edhe dështimi më i madh i kësaj qeverie, dhe braktisja spektakolare, e paparë dhe e padëgjuar ndonjëherë në këto vite të demokracisë në Shqipëri ndaj shtresave më të ekspozuara shoqërore, ndaj të varfërve, pensionistëve, të të papunëve dhe atyre që, sigurisht, do të përbënin ushtrinë natyrale të qeverisë “Rama”, se mbi atë bazë erdhën në pushtet, se me premtimet për këtë shtresë erdhën në pushtet. 

Pse them se janë dy dështimet më të mëdha? Së pari foli për rritjen ekonomike dhe tha: “po po hyjmë në fazën e rritjes ekonomike të përshpejtuar’. 

Gjithçka e krahasoi me vitin 2013, statistika të cilat i përpunoi vetë gjatë vitit 2014, me metodën tashmë të njohur të lëvizjes dhe të zhvendosjes së parametrave të ekonomisë, për të treguar se ka bërë më shumë në mandatin e vet. Tha: “Dy janë burimet kryesore të rritjes ekonomike: së pari investimet private, dhe, së dyti, konsumi familjar”. Qesharake. Lexoi një raport të Bankës Botërore, që i referohej vitit 2014. E vërteta është krejt ndryshe. Statistikat e muajit të kaluar të ECOFIN-it, Komisionit të Ekonomisë dhe të Financave në Komisionin Europian, dëshmojnë të kundërtën. Shqipëria, gjatë vitit 2015, sepse viti 2015 është mbyllur, të tjerat janë premtime, llafe të kësaj qeverie që është mbrapa, ka nivelin më të ulët të investimeve direkte në ekonomi, të huaja e të brendshme.  Në dhjetë vjetët e fundit ka nivelin më të ulët të investimeve direkte në ekonomi. Pra, në dhjetë vjetët e fundit.

E dyta, që është më e rëndësishmja, Shqipëria është i vetmi vend në rajon, që ka një tendencë të rënies së përvitshme të investimeve direkte në ekonomi, qoftë të investimeve publike, që kanë të bëjnë me buxhetin, gjë për të cilën jemi dëshmitarë ne, qoftë të investimeve private, që këtu na kanë thënë se po rriten importet e makinerive, pajisjeve e të tjera.

Është e vërtetë se rritjen ekonomike e kanë drejtuar dy investime të huaja në ekonomi, siç janë hidrocentrali i Devollit dhe TAP-i, e këtë e thotë Banka Botërore, por është po aq e vërtetë se dy sektorët apo tre sektorët jetikë për shqiptarët, ku punësohen dhe hanë bukë shqiptarët, janë në rënie, ka tre-katër vjet edhe bujqësia, edhe industria. Ndërtimi është në rritje me 18% nga viti në vit dhe  kjo e rritka ekonominë tonë, pra pikërisht se po ndërtohen këto dy rrugë, sepse ndërtim tjetër nuk ka anembanë Shqipërisë. 
Thotë se rritja e konsumit familjar ka marrë zhvillim të madh. Këto të dhëna i kam marrë nga programet e tyre për vitet 2016 dhe 2017, viti 2015 është viti i fundit i certifikuar dhe i nxjerrë. 

Për vitin 2015 thuhet se konsumi privat është rritur 0,2% i rritur në një vit. A e dini se çfarë do të thotë 0,2% rritja e konsumit privat, kur inflacionin mesatar e kanë 1,8-2% në atë vit? Është në rënie. Në këtë kuadër, ai flet për rritje të mirëqenies, ndërkohë që është e kundërta. Shikoni statistikat që deklaron Komisioni i Ekonomisë dhe Financave të Bashkimit Europian për të ardhurat nga fuqia blerëse e vendit! Shqipëria është i vetmi vend në rajon me çmime fikse të një viti të caktuar, që ka pasur rënie. Rënia vazhdon nga viti në vit, sepse Banka e Shqipërisë deklaron që të ardhurat nga puna kanë rënë. Ju thoni që është rritur konsumi nga kanabisi, por rënie ka nga viti në vit. 

Ai flet për papunësinë, dhe, në fakt, sot duhet të fliste për çështjet sociale që ka zgjedhur kjo qeveri. Thotë se papunësia ka ardhur në rënie, kurse shifrat dhe statistikat që jep BE-ja janë të kundërta. Shqipëria ka një rritje të papunësisë në krahasim me periudhën kur ka ardhur në pushtet zotëria me grupin e tij. Sigurisht që janë në rënie në krahasim me statistikat e tyre, sepse vetë prodhuan statistika të tilla, që e rritën papunësinë në sektorin e bujqësisë në vitin 2014 dhe e çuan nivelin e papunësisë në 18,4% nga 14,2%, që ishte në qershor të vitit 2013. Rritën numrin e të papunëve në bujqësi, i punësuan prapë në bujqësi dhe me rënien ekonomike, kanë rritur numrin e të punësuarve. E vërteta është krejt ndryshe, numri i të punësuarve vërtet mund të ketë pësuar një modifikim, por numri i të papunëve është rritur në mënyrë të dukshme. Shifra e të papunëve 15,5% apo 16%, sigurisht që është 2% më shumë  se ç’ka qenë dhe është i vetmi vend në rajon që ka papunësi në rritje. I bëni statistikat si dhëmbët e sharrës, një vit i rrisin, një vit i ulin, që të jenë të krahasueshëm me veten e tyre, ashtu siç  bënë hierarkinë e “Doing Bussines”, atë të bërit biznes në Shqipëri, që një vit e zhytën me 45 shkallë dhe vitin tjetër thanë: “Shikoni sa paskemi punuar! E sollëm atje ku ishte, dy shkallë më poshtë.”

Ai tha se është reduktuar varfëria, por kjo është një gjepur dhe gënjeshtër e paparë. Shikoni statistikat që jep BE-ja! Nuk ka matje për nivelin e varfërisë. Këto janë statistika të vitit 2014 që ka deklaruar Banka Botërore për nivelin e varfërisë ekstreme duke i krahasuar me vitet 2004 apo 2005, kur ka bërë deklarimin e parë. E vërteta është që në këtë periudhë varfëria është rritur në mënyrë të dukshme. Pse është rritur në mënyre të dukshme? Sepse e thashë, niveli i papunësisë është i madh, të ardhurat nga puna janë në rënie, sidoqoftë, ka pasur një inflacion, të ardhurat nga remitancat kanë ardhur në rënie. Nga i marrin paratë shqiptarët? Nga puna, jo, nga remitancat, jo, nga bujqësia që vjen në ngritje, jo. Atëherë, nga i marrin paratë shqiptarët, nga kanabisi? Ato janë vetëm në duart e një grushti të caktuar njerëzish pranë qeverisë. 

Ai foli për reforma sociale, kur në ligjin që ka ardhur sot në parlament, bën ndarjen e një ligji ekzistues, që përmbante dy dimensionet, të cilat i ka ndarë përgjysmë, një ligj më vete lë këtë dhe një ligj më vete lë ndihmën ekonomike dhe përkrahjen sociale, ku ia delegon pushtetit vendor, të cilit në vitin 2017 ia ul fondet, në vend që t’i japë fonde shtesë pikërisht për funksionet që i jep ky buxhet. 

Ai tha se ndihma ekonomike qenka rritur tri herë. A e dini se Shqipëria në vitin 2015, viti i fundit i certifikuar i mbylljes së bilancit, ka nivelin më të ulët historik të shpenzimeve sociale që një buxhet ka pasur ndonjëherë? Merrni dhe krahasoni shifrat që nga viti 1993 deri në vitin 2015. Më gjeni një vit ku shpenzimet sociale të jenë të parametrave 1,6% e prodhimit të brendshëm bruto. Kjo është e vërteta. Ai thotë që i kam rritur tri herë, po, sigurisht, sepse ka hequr nga përkrahja sociale 70% të njerëzve të varfër, gjasme se paskan qenë të pasur dhe me vila, ku në këtë çmim fut edhe rritjen e energjisë dhe thotë se e paska rritur. Kujt ia ka rritur? Fondet, edhe në vlerë absolute, kanë rënë, qoftë për PAK-un, qoftë për ndihmën ekonomike. Gërshëra e parë e qeverisë për uljen e shpenzimeve është vënë pikërisht te fondet sociale. Prandaj vjen Makbethi këtu, para foltores dhe na tregon se sa i paska rritur pensionet e veteranëve, të ballistëve e të tjera. 

E vërteta është që 640 mijë pensionistëve në periudhën 4-vjeçare të mandatit të tij i paska dhënë gjithsej 12 milionë dollarë për pensionet.

(Ndërhyrje pa mikrofon)

Po e marr 120 milionë dollarë, se ndoshta e tha gabim. Por çfarë janë 120 milionë dollarë në katër vjet për 640 mijë familje? Po mirë, zoti Kryeministër, kaq gjë duhet ta dish, që janë shtuar 500 milionë dollarë në fondin e investimeve dhe t’i tallesh e u thua se ua shtuat me deficite e të tjera. E rëndësishme është se kësaj shtrese ka katër vjet që po i ulet aftësia blerëse për shkak të rritjes së çmimeve të mallrave të shportës. Ua rrit pensionin me 1,1%, 1,2%, 2%, 10% në katër vjet, po e marr si të vërtetë, por nuk është ashtu, por a e di që mallrat e shportës kanë inflacionin 21% dhe nuk u ke kompensuar as gjysmën e tyre? 

Flet për rrogat, por rrogat vetëm me diferencën plus-minusin e statistikave që ke në buxhet janë 1.02 miliardë, më shumë kemi hedhur ne në tetë vjet, ndërsa ti paske hedhur për pagat 64 milionë dollarë dhe kjo qenka për ju rritja spektakolare e pagave! Janë 0,2 miliardë, pa përfshirë faktin që në vitin 2005 ishin 30 mijë punonjës të sektorit shëndetësor parësorë që ishin në buxhet dhe në vitin e fundit nuk kanë qenë të përfshirë aty, sepse kanë qenë në bilanc më vete, kanë qenë jashtë dhe nuk janë deklaruar në fondin e pagave që raportohet në buxhet. Megjithatë, është bërë pak. 

Lidhur me kontribuuesit, që i paske rritur me 93 mijë, me dru dhe hanxhar, ndërkohë që në mandatin e parë janë rritur 184 mijë. Ju i paskeni rritur 93 mijë, sepse keni përfshirë këtu edhe ata të sektorit të bujqësisë që i detyronit të nxirrnin NIPT-et me zor, madje i deklaroni edhe si biznese, edhe si të punësuar në defterët tuaj. 

Ke filluar të merresh me statuse të veçanta për ta adresuar dhe kjo që po bëni është tërësisht politike, sigurisht, duke gjuajtur me demagogjinë tuaj ato kategori që janë më të ekspozuara ndaj fjalorit dhe presionit që bën qeveria për sistemin e votës. Po krijon status për këtë, status për atë, the se do të bëjmë status për naftëtarin, por harrove që ke prishur kontratën me statusin e shqiptarit, sepse, realisht, humbja e shpresës është aq masive saqë, po të ballafaqohesh nga pikëpamja e pasojave sociale që ka dhënë politika juaj, do të shikosh ikjet masive nga Shqipëria, do të shikosh braktisjen e madhe që ka vendi dhe qëndrimi që mbajnë qytetarët ndaj një situate tepër dëshpëruese për perspektivën e vendit. Nuk po ndalem në detaje, sepse epitetet e Kryeministrit sigurisht që janë agresive, por vetëm një gjë do të them. Ne kërkojmë të të ballafaqojmë me ecurinë dhe me premtimet që keni dhënë. Ne e dimë që ju jeni pak i ndjeshëm për këtë dhe kërkoni të ridikulizoni ish-qeverinë, sepse ka lënë këtë, ka bërë këtë e të tjera, por këto batuta i keni për veten tuaj. Ne, si opozitë, sigurisht që të ballafaqojmë edhe me ish-qeverinë, por, në fakt, ne jemi këtu dhe para shqiptarëve për t’u thënë që ne nuk jemi thjesht dhe vetëm sepse  kemi qenë në pushtet dhe kemi bërë këtë dhe atë, por për të marrë përsipër përgjegjësi të reja, duke u ballafaquar me atë që ju jeni. Së shpejti kjo do të dalë dhe do të ballafaqohet në publik. Ju jeni shumë arrogant, sepse thoni që do të merrni përgjigje me vota, por, në fakt, ju, sot, para se të shkoni te vota, duhet të jepni llogari se përse i mashtruat shqiptarët për të gjitha fushat që ju përmendët pak më lart. Sot në mënyre arrogante dhe prepotente fshihni gjurmët e asaj që ju bëtë në mandatin 4-vjeçar, duke vazhduar me një fjalor tërësisht banal për qeverisjet në Shqipëri, për 25 vjetët që ka kaluar Shqipëria e të tjera. 

Pra, edhe një herë, unë jam për të denoncuar faktin që Kryeministri sot dhe në vijim, në kohën e ballafaqimit të madh me qytetarin dhe me votuesin e tij, ka për të ardhur këtu gjithnjë e më shumë si nën sindromën e Makbethit për të folur për çështjet që janë dështimet më të mëdha të qeverisë, për t’i lustruar, për t’i falsifikuar ato dhe për t’ua shitur shqiptarëve si suksese. Dështimet këta i  përtypin dhe i nxjerrin si suksese. 

Faleminderit!

Valentina Leskaj – Faleminderit! 

Atëherë, fjalën e ka ministri Ahmetaj, pastaj zoti Berisha.
Arben Ahmetaj – E kërkova fjalën pas zotit Blushi, por, në respekt të opozitës, patjetër që do të prisja. 

Unë dua t’i referohem të vërtetës që tha Kryeministri dhe nuk dua në asnjë mënyrë që kur debatojmë në parlament t’u referohemi gënjeshtrave apo edhe zhargonit, nganjëherë të përdorur në komisione, që deformon të vërtetën. Sigurisht, që politikisht debati mund të jetë i pafund. 

Çfarë tha Kryeministri këtu? Kryeministri nuk tha asnjë fjalë nga qëndrimi politik, politiko-ekonomik apo statistikor i qeverisë. Ai iu referua raportit të Bankës Botërore, ku midis të tjerash përmend tri shtete të Ballkanit që kanë ulur varfërinë. Ndërkohë, këtu kam sjellë një raport, të cilit Kryeministri nuk iu referua dot për shkak të kohës, që është progresraporti i Komisioni Europian. Do t’jua lexoj me përpikëri, mund edhe të më verifikoni, se çfarë thotë progresraporti i Bashkimit Europian, i Komisionit. 

Progresraporti flet kryesisht për tregun e punës dhe thotë që forcimi i aktivitetit ekonomik i ka përmirësuar kushtet e tregut të punës dhe i referohet aktivitetit ekonomik. Rimëkëmbja e aktivitetit ekonomik krijoi vende pune dhe punësimi u rrit në 52,9% në vitin 2015 nga 49,9% që ka qenë në vitin 2013. Në të njëjtën kohë, për ata që e ndjekin dhe e kuptojnë se çfarë do të thotë tregu i punës, participimi i forcës së punës në tregun e punës u rrit me 64%. Një llogari e shkurtër fare tregon që, megjithëse është rritur participimi i forcës së punës në treg, papunësia ka rënie, se janë krijuar vende të reja pune edhe me bordero. E kam thënë me qindra herë që me bordero janë krijuar 183 mijë vende të reja pune. Pse i sjellim vazhdimisht raportet e institucioneve ndërkombëtare?! Se në referencë të një politike emocionale, diku-diku të bazuar edhe në gënjeshtra apo në gjuhë që nuk i takon këtij parlamenti, filloni dhe i bëni çorbë statistikat. Ditën kur luani me statistikat, kuptohet që jeni futur në një hamendje politike, që ju shërben vetëm juve. Statistikat nuk kanë thënë kurrë që ekonomia shqiptare lulëzon. Jo vetëm statistikat e INSTAT-it, të Bankës së Shqipërisë, por edhe statistikat e konfirmuara nga FMN-ja, nga Banka Botërore dhe nga Komisioni Europian, në qoftë se doni, edhe nga Eurostati, flasin vetëm për rritje të përshpejtuar të ekonomisë. Është gënjeshtër ajo që u tha këtu që industria nuk është më burim rritjeje. 

Bujqësia ka një problem me statistikat, sepse, po t’i hysh analizës, edhe prodhimi, edhe eksporti janë rritur, por ka shifra të gënjeshtra të vitit 2009, që sot e kësaj dite, kur numërohen, dalin mangët. Në vitet 2009 dhe 2010 për të manipuluar shifrat e rritjes ekonomike, sollët shifra të gënjeshtra. Pra, kjo është një politikë e bazuar mbi gënjeshtrën, një politikë ekstra e majtë apo, nëse doni, politikë populiste e djathtë e gënjeshtërt. 

(Ndërhyrje pa mikrofon.)
Për sa i përket asaj sa mësojmë ne dhe sa mësoj unë, po ju them se unë tentoj të mësoj përditë, por nga njerëz, të cilët  e kanë falimentuar shtetin dy herë, nuk kam çfarë të mësoj, sepse i bie që ta falimentoj për herë të tretë. Se sa di unë dhe se sa di ti, e tregojnë shifrat dhe ekonomia. Se sa di ti, e di e gjithë Shqipëria:  vitin 1997 e ke bërë flakë dhe zjarr, vitin 2013  e ke bërë flakë dhe zjarr nga ana ekonomike. Kështu që unë nuk marr mësime nga Sudja dhe as nga Vehbiu. Unë marr mësime nga secili prej jush që di më shumë se unë, por nga Vehbiu dhe nga Sudja unë nuk marr mësime, sepse ai është mësimi i falimentimit të Shqipërisë dhe të qytetarëve të saj. 


U tha një gënjeshtër tjetër për të ardhurat e disponueshme. Raporti i Bankës së Shqipërisë flet për rritje të të ardhurave të disponueshme nga dy burime: nga puna (ajo ishte gënjeshtër) dhe nga reminitancat, edhe pse këto të fundit kanë rënë. Këtë gjë e thotë Guvernatori i Bankës së Shqipërisë. Mund ta thërrisni ndonjë ditë këtu Guvernatorin që t’jua shpjegojë, meqenëse unë jam anëtar i qeverisë dhe, sipas dyshimit tuaj jolegjitim, mund t’i shtrembëroj statistikat. Është rritur e ardhura e disponueshme, madje  9,4%. Po të doni, merrni dhe lexoni të ardhurat që ju çova në komision, që janë të ardhurat bruto të disponueshme, të cilat janë rritur për tre vjet në terma dollarë 16% dhe në terma lekë 22%. “Nga erdhi?” Ja nga erdhi. Ju solla disa raste. Çfarë ka ndodhur me investimet totale?! Ju lutem, shikojeni statistikën! Ka rritje të investimeve private në total, në raport me prodhimin e brendshëm. A doni të flas për investimet e huaja?! Le t’u referohemi shifrave, sepse, në qoftë se nuk u referohemi shifrave, patjetër që mund të bëjmë çfarë të duam, mund të gënjejmë sa të duam, por mua nuk më takon të shkëputem nga shifrat, sepse nuk dua as të gaboj emocionalisht, as të gaboj statistikisht; nuk dua ta bëj këtë. 

Çfarë krahasimi do të bësh në fund? Do të bësh një krahasim me një rritje që e merr 6,5% dhe e lëshon me 1%, madje me detyrime të prapambetura 726 milionë dollarë?! Pra, çfarë krahasimi do të bësh?! Ky është falimentimi  i dytë i shtetit, i regjistruar në analet zyrtare statistikore. Do të vish të thuash këtu “jo ti merr vesh, jo nuk merr vesh, jo unë marr vesh dhe ti nuk merr vesh”?!  Të gjithë marrim vesh. Edhe ti merr vesh! Kështu që merri statistikat, merri edhe fotot e Shqipërisë në flakë, merri edhe statistikat e 726 milionë dollarëve dhe nxirri! 

Një kolegu im këtu  tha: cili shqiptar është nxjerrë nga varfëria? Janë 183 mijë shqiptarë. Sikur asgjë tjetër të mos kishte funksionuar, mjafton që ata kanë një punë më shumë në këta tre vjet. Çfarë debati bëni? “U rrit ekonomia për shkak të dy investimeve!” Ta thuash këtë, është qesharake. Ekonomia është integrale dhe nuk është një faktor apo një investim që funksionon në burimet e rritjes ekonomike. Si ka mundësi që vetëm njëri nga sektorët, për shkak të statistikës së gabuar, doli me rënie? Iu referove konsumit?! Dakord. Kjo është sfidë statistikore, sepse nuk jemi në garën “kush di çfarë”. 

Në 6-mujorin e parë të vitit 2015 është e vërtetë që ka rënë konsumi. Po në 6-mujorin e dytë të vitit 2015, çfarë ndodhi? A u rrit konsumi? Po, u rrit. Po në 6-mujorin e parë të vitit 2016, a u rrit konsumi? U rrit! A doli Banka e Shqipërisë dhe tha se janë të gjitha gjasat që për 3-mujorin e tretë të ketë rritje të konsumit, në bazë të statistikave indikative? Po ta bëjmë debatin politik, ai nuk mbaron kurrë. Ti del gënjeshtar, unë dal gënjeshtar. Po ta bëjmë debatin bazuar në statistika, atëherë është ndryshe. A ka probleme ekonomia shqiptare?! Po, sigurisht që ka probleme ekonomia shqiptare. Pse mund të bëhen gjërat për një ditë?! Kemi probleme me strukturën e eksport-importeve. Patjetër që ka, madje duhet që reforma strukturore në ekonomi të vazhdojë thellë, sepse ai raport sigurisht që nuk është i shëndetshëm. Të gjitha statistikat e tjera flasin për konsolidim të ekonomisë. 

Do të marr edhe një shifër tjetër, të cilën do ta debatojmë edhe gjatë diskutimit të buxhetit. Jam i hapur të mësoj pafundësisht edhe aty, por nuk do të mësoj nga Sudja dhe nga Vehbi Alimuçaj. 

Po ju them se çfarë ka ndodhur me të ardhurat. Kemi bërë një debat të ashpër, më duhet të them të shëndetshëm, në komision. Po sjell një shifër për të gjithë qytetarët dhe për të gjithë deputetët këtu. Në vitin 2005 të ardhurat tatimore ishin 22, 9% e prodhimit të brendshëm bruto. Kur ne u flisnim nominalisht, na thoshit pse si referohemi prodhimit të brendshëm bruto. Tani do t’i referohem korrektësisht prodhimit të brendshëm bruto. 22,9% i kanë marrë të ardhurat tatimore (për të parë se çfarë performance kanë pasur të prodhimi i brendshëm bruto), por a e dini sa i lanë?! Statistikisht i lanë 22, 2%. 

A t’ju sjell një shifër tjetër?! Po t’ju sjell një shifër tjetër, do ta kuptoni edhe të vërtetën. Janë 180 milionë dollarë të maturuara si rimbursim, që  nuk u dhanë. Janë 1,46% e prodhimit të brendshëm bruto. Nëse ia heq këtë shumë 22,2% -it, del afërsisht 20,7%, që është qesharake dhe është një falimentim tjetër i shtetit. Në qoftë se vijmë këtu e bëjmë debat emocional, duke fyer njëri-tjetrin, nuk mbarojmë kurrë. Kush bërtet më shumë në fyerje, nuk do të thotë se ka të drejtë, por thjesht bërtet më shumë. Hajdeni të biem dakord që të diskutojmë statistikisht dhe të themi se çfarë shkon mirë në ekonomi dhe çfarë risqesh ka ekonomia. 

(Ndërhyrje pa mikrofon.)

Patjetër, të gjithë mësojnë këtu. Këtu ka burra dhe gra të mençura që kanë mundësi të kontribuojnë për Shqipërinë, por jo Sudja dhe Vehbi Alimuçaj. 

Faleminderit!

Valentina Leskaj – Faleminderit!

Fjalën e ka zoti Bode.

(Ndërhyrje pa mikrofon.)
Urdhëroni, për replikë. 

Ridvan Bode – Kur Çiçikovi të fton të besosh statistikat e prodhuara prej tij mbi shpirtra të vdekur, kuptohet sa sens ka debati dhe ballafaqimi me të. Në këtë kontekst, nuk po u adresohem fare statistikave të Çiçikovit. Ato, për të cilat unë fola, janë statistika të Bashkimit Europian dhe nuk janë statistika të opozitës dhe vijnë nga vetë qeveria. Çiçikovi në të njëjtën ditë, po t’i shikoni materialet që ju vijnë në Kuvend, sjell që rritja ekonomike e vitit 2015 ka qenë 2,6%, pastaj sjell një statistikë tjetër, pra që rritja ka qenë 1,8%. E korrigjuar me 10 miliardë lekë të rinj, 100 miliardë lekë, 1 miliardë dollarë rritja ekonomike e një viti! Në këtë kuptim, merret vesh se cila është besueshmëria e statistikave të Çiçikovit. 

Por po them një gjë konkrete. Le ta na japë llogari dhe duhet t’i japë llogari publikut; po marrim që në vitin 2016 do të realizohet 100% plani i çiçikovëve dhe në vitin 2017 do të realizohet po 100% plani i programuar i çiçikovëve (sigurisht që do të jenë 200-300 milionë dollarë, por unë po i marr sikur këto janë të vërteta), për 4 vjet i ka rritur taksat! Shuma e taksave progresive në katër vjet është 1,5 miliardë dollarë: ka vënë 240 milionë dollarë vitin e parë (sa shkojnë për katër vjet); 160 milionë dollarë vitin e dytë (sa shkojnë për tre vjet); 30 milionë dollarë vitin e tretë dhe 10 milionë dollarë ka vënë vitin e katërt. Të gjitha këto bëjnë 1,5 miliardë dollarë, pra efekti i taksave është rritur. 

Kanë punuar katër vjet, por kanë në buxhet vetëm 1,2 miliardë rritje të të ardhurave. Ne “kriminelët e mëparshëm” në 8 vjet bëmë 7,5 miliardë dollarë më shumë të ardhura në buxhet. Nuk dua të ballafaqohem, sepse e morëm edhe meritën për atë që bëmë, sepse morëm dy herë mandat nga populli, por në fund morëm ndëshkimin, sepse na thanë: “Nuk jeni të mjaftueshëm” dhe sot jemi në opozitë. Pra, ne e kemi paguar faturën tonë. Na thuaj: ku i ke paratë?  Po të marrësh efektin e rritjes ekonomike, atëherë zullumi i kësaj qeverisë këtu mbrapa është shumë i madh dhe është i pallogaritshëm, sepse vetëm rritja ekonomike do të kishte dhënë në buxhet 1 miliard dollarë më shumë të ardhura. 

(Ndërhyrje pa mikrofon.)
Jo, ka lidhje me temën, sepse për këtë temë foli zotëria, sepse unë nuk fola për këtë. Le të na e thotë, meqë e paska me statistika Çiçikovi, përse i kanë rënë të ardhurat nga TVSH-ja dhe përse kanë rënë të ardhurat nga akciza? Sepse Kryeministri foli këtu për revolucionin e naftës. Në këtë vit e  keni 20% rritjen e naftë së zhdoganuar dhe keni në buxhet, sipas jush, 4-6% më pak të ardhura. Ku e keni diferencën? Ku shkuan të ardhurat e naftës? Si u zhdukën në Durrës me mijëra tonë naftë? Për këto duhet të jepni llogari ju. Mos u krahasoni me ne! Ne i morëm edhe meritat, por e morëm edhe ndëshkimin elektoral nga njerëzit. Qëndroni përballë njerëzve dhe jepni llogari për atë që keni marrë përsipër, për atë që keni rritur taksat, që nuk i keni në buxhet të ardhurat dhe për mënyrën si po i administroni ekonominë dhe financat. Ecuria e “përshpejtuar” e ekonomisë ende nuk e ka arritur nivelin e ritmeve të vitit 2012. Kjo është ekonomia juaj.

(Drejtimin e seancës e merr zoti Edmond Spaho.)

Edmond Spaho  – Faleminderit, zoti Bode! 

Fjalën e ka zoti Sali Berisha.

Sali Berisha – Zoti kryesues  i seancës, 

Zonja deputete dhe zotërinj deputetë, 

Kumbarë ministra, ndrikulla ministre, 

Të dashur qytetarë,

(Reagim në sallë pa mikrofon.)
Po, ndrikulla. Kur të kap mafia, quhesh ndrikull. Kur kapesh nga mafia dhe kur nga mëngjesi deri në darkë vjedh paratë e taksapaguesve, minimumi quhesh ndrikull, nuk po të them gjë tjetër. 

Të dashur qytetarë dhe qytetare,  

Së pari, dëshiroj t’i përcjell përshëndetjet më të përzemërta atij grupi qytetarësh, të cilët e gdhinë në të ftohtin e natës së mbrëmshme për të mbrojtur interesat jetike të çdo qytetari shqiptar dhe për të mbrojtur jetën e të ardhmen e shqiptarëve në këtë vend. Ata  gdhinë një natë të ftohtë për t’u bërë një thirrje, një apel, një kushtrim mbarë qytetarëve të vendit: të mbrojmë shëndetin tonë dhe të fëmijëve tanë! Të mos pranojmë që kjo qeveri për lidhjet e saj të dokumentuara mafioze, të cilat i paraqita para një jave me dokumente, me mafien italiane, ta shndërrojë Shqipërinë në megapellgun e plehrave të Italisë dhe më gjerë.

Politika e shndërrimit të Shqipërisë në megapellgun e plehrave, është një politikë jashtëzakonisht e rrezikshme, e cila kërcënon në mënyrë thelbësore jetën e  shqiptarëve. Marrëveshja e importit të plehrave, futja në trajtimin e plehrave të Tiranës të kompanive të Ndraghet-as janë vetëm disa aspekte. Aspekte të tjera po kaq makabre, zhvillohen në heshtje, në fshehtësi, njësoj si në shpellat mafioze, në këtë qeveri.

A e dini, të dashur qytetarë dhe qytetare, se sot duhet të ishte në Kuvend ligji për katastrofën e Korçës, të Pogradecit dhe të Kolonjës, ligji që do ta shndërronte zonën më të pastër të Shqipërisë, në pellgun më të ndotur të Ballkanit dhe të Europës, ligji që do t’i jepte jetë një projekti, të cilin nuk guxoi asnjë qeveri t’i japë jetë që nga viti 1992 deri sot, për ndërtimin e një megaTEC-i me torfën e kënetës së Maliqit, e cila në sipërfaqen që do të jepej për këtë qëllim, 157 milionë metra kub sipërfaqe, sipas ekspertëve më të shquar të fushës, për shkak të koeficientit të ulët energjetik, do të prodhonte 50 milionë metra kub hi, pleh me të gjitha mbetjet toksike? Ky është peshqeshi që i bëjnë Peleshi dhe kryemafiozi, don Edvin, Korçës. Po a ka mendje njerëzore, të sëmurë, që mund t’i lejojë vetes një vendim të tillë? Dhe e bën këtë në sekretin më të plotë, duke thyer çdo ligj të vendit, duke mos pasur asnjë autorizim tjetër përveç xhepit të Lefterit, i cili majmet me ryshfetet që merr nga kriminelët e mjedisit dhe nga Peleshi me shokë.

A ka mundësi, o socialistë, t’ju pyes: si ka mundësi që nuk pyetet asnjë qytetar i Korçës, asnjë deputet apo ish-deputet socialist i këtij qarku? Asnjë. Nuk e kemi dëgjuar kurrë një gjë të tillë.

A e dini që ne kemi nënshkruar  marrëveshje si ajo e Kiotos, e Parisit e të tjera, të cilat na detyrojnë  për të pasur transparencë të plotë dhe të gjithanshme?

Ku e keni ligjin e kalimit nga fondi bujqësor, në fond të përdorimit për TEC-in të 288 hektarëve tokë bujqësore në Maliq? A keni ndjenja njerëzore, apo jo, o të babëzitur që mendoni vetëm për xhepat tuaj? Si mund të veproni prapa shpinës, o të neveritur? Këtë nuk e bënte as diktatori. A doni t’ju jap dokumente të plota? Ju jeni të mbërthyer kokë e këmbë nga mafia e plehrave! Ju jeni mafia e plehrave! Në fakt, ju nuk njihni kufi për të vjedhur këtë vend.

(Ndërhyrje pa mikrofon)

Vazhdojmë më tutje. Çfarë po ndodh me insineratorët? Shkoni në Fier! Pa pyetur asnjeri, në Mbrostar kërkojnë t’u bëjnë gjëmën, t’u kallin datën. A e dini si është bërë tenderi i incineratorit në Fier? 

Deputetë socialistë të Fierit, nëse s’mendoni për  gjë tjetër veçse për xhepat tuaj, ju qofshi!

Nëse keni ndjenjat më minimale njerëzore për fëmijët e Fierit, deputetë socialistë, merreni e shiheni tenderin si është bërë, si është hapur ai! Tenderi për të caktuar se kush do të ndërtojë insineratorin, është hapur pa asnjë lloj kushti. Çfarë po ndodh tani? Tani insineratorët e përdorur për 30-40 vjet, që të gjithë me teknologjitë më të reja të djegies, të cilat janë në përdorim, i kanë nxjerrë jashtë përdorimit, i kanë nxjerrë për skrap. Ky skrap po vjen falas në Shqipëri dhe tenderi prej 20 milionë eurosh i shpallur si fond për insineratorin, është 20 milionë vjedhje, se atë ta bëjnë dhuratë falas. Të tillë ka me dhjetëra sot në Europë, por ne duhet të vjedhim 20 milionë dollarë nga buxheti i shtetit, për të blerë një të tillë për privatin! 

A mundet të veprojë kështu një njeri? A ka kufi, a ka norma dhe etikë ky njeri, që s’bën asgjë tjetër, veçse mendon për pasurimin e tij? Ky njeri që përdor mediet nga mëngjesi deri në darkë dhe mendon se me koprolalinë dhe me logorenë e tij të neveritshme, do të mund të mbulojë këto vjedhje monstruoze. Me shifrat që shpik, me elifmatrakë si puna e tij, mendon se do të  mund të gënjejë shqiptarët për të fshehur vjedhjet. Këta njerëz  që  regjistrojnë si të punësuar dhjetëra e mijëra emigrantë  azilkërkues në Gjermani dhe këtë shifër ua  servirin shqiptarëve për të fshehur vjedhjet e tyre. A mund të ndodhë kjo?

A më dëgjoni ndonjëherë?

Sot një nga kriteret më themelore të BE-së është mbrojtja e mjedisit, sepse mjedisi është jeta. A i dëgjoni ndonjëherë këta të flasin për mjedisin? A nuk e bënë këta moratoriumin e prerjes së drurëve të pyjeve? Shkoni në rrugën e Librazhdit! Çdo 10 minuta kalon një makinë me trungje të prera. Për të gjitha këto taksën e merr Edi Rama me çakallin e tij të pafytyrë, të cilin e përdor si leckë për këpucët. 

(Ndërhyrje pa mikrofon)

A dëgjuat ju për moratoriumin për gjahun? Ua kanë dyllosur çiftet gjahtarëve të ndershëm, të cilët prej vitesh dhe prej dekadash jetonin me gjah dhe ua kanë dyfishuar çiftet e nomenklaturës së tyre të kalbur socialiste, që vjedh nga mëngjesi në darkë dhe plaçkit edhe copëza toke, ku të mundet. 

Do që të prishë në Himarë shtëpi mbi 300-vjeçare dhe nuk prish pallatet e Koços, që janë dy monstra, dy përbindësha që i kanë zënë detin Himarës, sepse është aksioner ai. 

Del dhe flet këtu për naftën, ndërkohë që mafia e naftës sot po bën ligjin në Shqipëri, qëkur e mori Edi Rama me Besnik Sulën. A e dini ju që janë zhdukur mbi 40 mijë tonë naftë dhe ky zotëria jep porosi që të mos flitet për këtë? Merrni statistikat!

Këta mashtrues ordinerë, që përdorin këtë platformë për të vjellë gënjeshtra dhe mashtrime për qytetarët të pafajshëm shqiptarë, flasin se mblodhën të ardhurat. Çfarë mblodhën? Duke rritur taksat 50%, kanë mbledhur në katër vjet katër herë më pak nga ç’kemi mbledhur ne, duke ulur  taksat mbi 50%. Dallimi është shumë i madh, se ato para që u mblodhën me ulje taksash shkuan jo vetëm në buxhet, por edhe biznesit i mbeti shumë më tepër, kurse këta vjedhin e vjedhin çdo gjë, natën dhe ditën, në çdo tender e në gjithçka tjetër.

Çfarë bëni tjetër ju? A e dini se regjistrimet tregojnë që 19 mijë qytetarë shqiptarë, të cilët u shpallën se u ishin bërë analizat e check-up-it, ishin të vdekur? A e kuptoni që karriget tuaja qëndrojnë mbi mashtrimet mbi të vdekurit, mbi përdhosjen e tyre? Përdorni edhe të vdekurit për të vjedhur! Lërini të qetë në varre të vdekurit! 19 mijë të vdekur në regjistrat e ndrikullës vampire, që bashkë me kushëririn vampir pinë gjakun e të sëmurëve shqiptarë. 

Po të ardhurat e 150 mijë të tjerëve, që s’e kanë bërë kurrë check-up-in, a e dini se ku shkojnë? A e dini si është situata?  Sot për çdo shqiptar shpenzimet për shëndetësinë janë më të ulëtat në 15-20 vitet e fundit. Nga 250 dollarë që janë, 130 dollarë janë të qytetarit në buxhet, kurse këto të buxhetit i merr ndrikulla, kumbari Rama, ndrikulla Nushi dhe mbushin regjistrat me emra të vdekurish. Tani dalin dhe thonë: “Nuk jua japim regjistrin”! 
Unë jua them këtu se kjo do të jetë një çështje beteje për jetë a vdekje! Mos mendoni se mund të mbani të dhënat, se, në mënyrë absolute, do të ketë tolerancë zero nga opozita në qoftë se ju guxoni të mendoni t’i fshihni të dhënat! Kaq ju them. Provojeni!

Se na kanë nxjerrë atë perversin, që i futën kallëpin te Kryeministria, që thotë: “Janë të dhëna personale”. Domethënë, të vjedhim këtu e në qiell për të dhënat personale. Unë i them parlamentit të na garantojë funksionimin normal, përndryshe ne do të marrim vendimet më të merituara ndaj këtij qëndrimi.

Fshehje, vjedhje! Ju po vidhni haptasi, por fshehje dhe vjedhje ne nuk ju lejojmë! 

Tani kaluat tek analizat. Ju u premtuat shqiptarëve se do të kenë shërbim shëndetësor falas. Sot shërbimi shëndetësor është më i kushtueshëm se kurrë në Shqipëri. Sot 50% e shpenzimeve janë pagesa direkte të qytetarëve shqiptarë.

Sot jo që nuk u hoqën sigurimet shoqërore, siç u betuat ju, por ato mbetën siç ishin dhe me tendencë rritjeje. Ju edhe tani keni bërë një vjedhje të tmerrshme, të paimagjinueshme. Një muratori i dhatë sterilizimin. Një magaziniereje apo ndrikullës Nushi doni t’i jepni laboratorët. 

(Ndërhyrje pa mikrofon.)

Ne jemi nismëtarët. Lëre ç’thotë, se ky është Nastradin, ky nuk ka respekt për veten e tij! Edi Rama nuk ka respekt për veten e tij. 


Duke shqipëruar në çdo fjali një gënjeshtër, kujton se kaloi lumin. Ka tri ditë që rreh gjoksin për partneritetin publik-privat në shëndetësi.

Dua t’i them njeriut që është vërtet deficitar, tmerrësisht deficitar, se kur erdhëm ne në pushtet, në Shqipëri e merrnin shërbimin e hemodializës vetëm 46 qytetarë. Të tjerët ose gjenin mik dhe mundësi në Janinë, ose në Strugë, ose vdisnin; nuk kishin alternativë tjetër. 


Nga 46, numri i të sëmurëve që morën shërbimin e hemodializës, pas firmosje së partneritetit publik-privat, arriti në 640! Mirëpo njeriu as skuqet, as zverdhet, sepse e di që ecet vetëm me mashtrime dhe e di që këtu nuk ia pret kush fjalën dhe vazhdon: “Ne, - thotë, - e shpikëm këtë.”

A doni ta dini ju? Me të njëjtin çmim, shko e shihja hidropoetinën. 

Do të thoni ju se nuk ka dallim të madh. Me të njëjtin çmim e jep në lokalet e veta kompania. Tani me të njëjtin çmim jepet në lokalet e shtetit. Pra, të paktën aq sa është qiraja, 25% më shtrenjtë. Apo doni t’i mashtroni, apo doni t’i kapërceni me mashtrime, t’i quani suksese dështimet? Kjo nuk shkon! 

Tani kërkoni laboratorët. Nuk ka asnjë vend në botë që shërbimin qendror të laboratorëve ta asgjësojë, në asnjë vend! Nuk është se janë në nivelin më të lartë, por duhet të dini një gjë, se në fushën e laboratorëve, në aparatura, në specialistë, në specializime, në kualifikime janë investuar dhjetëra e dhjetëra milionë dollarë. 

Kam respektin më të madh për shërbimet private të spitaleve private, por i garantoj qytetarët se laboratorët e spitalit janë seriozë, drejtohen nga njerëz seriozë, nga laborantë seriozë, të cilët nuk kanë asnjë lloj interesi tjetër përveç saktësisë. Nuk kanë interes të regjistrojnë analiza false, nuk kanë interes të regjistrojnë check up-e false, nuk kanë interes tjetër, vetëm reputacionin dhe ndihmën ndaj të sëmurit. 

Po, partneritetin publik-privat në laborator, përveç disa vendeve në Afrikë, e futi në një spital Britania e Madhe, vetëm në një spital, në “Shën Tomas”. Lexojeni pak “The Guardian” se çfarë thotë: “400 incidente. Dështim i plotë!” Dështim i plotë, thotë, por ç’na duhet ne? Neve na duhet të vjedhim. Këtë do ta bëjmë patjetër. 

Të dashur qytetarë dhe qytetare,

Në tetë vjet qeverisje ka pasur vetëm një koncesion, në të cilin buxheti juaj i kalonte për shërbim privatit. Ka pasur vetëm një dhe ky ka qenë për hemodializën, as edhe një tjetër. Ndërsa deri sot janë mbi 1,2 miliardë euro borxhe dhjetëvjeçare të buxheteve tuaja. Në një vit 19 mijë të vdekur, prisni ju vitet e ardhshme. Të gjitha do të jenë shpenzime për ata që nuk janë më ose për gjysmën e tyre.

Falsitet! Po pse? Se paguajnë ministrin, se paguajnë kryekumbarin dhe kaq është e gjithë puna, kaq është e gjithë biseda. 

Pra, tani, një argument se këta na bëkan 70 e ca analiza kundrejt pafundësisë që bën privati. Tani unë këtu do të sqaroj dy gjëra.

Së pari, sot po bleve mjetet më moderne, analiza bën pafundësisht, cilat të duash, por, së dyti, ta dini mirë, në rast se zemra ka 200 tregues të punës së saj edhe në vendet e avancuara nuk përdorin më shumë se 20, 30 prej tyre, të tjerët janë teorikë dhe i përdorin vetëm ata që bëjnë studime shkencore më të avancuara, por jo praktika e përditshme mjekësore.

Ju doni të fusni paratë në këto? Bëjeni, por ta dini mirë se kurrë nuk do të pranohet një gjë e tillë.

Vjedhje, vjedhje, vetëm vjedhje! A e dini ju se ERE ka anuluar me urdhër kumbarinë e re Rama me kompaninë serbe? Kurse Rama urdhëron veglën e tij dhe i jep një llokmë të madhe pa tender dhe pasi ia jep asaj bën, me një të tretën e sasisë, një tender me pesë kompani të tjera.

I pagoi kjo kompani ekspozitën në Beograd, apo e bleu me dhurata të tjera? Një gjë është e sigurt, që ajo është famoze për korrupsion. Druaj se kjo është kompania numër 1 që bllokon linjën Tiranë-Prishtinë dhe këtu Edi Rama është në tavë me këtë kompani. Me këtë që shoh unë, kur Enti Rregullator i Energjisë urdhëron anulimin si të paligjshëm të tenderit... Nuk ishte tender, ishte dhënie gratis, dhe këta vazhdojnë pa pyetur në mënyrë banditeske, atëherë këtu Edi Rama është skllav i kompanisë serbe, e njohur kjo për korrupsion të politikanëve në Serbi dhe në vende të tjera. 

(Ndërhyrje pa mikrofon.)

Më thatë pse unë ju quaj kumbarë dhe ndrikulla?

Edmond Spaho – Mos flisni nga vendi, ju lutem!

(Ilaritet në sallë.)

(Ndërhyrje pa mikrofon.)

Sali Berisha – Po çfarë mund t’i quaj ndryshe unë këta?

(Ndërhyrje pa mikrofon.)

Të lutem!

Çfarë mund t’i quaj ndryshe unë këta, që shesin çdo interes për xhepat e tyre? A mund të veprohet siç veprojnë këta njerëz? 

Njeri që del e bërtet dhe mashtron nga mëngjesi deri në darkë për suksese imagjinare, ndërkohë kur që të gjitha janë dështime të plota! Ju mendoni se duke bërtitur këtu, duke deklaruar se Shqipëria ishte në zjarr në vitin 2013, paçka se ekzistojnë të gjitha dokumentet ndërkombëtare për të, mund të fshihni, mund të mashtroni? Çdo gënjeshtër juaja, një nga një, po del në dritën e diellit dhe të jeni të sigurt që i keni ditët të numëruara!

Keni marrë fund!

Lidhur me problemin e fundit, i them Edi Ramës: mos u shërbe me njerëz, të cilët i depersonalizon, i shpërfytyron, i degjeneron, i degradon në shkallën më ekstreme, në radhë të parë, para vetes së tyre, para familjarëve më të afërt të tyre, para miqve, para kolegëve, para zgjedhësve të Shqipërisë!

Shërbeju sa të duash, por ata janë simboli i fytyrës tënde! Nuk them se janë të pafajshëm. Jo, nuk janë! Janë skllevër të rekrutuar, por e vërteta është që faqja e zezë të mbetet ty kur i detyron ata mjeranë të shpërfytyrohen dhe të gënjejnë në mënyrë të përsëritur me medien, me kamerat. 

Kur i merr ata peng, e çon ministrin e Jashtëm në Brazil dhe shtypi i botës thotë: shkoi në bordello burrash...

(Ndërhyrje pa mikrofon.)

...dhe nuk përgënjeshtron, nuk hedh në gjyq, gjë që nuk ka ndodhur në 20 vjet. Po, po, sigurisht. Mos ta themi këtë. Nuk keni dinjitet vendi, individual dhe asgjë tjetër. Për cilin ministër është thënë kjo? E tha opozita këtë? Jo, jua tha bota. Keni shkrimin që ka qarkulluar në çdo kancelari të botës. Nuk e shkruan dot opozita një shkrim të tillë. Absolutisht ia kanë shkruar ata që e kanë fotografuar dhe që e kanë faktuar. Po pse nuk e hodhi në gjyq autorin ky, apo ka frikë se i nxjerr fotot dhe videon? Pse nuk e nxjerr, më thoni? Çdo njeri, kudo që ndodhet, ka të drejtë të hapë gjyq. 

(Ndërhyrje pa mikrofon)

Pa diskutim, edhe në Brazil. Brazili ka një sistem të jashtëzakonshëm. Kanë kryqëzuar Presidentin ata.

 Së fundi, dua t’i them Edi Ramës, se me një shkaravinë që ke shpërndarë, duke u vendosur martirëve të kombit yllin në ballë, i ke pushkatuar ata për herë të dytë. Turp i madh. Tregove që je besnik i xhelatëve të tyre, sepse vërtet ata u vranë në luftë nga nazistët, por idealin e tyre e ekzekutoi për herë të dytë Enver Hoxha.

Ti që e ke quajtur gjakun e tyre të rremë, si gjaku i rremë në themel të kolltukëve, në faqen 7 të refleksioneve të tua, në vend të një ndjese publike...

 (Ndërhyrje pa mikrofon)

Ai është gjak i shenjtë, jo i rremë. Ai që vdes për atdhe, çfarëdo që të jetë, i shenjtërohet gjaku. Yllin e kuq nuk ua dha nëna dhe babai i vet, por ua dha Enver Hoxha, kryekrimineli i gjithë historisë kombëtare shqiptare, kurse ti ua rivendos përsëri yllin e kuq pas 20 vjetëve që e kemi hequr, duke u treguar atyre që ua quan gjakun e rremë... Tani, në emër të të babait tënd, skulptorit kriminel Kristaq Rama dhe kryexhelatit Enver Hoxha, gjete këto ditë që t’ua rikthesh yllin në ballë. Ata kanë përjetësinë, kurse ylli ka shkuar në koshin e plehrave të historisë së bashku me ata të cilët e sollën në Shqipëri.

Edmond Spaho – Faleminderit, zoti Berisha!

Fjalën e ka zoti Shalsi.

(Ndërhyrje pa mikrofon)

Dakord. E ka kërkuar fjalën për replikë zëvendëskryeministri, zoti Peleshi.

(Ndërhyrje pa mikrofon)

E ka kërkuar fjalën zoti Peleshi dhe me sa unë ndoqa juve nuk ua përmendi njeri emrin.

(Ndërhyrje pa mikrofon)

Pse e identifikoni veten me Librazhdin dhe drutë?

Niko Peleshi – Shumë shkurt, Taulant.

I nderuar drejtues i seancës!

 Unë e kam premtuar publikisht në këtë parlament që do të përpiqem t’i qëndroj tundimit dhe t’i përgjigjem negativisht ftesës së vazhdueshme dhe të hapur që ish-kryeministri bën për të gjithë, për të notuar së bashku në të njëjtin batak balte. Nuk më pëlqen të notoj në batakun tuaj, zoti Berisha, prandaj dhe  nuk flas shumë shpesh në këtë parlament. Sot po flas jo për të reaguar, sepse ju përmendët emrin tim, siç përmendni dhe njollosni shumë kolegë këtu, por sepse shpërndatë një tymnajë e cila dëmton.

Jam i bindur që shqiptarët nuk ju marrin shumë seriozisht, ose ju marrin gjithnjë dhe më pak. Gjithashtu, nuk mund të them që shashkat apo tymnajat tuaja nuk ngjisin apo nuk prekin. Thatë një gjë të rëndë për të gjithë qytetarët e Korçës, Maliqit, folët për një projekt imagjinar për ndërtimin e një projekti të një megaTEC-i që nuk ekziston. Ajo që ju përmendët si një konspiracion nuk mund të jetë kurrë e tillë, por është një vendim...

 (Ndërhyrje pa mikrofon)

Mos u mërzit, sepse po ta them. Është një vendim i qeverisë me iniciativën e Ministrisë së Energjisë për t’i dhënë të drejtën Ministrisë së Energjisë të analizojë zonën torfike prej rreth 200 hektarë në ish-kënetën e Maliqit. Është një zonë e cila nuk është ndarë, nuk është përdorur, është jo prodhuese, është gjithmonë e përmbytur, sepse është nën nivelin e lumit Devoll, është një zonë torfike. Torfa digjet vetiu vazhdimisht. Në qoftë se kaloni dhe vini re tymin dhe ndotjen që i shkakton sot që po flasim asaj zone torfa, do ta dinit pak më mirë. 

Folët për një megaTEC, por ajo që thatë nuk qëndron. Ta dëgjojnë të gjithë qytetarët e zonës këtë që unë po them. Besoj se të paktën e besoni që atë zonë nuk mund ta doni ju më shumë sesa unë. 

(Ndërhyrje pa mikrofon)

Nuk e doni ju më shumë se unë. Pra, unë jam i pari që do të isha kundër ndërtimit të një TEC-i që do të digjte torfën dhe do të dëmtonte ambientin, në qoftë se kjo do të rezultonte në kundërshtim të standardeve ndërkombëtare dhe të gjitha konventave tona. Madje, për rastësi jam vetë firmosësi i Marrëveshjes së Parisit në Kombet e Bashkuara, zoti Berisha. Bëhet fjalë për një iniciativë të Ministrisë së Energjisë,që nuk është bërë në konspiracion, por ndodhet në Komisionin e Veprimtarive Prodhuese dhe Komisionin e Ligjeve, ku janë pjesë deputetë të Partisë Socialistë, Partisë Demokratike dhe të gjitha grupeve parlamentare. Pra, është në dritën e diellit. Kërkohet nga Ministria e Energjetikës që t’i hapet rruga analizimit të torfës për t’u bërë një studim fizibiliteti nëse ajo mund të vlejë si burim energjie apo jo, dhe për t’i dhënë një zgjidhje asaj sipërfaqeje e cila është problematika e fushës së Maliqit.

 Fusha e Maliqit, për dijeninë tuaj, në qoftë se doni informacion, ka të pazgjidhur problemin e ujitjes dhe të përmbytjes për shkak të nivelit të kësaj zone torfike që digjet dhe bie nga viti në vit nën nivelin e lumit Devoll ndaj dhe është gjithmonë e përmbytur. Për këto probleme është kërkuar të analizohen dhe studiohen. Për çdo vendimmarrje të jeni të sigurt që nuk ka ministër apo kryeministër aq të papërgjegjshëm sa të injoroi ligjin dhe në konspiracion të marrë vendime në kundërshtim me të. 

Natyrisht, për çdo vendimmarrje për atë zonë, ministria dhe qeveria e ka detyrim ligjor, jo dëshirë, që të konsultohet me publikun e gjerë, me banorët e zonës dhe me ekspertë. Unë do të ftoja edhe dhëndrin tuaj apo edhe ekspertë të tjerë të afiliuar me partinë tuaj të marrin pjesë në një diskutim profesional dhe jo në një lumë akuzash, sapo ju dëgjoni një iniciativë. Për fat të keq jemi një vend në tranzicion të tejzgjatur dhe kjo u jep mundësinë politikanëve si puna juaj dhe të gjithë atyre që duan ta përdorin avantazhin e tranzicionit, për të bërë prokurorin, akuzuesin, gjyqtarin, për të shpallur fajtorin, për të gjetur hajdutin, për t’i dënuar, masakruar, madje ndonjëherë edhe për t’i vrarë. Ju e përdorni shumë mirë këtë avantazh, zoti Berisha. Unë dhe shumë të tjerë këtu, madje edhe në partinë tuaj, nuk i përkasim asaj race politikanësh që di ta përdorë avantazhin fatkeq të këtij tranzicioni. 

Vetëm një zgjidhej ka: Reforma në Drejtësi. Ajo do ta ndajë prokurorin dhe gjyqtarin nga kjo sallë. Do t’i heqë mundësinë çdo politikani që të behet edhe prokuror, edhe gjyqtar. Ajo do të ndajë punën e politikanëve si punë politike, me alternativa, kritika dhe debate, por pa u futur në cakun ku nuk të takon. Keni luksin që jetojmë në një vend ku drejtësia ende nuk bën drejtësi dhe ju mund të shpifni dhe të thoni çfarë të  doni. Madje, tani keni filluar të na tregoni edhe derën e gjykatës, sepse e dini mirë se ajo derë nuk të çon gjëkundi. Mos kujtoni se do t’u biem pas fjalëve tuaja të çartura dhe të çmendura herë pas here dhe për çdo fjalë që ju thoni të shkojmë në gjyq, sepse nuk kemi kohë të merremi me ju, kemi punë.

Faleminderit!

Edmond Spaho – Po, fjalën e ka zoti Berisha!

Të përfundojmë me zotin Peleshi, pastaj do jua jap juve fjalën. Ndërkohë, fjalën e ka kërkuar edhe ministri i Energjetikës.

Patjetër që do jua jap fjalën.

Sali Berisha –Duhet të jeni i decerebruar që të dilni këtu dhe të thoni që fantazuat dhe më pas të bini me të dyja këmbët brenda. Nuk jam unë që inventoj një gjë të tillë, por është projekti që keni dërguar në parlament, i cili sot duhet të ishte këtu, por juve nuk ua mban.

(Ndërhyrje pa mikrofon.)

Kërkesë pra, sepse s’ka projekt. Në parlament nuk shkojnë thashethemet, por në parlament, nga qeveria dhe cilido tjetër, procedohet me shkresa dhe projekte. Asgjë nga ajo që shikon aty nuk është vendim, por është projekt për t’u shndërruar më pas në vendim. Meqenëse i lejove vetes të përdorësh një gjuhë të denjë vetëm për veten, nuk jam unë ai që të të jap ty edukatën elementare, dua të të bëj një pyetje. Unë nuk kam dyshime që t’i e do Korçën, por t’i më shumë do xhepin tënd. Ju të gjithë i doni zonat që ju kanë votuar, por problemi është se doni të mbushni xhepat tuaj. Si ka mundësi, që pas 7 muajsh ti nuk ke bërë një konsultë publike me qytetarë e Korçës, por detyrohet opozita ta bëjë?

(Ndërhyrje pa mikrofon)

Pse, gjë e vogël të duket ty?

A e di ti që ai projekt ka 20 vjet që është bërë, por nuk e ka parë kurrë derën e parlamentit? Kurrë në kohërat tona më të vështira, kur vërtet vuanim për ngrohje në shkallë ekstreme, nuk na shkoi mendja të tymosnim dhe të përhimnin Korçën dhe Pogradecin. Ai projekt, që ta dini ju, është 500 mijë megavat, pra futet në termocentralet e mëdha.

(Ndërhyrje pa mikrofon)

Të gjitha këto me torfë zero. Nuk lejoja dhe s’toleroja kurrë.

(Ndërhyrje pa mikrofon)

Sigurisht, edhe ajo është e blerë, sepse e ka blerë torfa. Dalin këta njëri pas tjetrit, sepse ndajnë paratë, por si ka mundësi që një projekt që e refuzoi çdo qeveri e djathtë dhe e majtë për 22 vjet me radhë vjen këtu në parlament!?

 Çfarë është kjo? Ky është një akt megakorruptiv. Prandaj nuk shkoni dot te zgjedhësit ju. Nuk shkoni dot, sepse nuk duan t’jua shikojnë bojën. Absolutisht. 

 Zgjedhësit nuk duan t’jua shikojnë bojën, sepse ju i mashtroni për çdo gjë.

Edmond Spaho – Ju lutem, mos flisni nga vendi, zonja Gjylameti!

Sali Berisha – Mos fol nga vendi! 

Së fundi, kam edhe dy fjalë për ta mbyllur. Fole për Reformën në Drejtësi, por ajo është meritë historike e kësaj opozite. Tani dëgjomëni pak. Ju menduat se me larje dhe lyerje do i kaloni këto punë. Me larje dhe me lyerje nuk kalohen këto punë. Juve jua kanë hequr maskën, këtu do të jeni, mbajeni mend: çdo ditë më shumë do ta dini se kush jeni. Ju menduat se do të mashtronit Europën? Nuk ka më të marrë se ata që mendojnë se mund të mashtrojnë Europën! Europa është zemra e qytetërimit! 

 (I drejtohet zonjës Milena Haritos.) 

Kushërirë, durim! Durim! 

Po mendon se mund të fusësh drogën në thes? Po mendon ti se mund të fusësh aferat korruptive në thes? Po mendon ti se mund të fusësh lidhjet me Shullazin në thes? Prit prit! 

Anastas, tregoje pak historinë e Solanit.  Esolan, osolan, osolan! Ai qesh i fundit, tha. Prandaj prisni. Ushqehuni me mashtrime, servirni mashtrime,  por çdo ditë e më shumë po dilni se kush jeni në të vërtetë!

 Pra, prisni, ushqehuni me mashtrime, ushqehuni me suksese të rreme. Ta them unë, zonja kushërirë. Në qoftë se nuk e lexon me vëmendje raportin, do të të krijohet mundësia ta dëgjosh të zbërthyer. Sigurisht edhe nga ne, nga opozita, por jo vetëm opozita. Në qoftë se ti mendon se mund të fusësh në thes lidhjet e krimit, lexoji, aty brenda i ke. Në qoftë se mendon që mund të fusësh në thes drogën, kur thotë raporti se të ardhurat nga droga janë rritur 10 herë, lexoje, aty brenda e ke. Ti nuk di ta lexosh raportin. Ky është problemi. Nuk është faji i raportit, faji është i këtyre, siç bënte gjyshi i Edi Ramës me kushëririn e vet, me vëllanë e vet. 27 vjet ishte lepur apo mace, ti e di, se e atij xhinsi je! Kur u takuan pas 27 vjetësh, prapë u ndanë. E dinë. Ja, dhe po qesh. Kjo është famoze. E di shumë mirë ti. Prapë filluan, ishte lepur, ishte mace. Dhe ky: u hapën, nuk u hapën!  Sigurisht që do të hapen negociatat, por me kushte të plota, të cilat nuk janë plotësuar. Pra, hajdeni të plotësojmë kushtet. Lërini sukseset imagjinare, lini këtë kropolali dhe këtë logore të shfrenuar, të neveritshme. Të ulemi, të bëhemi seriozë dhe t’i marrim një nga një gjërat, sepse qytetarët shqiptarë e kanë nevojë jetike integrimin e vendit. Por në Europë nuk shkohet me mashtrime. Është e vërtetë se mund të mashtrosh një dhe dy, por kurrë një Europë të tërë. 

A ka gjë më të neveritshme mbi tokë se përpjekjet tuaja për të bindur shqiptarët se nuk është rritur mbjellja e kanabisit? Dhe të gjitha këto për një njeri të papërgjegjshëm si ai. Ngaqë është i droguar vetë, nuk e quan drogën dhe drogimin mëkat. Ngaqë përdor drogën vetë, del në konferenca dhe tjetrit i thotë se nuk i ka sjellë hashash,  kjo në prani të studentëve. Çfarë kujtoni ju se këto futen në thes? Më dëgjoni mua, nuk futen në thes. Edhe një herë jua them. 

Pse e telefonoi e gjithë bota Lulzim Bashën në datën 21 korrik? Nuk ka ndodhur kurrë që lideri i opozitës të marrë telefonata në një ditë, në një orë, nga kancelaritë më kryesore të Europës dhe të botës. Asnjëherë nuk ka ndodhur kjo! Pse i mori këto telefonata? I mori se shpëtoi reformën nga kthetrat tuaja. I mori jo se e votoi, por se e shpëtoi reformën nga kthetrat tuaja. Prapë mendoni ju për vetingun? Se ju doni veting me Arben Shullazin, ju doni veting me Alket Statutin. Pse  veting është ky? O shakaxhi, vetingun e kemi kërkuar ne, si procesin më serioz dhe jemi ne, jo ju, që e kemi kërkuar vetingun. Nuk kemi kërkuar veting për të bërë gjahun e shtrigave, siç  doni ta bëni ju. A e ngriti çështjen e reformës në drejtësi ky? Pra, çfarë doni ju? 

Zotëri, si fole, si nuk fole një herë këtu... 

Edmond Spaho – Ju replikoni të gjithë. Po t’ju shumëzohet koha me nga dy minuta të gjithëve, ju bie...

Sali Berisha – Pra, hajdeni ta bëjmë reformën në drejtësi, hajdeni ta vazhdojmë bashkë, jo për ta kapur. Sillni këtu ligjin për ushtrinë duke mashtruar. A e dini ju apo jo që gjeneral trafiku është akti i fundit korruptiv i tij bashkë me ndrikullën këtu? Ta them unë ty. A mund të ndodhë në ndonjë vend të lirë demokratik që shefi i Shtabit të Përgjithshëm, i dekretuar me Kushtetutë nga Presidenti i Republikës, Komandant i Përgjithshëm i Forcave të Armatosura, të mos pranojë t’i dërgojë për 3 vjet një informacion të vetëm komandantit? Po ju jeni racë e veçantë!  A mund të ndodhë kjo gjë? Ju nuk keni asnjë integritet...

Edmond Spaho  - Ju lutem, mbani qetësi! Mos lëshoni klithma këtu!

Sali Berisha – Mos e humbni gjakftohtësinë, se unë e kuptoj që jo të gjithë e meritoni këtë. Dakord jam me këtë. Disa prej jush të keqpërdorur në shkallë ekstreme këtë e kanë të tepërt. 

Pra, njeriu që e shndërroi Shqipërinë në aerodrome ilegale, njeriu që instalimet ushtarake...

Edmond Spaho – Ju bëj thirrje të mbani qetësi! Mos ndërhyni nga vendi! Zoti Balla, të lutem, qetësohu!

Sali Berisha – Nxirreni jashtë atë njeri! 

Edmond Spaho – Zoti Balla, ju tërheq vëmendjen! Mbani qetësi! Për shumë më pak se kaq e përjashtuat zotin Paloka. Tani edhe ju qetësohuni. Jeni edhe nënkryetar i grupit. 

Sali Berisha – A mund të ndodhë që të kemi një situatë të tillë? 

Edmond Spaho – Zoti Balla, zoti Dogjani, ju lutem, qetësohuni!

Sali Berisha - Zotërinj deputetë, personave që heqin fytyrën dhe përdoren si leckë nga kryekumbara, mos u kushtoni asnjë vëmendje. Ju lutem, mos u kushtoni asnjë vëmendje! Me kaq unë e mbyll fjalën time.

Urdhëro zotëri, se nuk të dëgjon njeri!

Edmond Spaho - Faleminderit!

Fjalën e ka zoti Peleshi. Zoti Balla, e kishte kërkuar fjalën zëvendëskryeministri para jush. 

Taulant Balla – ... kur bëhet fjalë për  procedurë e merr menjëherë. 

Zoti kryetar, e para ju tërheq vëmendjen për mënyrën se si drejtoni seancën. Replika është 2 minuta. 

E dyta, këtu kishte një fyerje nga parafolësi lidhur me grupin parlamentar për çështje racash, sepse ky zotëria është mësuar ta ndajë Shqipërinë me raca. Shqiptarët  kanë ditur fare mirë  t’ia japin shuplakat dhe do të vazhdojnë t’ia japin shuplakat siç e meriton. Pati dhe një fyerje kundrejt ministrit të Jashtëm. Je komplet i paburrë që të fyesh një ministër të jashtëm! Unë do ta quaja më të mirin që ka pasur Shqipëria në këta 25 vjet për gjithçka ka bërë për çështjet shqiptare. Ka folur ashtu siç duhet për çështjen shqiptare kur ti as nuk guxoje t’i përmendje çështjet shqiptare ashtu siç duhen. 1% të asaj që ka bërë ministri ynë i Jashtëm dhe Kryeministri i kësaj qeverie të kishte bërë për çështjen shqiptare, sigurisht që do të kishe vlerësim. 

Fole këtu për lidhjet me Serbinë, me kompani serbe. Po Damirin e harrove, me të cilin ke bërë pazare kundër interesave të Shqipërisë? Ti dhe Damir Fazlliç mbajtët peng linjën e interkonjeksionit Shqipëri-Kosovë, linjën 400-kilovoltshe. Nuk pranoje që të bëje linjën e interkonjeksionit  Shqipëri-Kosovë për t’u shërbyer interesave të tua që të lidhin me Serbinë. 

Sot dhe dje shqiptarët po njihen me fakte të tjera tronditëse se si ti ke bërë pazar personal me sekserë për privatizimin e kompanisë OSSH drejt CEZ-it  me 414 milionë euro. Vetëm ti, Sali, ti ke marrë ryshfet 3,6 milionë euro në Raiffeisen Bankë. Janë të lidhura me ty ryshfetet Sali. Por dita e transparencës dhe e gjykimit po të vjen. Sot thjesht po të kujtoj. Nuk ke punë ti me racat në Shqipëri, se ne jemi vetëm një racë në Shqipëri. Raca e shqiptarëve. Ti po ke gjak të përzier dhe ndoshta nuk ke lidhje me shqiptarët. Ne jemi shqiptarë dhe e duam Shqipërinë. Ti je një tradhtar! 

Edmond Spaho - Po, zoti Berisha për replikë.

Eduard Shalsi – Të flasë pas meje.

Edmond Spaho – Jo, do të mbarojë zoti Berisha për replikë, më pas kam unë replikë me zotin Balla, sepse m’u drejtua dhe pastaj ju vjen radha juve. 

Sali Berisha – Nuk dua të komentoj shpifjet dhe trillimet e një njeriu që në pafytyrësi të plotë para kamerave mohoi se është dënuar me vendim të formës së prerë si shpifës ordiner, me urdhër të Edi Ramës. A mund të komentohet shpifësi? Nuk mund të komentohet. Shpifësi është shpifës. Çfarëdo që t’i bësh, edhe 40 ditë po ta lyesh me sheqer, zift i del! Ndaj i them mjeranit, Edi Ramës, se sa herë që ti përdor një mjeran të dënuar për shpifje, të akuzuar për përdhunim, të akuzuar për trafik prostitucioni, sa herë përdor një njeri të tillë aq më shumë del cullak, por jo siç ke dalë në plazhet e botës,  por del moralisht, jo trupërisht, por moralisht cullak siç je. 
(Drejtimin e seancës e merr zonja Leskaj.)

Valentina Leskaj – Zoti Shalsi, të mbarojë edhe zoti Spaho. 

Zoti Spaho e ka fjalën për replikë, meqë e ka marrë fjalën. 

Edmond Spaho -  Faleminderit, zonja drejtuese e seancës!

 Zoti Balla, më bëtë vërejtje kur unë po drejtoja seancën. Në fakt, kur  unë jam në funksionin e drejtuesit të seancës, ju jo vetëm që nuk keni të drejtë të më bëni vërejtje, por unë kam të drejtë t’ju bëj vërejtje juve. Konstatova në fjalën tuaj që përdorët fjalor fyes, por u tregova tolerant dhe nuk ju nxora jashtë nga seanca, siç vepruat ju me kryetarin e Grupit Parlamentar të Partisë Demokratike, zotin Edi Paloka. Ky është ndryshimi ndërmjet nesh.

 Valentina Leskaj – Fjalën e ka zoti Shalsi. 

Eduard Shalsi – E nderuara drejtuese e seancës, 

Shumë të nderuar kolegë deputetë,

I dashur Niko,

 Të nderuar kolegë,

 T’ju them të drejtën ka një gjë ku unë nuk bie dakord me ju. E dini pse? Sepse mërziteni. Me cilin mërziteni ju? Mërziteni me Sali Berishën? Sot ka qenë në kulmin e tij.  Sot ka qenë brilant. Ai nuk di të bëjë asgjë më mirë nga kjo që bëri sot. E dini pse? Të nxehesh me atë njeri në kushtet e sotme, nuk ke të drejtë. Saliu sot, të nderuar, arriti disa maja ende më të larta. Nuk di të bëjë gjë më të mirë ai njeri. 

Pse, i dashur Niko, të gjeti dhe të sulmoi pikërisht ty? Sepse  e shqetëson Korça. E shqetëson mënyra si e ke zhvilluar atë qytet. Ti i jep përgjigje për diçka, por çfarë do të thotë ai për centralin bërthamor që donte ta ndërtonte në Shkodër? 

Taulant, çfarë do të thotë Saliu për HEC-in e  Vlorës, që në 8 vjet nuk punoi një ditë? E imagjinoni, apo nuk e imagjinoni?! 

Do t’ju lutesha shumë që fjalimet e tij të çartura dhe të hallakatura t’ia lemë Partisë Demokratike! 

Jua kam thënë, kolegë të nderuar të Partisë Demokratike, unë di ta bëj shumë mirë dallimin midis një pjese tuajën, ku ka njerëz të arsyeshëm, të logjikshëm dhe qytetarë brenda forcës suaj politike dhe pjesës tjetër. Nëse  ju keni zgjedhur t’ju përfaqësojë përsëri Sali Berisha, kjo është jo vetëm në dëmin e Partisë Demokratike, por të të gjithëve ne. Mos kujtoni se nuk jemi të shqetësuar për shëndetin e  demokracisë, që nuk mund të jetë i mirë në rast se nuk ka një opozitë të fortë. Ky njeri ka  25 vjet që e mban peng këtë parti. 

Do të ishte normale  të fliste një nga koleget e reja të nderuara të Grupit Parlamentar të Partisë Demokratike. Po si mund të flasë ky njeri për energjinë? Si mund të flasë ky njeri për mjedisin? Si mund të flasë ky njeri për mbetjet? Në 8 vjet jo vetëm që nuk e bëri Shqipërinë më të pastër, por e bëri edhe më pis seç ishte. 

Unë besoj fort se mënyra që zgjedhim  për të bërë debat, apo përplasja e fortë e pikëpamjeve të ndryshme, për çështje të veçanta tregon se çfarë niveli demokracie kemi. 

Ai nuk do parlament, ndaj ulërin dhe bërtet, ai do pandemonium, ai do ta shndërrojë këtë tempull të demokracisë, përfaqësues të sovranit, në organin më të urryer të shqiptarëve, ndaj ka marrë përsipër të flasë ai dhe ish-ministrat. 

Sinqerisht, nuk arrij të kuptoj  se si në një vend normal demokratik, një njeri që ka ikur nga pushteti, nuk po i them me 1 milion shuplaka, sepse e kemi thënë shpesh,  vazhdon të flasë përsëri. Nëse do të donte të mbahej mend edhe për ato gjëra të mira që ka bërë për këtë vend, do të ishte më se normale, t’u linte dhe t’i hapte krahun njerëzve të rinj, të cilët kanë edhe ide të reja. 

Shikoni se ç’banalitet dhe vulgaritet kërkon të vazhdojë të mbjellë. Nëse ju nuk do të diferencoheni, e theksoj këtë, ka qytetarë mes jush, si mund t’ia lejoni vetes? Ju qofshi!

 Nuk e di  sa kohë do të vazhdojë të jetë në këtë parlament,  por mua personalisht më vjen turp  nga ata që na dëgjojnë nga televizori për mënyrën si debatojmë. 

Ka një çështje sot, e përmendën disa nga kolegët, çështja  e mbetjeve. Në tre muaj për herë të parë është folur për mbetjet në Shqipëri, për herë të parë është folur për riciklimin në Shqipëri, për herë të parë është folur për landfillet, inçeneratorët, impiantet e biomasës. Këto janë debatet që ne duhet të bëjmë. Unë besoj fort  në çështjen e mbetjeve. Nuk ka parti të majtë, partë të djathtë apo të qendrës, ka çështje konkrete. Nëse në 25 vjet janë politizuar çështje të tilla, këto kanë qenë problemi, sepse nuk janë zgjidhur. 

Unë i kam ndarë kategoritë e debatuesve në parlament dhe jashtë parlamentit. Nëse e mbani mend, kam vendosur një grup, që i kam konsideruar si dyshues seriozë, kritizerë të arsyeshëm, profesionistë të shqetësuar për trajtimin e mbetjeve në Shqipëri, por ama kam klasifikuar edhe qaramanët dhe çiliminjtë, pseudoparimorët, intrigantët, spekulantët dhe manipulatorët, që përpiqen me çështje të tilla të fitojnë kapital politik. 

A e mbani mend betejën te Liqeni, ku  doli një pjesë juaja,  njëri prej jush u shfaq edhe me pistoletë të fshehur, madje morët përsipër të nxirrni edhe Presidentin atje? A ju vjen ndopak turp për atë që ndodhi atje? Për një kopsht, për një kënd lojërash ngritët një furtunë. 

Unë, të dashur dhe të nderuar, dhe këtu ju drejtohem  të gjithëve, pavarësisht krahut politik, nuk dua të jem pjesë e një parlamenti vulgar dhe banal. Unë dhe ne nuk e zgjedhim opozitën, por ne besojmë se edhe opozita përfaqëson një pjesë të sovranitetit. Sa më shpejt të distancoheni nga elementë të tillë dhe sa mënjanë t’i vendosni, aq më shumë do të fitojmë bashkërisht respektin e nëpërkëmbur të parlamentit. 

Pse njerëzit janë skeptikë? Pse janë dyshues? Sepse nuk shohin që ne të debatojmë për çështje konkrete, nuk shohin që ne të debatojmë për t’u dhënë zgjidhje  këtyre çështjeve politike. Nëse ka një njeri, që është një dështak spektakolar edhe në këtë çështje, ai është vetëm Sali Berisha. Çfarë bëri Saliu 8 vjet për mbetjet? Të dalë njëri prej jush dhe të thotë nga viti 2005 deri në vitin 2013 nëse keni miratuar  për Shqipërinë një model. Të dalë një person e ta thotë këtë. Nuk ka si të dalë. Atëherë, pse e lejoni Saliun dhe nuk nxirrni një fytyrë të re, një vajzë, një grua apo një person? 

(Ndërhyrje nga salla pa mikrofon)

Jo, Albana, nuk po të tregoj, por të paktën atyre që nuk kanë kusure mbi supet e tyre, sepse janë provuar 8 vjet, nuk mund t’u dalë një person, i cili nuk ka bërë absolutisht asgjë për 8 vjet rresht dhe të thotë se çfarë po bëni ju, duke aluduar me teorira e teorira. 

Unë mendoj se vendi ka nevojë për një opozitë dinjitoze. Sa më e fortë të jetë opozita, aq më e shëndetshme është demokracia. Kam parë te disa persona të tjerë, të cilët mund ta pasuronin pak opozitën, që ndoshta të infektuar nga lëvizje revolucionare nëpër botë kanë marrë përsipër të bashkohen. U tha nga kjo foltore sot se është një projektligj, të cilin nuk e ka as Mali i Zi, as Kosova, as Maqedonia dhe as Serbia. Gënjeshtër, gënjeshtër, gënjeshtër, lehtësisht e provueshme. 

Ne mbajmë përgjegjësi për këto që themi, sigurisht nuk pretendojmë se kemi monopolin e të vërtetës dhe nuk pretendojmë që jemi të pagabueshëm, por ama do t’ju lutesha të gjithëve të ndikojmë për të rritur nivelin dhe cilësinë e debatit. Pse nuk ka ardhur ligji sot në Kuvend? Pyetje e drejtë. Po të ishe ti në Komisionin e Veprimtarive Prodhuese, dhe mund të pyesësh kolegët, unë kërkova që, meqë argumenti kryesor i Presidentit ishte që ky projektligj, amendamentet e propozuara janë në kundërshtim me acquis communautaire, me legjislacionin e Bashkimit Europian. E keni të shkruar, e keni të zbardhur. Madje, për të gjithë ata intrigantë, manipulatorë, që kërkojnë të thonë numra apo stërnumra, po ju them që pas asaj që shkroi Presidenti, pavarësish nga çfarë qëllimesh e bëri, kishte kolegë deputetë, të cilët prapë kishin dyshime dhe thanë: A është e vërtetë kjo që thotë Presidenti? Prezumohet që në një vend normal Presidenti, përpara se të shkruajë diçka, të jetë konsultuar dhe e ka mundësinë e konsultimit me specialistë dhe e ka të shkruar të bardhë mbi të zezë që është në kundërshtim të acqui communautaire. I detyruar nga këto rrethana i kërkova komisionit që t’i drejtonim një kërkesë Komisionit Europian, i cili më tha që kërkesën ta bëja nëpërmjet Ministrisë së Integrimit dhe ia dërguam delegacionit të Bashkimit Europian, përgjigjen e së cilës, pavarësisht se unë vetë e dija, për shkak të konsultimeve që kishim bërë me specialistët, doja që edhe në sytë e disa kolegëve të maxhorancës skeptikë t’ua jepja si argument. Vetëm dy ditë më parë cilido njeri i logjikshëm kishte mundësinë ta lexonte, Bashkimi Europian theksoi që ky ligj është...

Valentina Leskaj – Nuk e di me çfarë ore e matni ju 20-minutëshin?

Eduard Shalsi - ... well adopted, as suitable.

Zoti Mima, ju të paktën hyni te deputetët për të cilët kam respekt. Do të ishe i besueshëm në qoftë se të njëjtën kërkesë do t’ua drejtoje atyre njerëzve që na mbajtën 1-2 orë këtu krejtësisht jashtë çdo procedure. Ju e dini shumë mirë se unë di ta bëj diferencën midis një pjese të mirë tuajës dhe nuk e kam fshehur ndonjëherë konsideratën, pavarësisht se nuk biem dakord me njëri-tjetrin për shkak të aktivitetit tuaj në të kaluarën, për shkak të eksperiencës. Madje ju kam thënë edhe një gjë tjetër në komision, që pavarësisht debatit ne do të marrim përsipër edhe të mësojmë nga gabimet tuaja dhe e kemi bërë, të paktën e kemi manifestuar. 

Pra, po prisnim përgjigjen e delegacionit të Bashkimit Europian, e cila erdhi dhe thoshte: Well adopted and suitable, për ata që nuk dinë anglisht, i përshtatshëm për momentin në Shqipëri. Pra, nuk është e vërtetë.  E vërteta është se është i vetmi vend që ka një kufizim të tillë. 

E pra, nëse doni ta politizoni, nëse doni tymnaja, nëse doni t’ju përfaqësojë ai person që erdhi, është puna juaj, unë për veten time i kam mjaftueshmërisht të edukuara emocionet e mia. Mua ai njeri as nuk më bën fare përshtypje, madje thashë që ai di të bëjë mirë atë që bëri sot, por nuk është kjo ajo që parlamenti meriton. Ndaj, do të vazhdoj dhe do të kërkoj nga cilido koleg, pavarësisht nga krahu politik, të ngremë cilësinë dhe nivelin e debatit në Shqipëri. Kjo është shumë e rëndësishme për reputacionin e këtij parlamenti. Po ju them diçka të fundit: unë nuk e di se çfarë raporti ka ai njeri me fëmijët, me mbesat apo me njerëzit e vet, por ama unë dua që një ditë im bir, nipat, mbesat e mi, kur të shohin parlamentin, të ndihen krenarë për gjuhën e përdorur, për argumentet, edhe për ballafaqimet politike, pavarësisht pikëpamjeve të kundërta...

Valentina Leskaj – Zoti Shalsi, përfundojeni fjalën, ju lutem!

Eduard Shalsi - ... edhe juve do t’ju sugjeroja ta bënit.

Faleminderit!

Valentina Leskaj – Fjalën e ka zoti Dogjani.

Po, për procedurë, zoti Spaho.


Edhe ju për procedurë?

 Edmond Spaho – Zonja drejtuese e seancës,

Kemi më shumë se 5 orë që po diskutojmë në një kohë që qindra qytetarë janë në një protestë për çështjen që ne jemi duke folur. Për fat të keq, Kryeministri vetëm për të nuk foli, por iu drejtua sukseseve imagjinare dhe si të mos mjaftonte kjo, edhe fjala e zotit Shalsi na tregoi që jeni në rrugë të drejtë, në drejtimin e duhur në lidhje me çështjen e importit të plehrave, duke na lënë të kuptojmë se ju jeni të pakorrigjueshëm, ndaj po vendosim të largohemi duke ju lënë në imagjinatën e sukseseve tuaja të mëdha për këtë vend.

Faleminderit!

(Deputetët e opozitës largohen nga Kuvendi).

Valentina Leskaj – Faleminderit, zoti Spaho!

Vijojmë diskutimet në emër të grupeve parlamentare. Në emër të Grupit Parlamentar të Lëvizjes Socialiste për Integrim, fjalën e ka zoti Braho. Nuk është! 

Meqenëse PD-ja u largua dhe përfaqësuesi i PD-së nuk është në sallë, fjalën e ka zoti Qefalia, në emër të Grupit Parlamentar të Partisë Socialiste.

Xhemal Qefalia – Më vjen keq që kolegët e mi të opozitës i shkojnë nga pas ish-liderit të tyre, i cili u largua para 10 minutash! 

Sot u diskutua gjatë, por nuk u diskutua aspak për ligjin që është në rendin e ditës. Më lejoni të ndalem në dy-tre momente të këtij projektligji kaq të rëndësishëm që vjen sot për miratim në Kuvendin e Shqipërisë. 

Në emër të Grupit Parlamentar të Partisë Socialiste, të deputetëve të saj, por edhe të Aleancës për Shqipërinë Europiane, më lejoni që të falënderoj Ministrinë e Mbrojtjes, oficerët dhe nënoficerët, të gjithë punonjësit, të cilët u angazhuan drejtpërdrejt në hartimin e kuadrit ligjor, i cili normon punën e këtij institucioni kaq të rëndësishëm. Është shumë e rëndësishme që këto forca të armatosura nuk janë vetëm në kuadrin e reformimit ligjor, por edhe në implementimin e këtyre akteve, që janë në rakordancë të plotë me vendet partnere të NATO-s. Kanë qenë impresionuese stërvitjet ushtarake, që tashmë janë kthyer periodike, ndryshe nga ç’përdorej ushtria më parë, që nuk kishte uniforma, nuk kishte naftë, nuk kishte rrogat e duhura. Tashmë, stërvitjet që bëhen me Forcat e Armatosura kanë pjesëmarrje nga Shtetet e Bashkuar të Amerikës, nga Italia, Greqia, Franca, por së fundi edhe nga Mali i Zi dhe Kosova, duke u konsideruar jo vetëm vend pritës, por edhe duke shërbyer si një pikë referimi në rajon për të gjithë ushtarakët tanë.

 Ky ligj vjen si nevojë e ndryshimit të ligjit të mëparshëm, që ishte hartuar kur Shqipëria nuk ishte ende në NATO. Tashmë ne jemi vend anëtar i NATO-s, e për rrjedhojë duhet të ndryshojmë disa procedura të tjera, ndër to është edhe projektligji i sotëm. 

Vlen të theksohet se ndryshimet e propozuara tregojnë edhe një herë vëmendjen e merituar që duhet të kenë Forcat e Armatosura të Republikës së Shqipërisë në lartësimin e figurës së ushtarakut, të personelit ndihmës të Forcave të Armatosura, sipas angazhimeve të Aleancës, që urdhërohen të kontribuojnë në mjedisin e sigurisë së përbashkët në Republikën e Shqipërisë. 

Nuk po ndalem gjatë te ky projektligj, pasi është një projektligj që ndihmon dhe i shërben drejtpërdrejt sigurisë kombëtare dhe partneritetit të NATO-s, por si deputet i këtij parlamenti nuk mund të rri pa përmendur xhestet e fundit të deputetëve të opozitës. Ndoshta ka filluar ankthi i listave për deputetë tek opozita. Nuk ka si të shpjegohet ndryshe që zoti Noka ka marrë flamurin e rrëmujës, të sherrit jo vetëm këtu në seancë, por edhe në Komisionin e Sigurisë. Më habit fakti që këtij i janë bashkëngjitur edhe njerëz të tjerë, që nuk kanë karakteristika të tilla. Kam dëgjuar dje fjalorin e përdorur nga zoti Bumçi ndaj ministrit të Jashtëm. 

Si nuk doli sot, e prisja, në fakt, një deputet i opozitës të kontestonte dhe të dënonte aktin e turpshëm që u përdor ndaj ministres së Arsimit! Unë si deputet i këtij parlamenti ndihem i keqardhur dhe i fyer nga veprimi i ulët që iu bë ministres, një veprim ndaj një zonje, ndaj një gruaje, ndaj një nëne, që nuk u përbalt aspak nga ky akt i turpshëm, përkundrazi, u lartësua, sepse ka mburojë punën e saj, ka mburojë qytetarinë. E keni dëgjuar edhe pas ngjarjes se çfarë ka thënë, ajo ka mburojë thjeshtësinë e saj për t’i bërë gjërat e duhura me arsim, me vizionin e së nesërmes dhe jo me moskuptimin e të sotmes. 

E ndiej për detyrë ta them edhe një herë se opozita vazhdon të bëjë zhurmë pafund, një zhurmë pa vlerë. Më lejoni t’i referohem një shkrimtari të madh amerikan Mark Twain, i cili thotë: “Zhurma nuk prodhon asgjë. Shpesh një pulë që ka bërë një vezë, kakarit sikur ka bërë një asteroid”! Kjo u provua edhe sot në seancën e fundit. Ata nuk janë prezentë, por apeli im do të ishte që të paktën për gjëra të tilla sensitive, ata duhet të jenë të pranishëm edhe me kartonin e tyre.

Ju faleminderit!

Valentina Leskaj – Fjalën e  ka ministrja Harito për prezantimin e nismës.

Milena Harito – Faleminderit, zonja drejtuese e  seancës!

Të nderuar kolegë që jeni këtu në sallë dhe ata që na dëgjojnë, përpara  se të flas për projektligjin, mendoj se është vendi i duhur ta përmendim këtu se sot  në mëngjes filluam fushatën kombëtare kundër dhunës, veçanërisht kundër  dhunës ndaj grave në kuadër të ditës ndërkombëtare, që është 25 nëntori.  Kam një mesazh të veçantë për të gjithë zonjat e këtij vendi, për ato që nuk e kanë fatin që kemi ne që jemi në këtë sallë. Ne zonjat  që jemi në këtë sallë, kemi pasur fatin, në radhë të parë, që kemi qenë të mbështetura nga familje  që na duan. Po ato që janë viktima të dhunës fizike dhe morale të burrave në familje, në punë, në shoqëri? Secila nga ju, mikeshat e mia, vlen, e meritoni dashurinë e njerëzve që ka pranë, sepse ju i ndriçoni njerëzit që keni pranë. Të më falë Eni Vasili, që   po e  citoj këtu pa e pyetur, për  atë që tha sot në mëngjes. Ajo tha: “Mendojeni mirë, kush të rreh nuk të do. Nuk është e vërtetë shprehja popullore: “Kush të rreh të do”. Kush të rreh nuk të do. Po motrat tona, në të gjithë Shqipërinë: duajeni veten tuaj dhe  largojuni kujtdo që nuk ju jep dashuri! Bota   është  e madhe, siç ka njerëz të dhunshëm, siç kemi atë shembullin e  dhunuesit  të  madh  të këtij parlamenti të burrave dhe të grave, ka  dhe plot  njerëz  të tjerë në këtë botë që janë në gjendje  t’ju japin dhe   të marrin dashuri. 

Me këtë rast më lejoni t’i bëj një urim publikisht për ditëlindje ministres  Gjermeni, edhe për faktin se  ka qenë një aktiviste shumë e shquar    dhe e  spikatur e të drejtave të grave.

Tani të vijmë te ligji “Për të drejtën e kalimit”. Kam një pyetje për ta bërë  më konkret: cili nga ju këtu në sallë mund të jetojë pa internet, ose cili nga fëmijët tuaj jeton  pa internet në shtëpi? A mundet ne, që jemi këtu, vetëm ta  imagjinojmë këtë gjë? E pra, jashtë kësaj  salle  vetëm 33% e familjeve  kanë internet në Shqipëri edhe 50%  në celularët e tyre. E dini   se  cila është një nga arsyet? Ja pikërisht ky ligj që sjellim sot këtu në parlament. E dini pse? Sepse një projektligj i ngjashëm është depozituar  nga qeveria “Berisha” në Kuvend që në fund të vitit 2010, është diskutuar nga Komisioni  për Veprimtaritë Prodhuese i asaj kohe. 

Ju lutem, mbajeni shënim: në janar-shkurt të vitit 2013 është tërhequr nga Kuvendi, sepse  tamam në atë periudhë kur ish-Kryeministri Berisha dhe ish-ministri i Brendshëm, Lulzim Basha, jepnin urdhër të vriteshin njerëz të paarmatosur  përpara Kryeministrisë, disa ministra të tjerë më me këmbë në tokë  brenda qeverisë së tij luftonin me njëri-tjetrin për interesa private dhe personale, sepse  fëmijët e tyre kishin internet, kishin akses në informacion, shkonin në shkolla private, ndërsa se çfarë ndodhte me qytetarët  e tjerë nuk u bëhej vonë  shumë në muajt  shkurt-mars të  vitit 2011.

Që të mos mendoni se këto që po them unë janë vetëm fjalë politike, sepse inflacioni i fjalës na është  bërë gangrenë këtu, po ju citoj biblën tonë të përbashkët, që është progresraporti i vitit  2012, i cili shkruan në faqen 39: “ Draftligji “ Për të drejtën e  kalimit”, right of way  quhet, është në pritje të miratimit në Kuvend që nga viti 2010”. Pra, që nga viti 2010 projektligji qëndronte  aty, sepse ministrat e  qeverisë “Berisha”   nuk ndanin dot pazaret private dhe sherret. Pse bëhej kjo? Sepse ndërkohë që lulëzonin lejet ekskluzive për pseudooperatorë që  çanin rrugët kombëtare, nga Veriu në Jug, pa çuar internet as edhe në një familje të vetme, lejet  ekskluzive, përfitimet i jepnin për përfitime private, personale. Ndërkohë këto leje ekskluzive  ne i anuluam që në vitin 2014 me ministrin Haxhinasto  në atë kohë, por të gjithë e  dinë se është shumë më e  vështirë të riparosh një shtëpi  tullë pas tulle  sesa  ta ndërtosh   atë  nga e para.

Çfarë pune dhe çfarë pazaresh ju prishte ky ligj? Ky ligj mundëson përdorimin e përbashkët të  infrastrukturës  ekzistuese dhe koordinimin e  punimeve   civile. Duke ju lutur  shumë  të mos mendoni  se ky projektligj është një çështje  teknike, është realitet  baza e  zhvillimit ekonomik  sot  dhe    në vitet e ardhshme për të gjithë botën, është si sistemi i qarkullimit të gjakut  për ekonominë e shekullit të XXI-të, sepse vetëm 10% njerëz  më shumë me akses në internet  shënojnë plot  1,4% rritje të PPB-së. Këto janë shifrat  zyrtare nga organizatat ndërkombëtare, siç është ITU-ja, Unioni Ndërkombëtar i Telekomunikacioneve. Kush  shqetësohej  për këtë para vitit 2013? Për sa  kohë  lejet  ekskluzive dhe  fëmijët tuaj  ishin okay që të kishit ndonjë  vizion  zhvillimor, kjo nuk ndodhte.  Që të ndodhë ky  zhvillim i nevojshëm sot, por edhe më i domosdoshëm  nesër kur celularët  nuk do të  mjaftojnë, sepse   gjithmonë e  më shumë aktiviteti social, ekonomik, kulturor, shëndetësor do të kalojë nga   këto rrjete, duhet ky kuadër ligjor dhe rregullator, sepse  për ndërtimin e  rrjeteve të komunikimit fiks 70-80 % të kostove i zënë pikërisht punimet civile. Duke nxitur dhe rregulluar bashkëpërdorimin e punimeve civile  ky ligj synon zhvillimin  dhe shtrirjen  mbarë kombëtare të fibrave optike deri në çdo godinë.  Nuk e kemi shpikur ne, por kemi adaptuar direktivën evropiane, që adreson këtë çështje  në të gjitha  vendet e  Europës, sepse  këtu është zhvillimi ekonomik për të gjitha vitet e ardhshme. Kjo përpjekje  jona për këtë projektligj kurorëzohet sot këtu, por vlerësohet edhe në progresraportin që sapo   ka dalë i vitit 2016, në kapitullin 10, të shoqërisë së informacionit dhe të medies. Ky projektligj krijon kuadrin e qëndrueshëm për të zgjidhur një herë e mirë  edhe  sistemimin e   kabllove  ajrore të trashëguara  që i kanë kthyer një pjesë të  qyteteve tona  të mbuluara me pëlhura merimangash, si edhe për të zgjidhur një sërë praktikash abuzive  të sjelljes   minimonopol në blloqet e ndërtesave që shkelin rregullat e konkurrencës së ndershme duke i detyruar banorët të shkojnë vetëm te një operator për të bërë mbledhjen dhe shpërndarjen transparente të informacionit në një hartë unike dixhitale. Dihet që baza e zhvillimit është, në radhë të parë, të kesh informacion transparent dhe falas. Ky ligj është konsultuar gjerësisht me sektorin privat, sepse investimet në këtë sektor bëhen nga operatorët privatë. Po e theksoj këtë, meqenëse disa nga pyetjet e opozitës në komision kishin të bënin me faktin se mos bëhej fjalë për fonde publike. Më vjen keq ta them, por pushtetin, vazhdimisht ata e kanë barazuar vetëm me përdorimin e fondeve publike. Ky është vizioni i tyre zhvillimor.

Tani, dua të them edhe dy fjalë për sektorin e telekomunikacioneve, që është 5% e GDP-së së Shqipërisë, që u vu nga qeveria “Berisha” në shërbim të njërit dhe të tjetrit. Duke u zhvilluar vrullshëm në këta 3 vjet, ne kemi vendosur rregulla të barabarta dhe të drejta për të gjithë. Po ashtu, kemi vënë në krye interesin publik. Ja, edhe faktet, të cilat tregojnë se është vënë në shërbim të qytetarëve. Prova më e mirë për këtë është raporti i ITU-së, i publikuar dje, në të cilin thuhet: “Shqipëria, për tarifat celulare (pra ajo që prek xhepin e secilit qytetar) ka kaluar nga vendi i 116-të në vendit e 84-t”, duke fituar plot 32 vende në rankimin botëror.

Pra, në radhë të parë, ky sektor është vënë në shërbim të qytetarëve dhe të interesit publik. Në dy vjet, vetëm nga ky sektor, janë futur në buxhet mbi 50 milionë euro, kjo falë vullnetit tonë për të shfrytëzuar drejt burimet e shtetit, që janë frekuencat, (për ata që e njohin pak sektorin) vetëm në favor të buxhetit dhe jo në funksion të interesave private, siç bëhej nga qeveria “Berisha”, e cila e uli vlerën e këtyre frekuencave nga viti në vit, deri sa e çoi afër zeros. E gjitha kjo në shërbim të qytetarëve, në shërbim të buxhetit publik dhe pa cenuar kompanitë e mëdha private, që funksionojnë në këtë sektor dhe që janë ndër investitorët më të mëdhenj në Shqipëri. Prova për këtë është hyrja e kompanisë “Deutsche Telekom” me brandin e vet, para një viti, dhe hapja e rrjeteve 4G menjëherë sapo u kërkuan nga operatorët, dhe jo ashtu siç ndodhi me rrjetet e mëparshme 3G, për të cilat u deshën plot 10 vjet pazare nën tavolinë derisa e katandisën vlerën e spektrit të frekuencave, siç e përmenda.

Po e mbyll këtu, duke falënderuar anëtarët e Komisionit të Veprimtarive Prodhuese, të cilët bënë shumë pyetje konstruktive dhe që, vazhdimisht, kanë një vizion në mbështetje të zhvillimit dixhital!

Faleminderit të gjithëve!

Valentina Leskaj – Faleminderit!

Fjalën e ka zoti Gaçi.

Artan Gaçi – E nderuar zonja drejtuese e seancës,

Të nderuar deputetë,

Javën e kaluar, por edhe sot, Sali Berisha, me latinishten e tij, sepse italishte nuk mund të quhet ajo, linçoi një nga partneritetet më serioze italo-shqiptare, një partneritet publik midis Bashkisë së Veronës dhe Bashkisë së Tiranës.

Në fjalën e tij ai nuk kurseu as kryetarin e Bashkisë së Veronës, shumë të nderuarin Flavio Tosi. Nuk më kurseu as mua dhe më bëri të marr shkas të përdor këtë tribunë për të bërë një rezume të punës gjigante, që kemi bërë për nxitjen dhe për promovimin, kryesisht, të sipërmarrjes italiane në Shqipëri.

Me iniciativë të Kryeministrit, me qëllim nxitjen e investimeve të huaja, kemi drejtuar një grup të maxhorancës, me të cilin, pa modesti, mund të them që kemi bërë një punë kolosale, me rezultate si asnjëherë më parë në përmirësimin e imazhit të vendit dhe në thithjen e investimeve italiane në Shqipëri. 

Për herë të parë vendosëm të mos prisnim se çfarë do të na sillte rastësia, por të ishim proaktivë, duke shkuar rajon më rajon, qytet më qytet të Italisë për të promovuar Shqipërinë e për të folur me sipërmarrësit italianë. Kemi organizuar me dhjetëra takime në Itali, duke komunikuar me mijëra sipërmarrës italianë, me biznese nga më seriozet e më të fuqishmet në çdo rajon të Italisë.

Në takimin e parë që zhvilluam me Konfindustrian në Romë, ishin 400 sipërmarrës,  ku interesi, por edhe skepticizmi, si fillim, nuk ishte i vogël. Vazhduam tri takime në Pulja me pjesëmarrjen e mbi 600 sipërmarrësve, 2 takime në motorin ekonomik të Italisë, në Milano. Vazhdojnë të na vijnë falënderime dhe kërkesa, sepse vazhdon të jetë i madh interesimi i sipërmarrësve të atij vendi.

Kemi bërë shumë takime me sipërmarrësit e Venetos, ku presidenca e rajonit, me të cilët bashkëpunuam, u detyrua ta ndryshonte tri herë radhasi sallën, nga numri i lartë i pjesëmarrësve që konfirmonin interesimin për të dëgjuar Kryeministrin e Shqipërisë. Vazhduam në Trevizo, Verona, Peskara, në zonën e Friulit, ku përveç takimeve me Konfindustrian, kemi pasur edhe takime me një nga tri kompanitë më të mëdha në botë, që është Fincantieri, që prodhon kroçera dhe anije transoqeanike, e interesuar për të investuar në portet industriale në Shqipëri.

Nuk mund të lë pa përmendur pjesëmarrjen në Kongresin Ndërkombëtar të Sipërmarrësve të Rinj, ku fjalën e Kryeministrit në Santa Margerita Ligure e ndoqën me entuziazëm mbi 4000 sipërmarrës. Pas çdo vizite, mediet italiane mbanin radhë për të marrë një prononcim të Kryeministrit. Si kurrë më parë, Shqipërisë iu bë një jehonë e pamasë. Për pasojë të kësaj qasjeje proaktive, gjatë këtyre viteve ka pasur një dyndje të rrallë, gati sa nuk u vunë në radhë mediet më të rëndësishme italiane, si ato të RAI-t, Mediasetit, të bënin emisione njëri pas tjetrit, duke promovuar sipërmarrjen e italianëve në Shqipëri.

Sot pas tre vjetëve, jemi të gjithë të ndërgjegjshëm që imazhi i Shqipërisë në Itali pothuajse është përmbysur për mirë. Për këto udhëtime, organizime e aktivitete nuk është paguar asnjë lek nga buxheti i shtetit. Të gjithë janë koshientë që numri i italianëve në 3 vjetët e fundit, që hyjnë e dalin nëpër Shqipëri, duke tentuar të investojnë në këtë vend, është shumëfishuar. Numri i pasagjerëve italianë, që ishin më parë nëpër linjat ajrore për në Shqipëri, nga 5 % ka shkuar në 50 %. Mbi 6000 sipërmarrës kanë ardhur dhe kanë kontaktuar me ne për të investuar në Shqipëri. Numri i sipërmarrjeve italiane ose në bashkëpunim me shqiptarët, që regjistrohen çdo vit në QKR, është mbi 500. 

Imazhi i Shqipërisë është përmirësuar, duke kapur rekorde të turistëve italianë, sidomos gjatë këtij viti. Shumë vijnë e shumë ikin, sepse është e pamundur që të gjithë të gjejnë atë që kërkojnë. 
Shqipëria nuk është treg i vogël dhe nuk është e lehtë të bësh biznes,  aq më tepër pa partnerë seriozë. Por përsëri jam i bindur, sado e lodhshme dhe voluminoze të jetë kjo punë, se të qenurit proaktivë në promovimin dhe thithjen e investitorëve, për më tepër në ndërtimin e raporteve serioze të partneritetit kur ata vijnë në Shqipëri, është e vetmja rrugë për të ndërtuar marrëdhënie shumë të dobishme për vendin. 

Në Shqipëri tashmë janë të stacionuara 25 % e call center-ave italiane dhe vazhdojnë të jenë në rritje, por nuk është ky lajmi. Lajmi është se ata nuk vijnë më për çmimin që është në Shqipëri, se pothuajse është i njëjti çmim si në Itali, por vijnë për cilësinë dhe shërbimin e mirë që u ofrohet. Në mars të vitit 2013 kanë hyrë në Shqipëri 3 shoqëri të transportit ajror, 2 prej të cilave i kemi asistuar me shumë seriozitet. 

“GNV”-ja është kompania më e madhe e Mesdheut për transportin e udhëtarëve, e cila dhe për herë të parë hyri në Shqipëri vitin që shkoi, duke prishur monopolin, ngriti standardet, rriti konkurueshmërinë, uli çmimet dhe solli një  rritje të jashtëzakonshme të numrit të pasagjerëve. Unë mund t’ju them vetëm një shifër rekord për të gjitha linjat e transportit të pasagjerëve në Mesdhe, ku vitin që shkoi vetëm për një muaj janë transportuar nga Tirana për në Durrës  mbi 200 mijë pasagjerë. 

Investimet janë me qindra në të gjitha fushat, pa përmendur ato fasone, ku shkëmbimet me Italinë për vitin që shkoi u rritën mbi 30%. Mund t’ju them raste pafund, duke filluar nga “Tom Tomi”, kompania lider e navigatorëve, që me mbështetjen tonë rilevoi të gjitha rrugët e Shqipërisë dhe prej 2 vjetësh harta e Shqipërisë është zyrtarisht në të gjitha shtëpitë automobilistike prestigjioze të botës, që është një promovim shumë i madh, deri te kompania farmaceutike “Dompe”, e cila, në kohën kur PD-ja akuzonte se po i iknin të gjitha kompanitë farmaceutike, jo vetëm zgjodhi Shqipërinë për të hapur përfaqësinë e saj, por e ktheu atë edhe në qendër rajonale. 

Mund të vazhdoj deri nesër në mëngjes duke numëruar rastet e kompanive, të vogla dhe të mesme, që kanë zgjedhur për të investuar ose që janë në proces për të investuar në Shqipëri, duke filluar nga turizmi, ku për pak javë Shqipëria do të promovohet si destinacion turistik në një nga kompanitë më të mëdha të Europës. Është një rast i mrekullueshëm, i cili do ta ndryshojë historinë e  turizmit shqiptar, që do të vijë për pak ditë dhe do të bëhet i njohur për të gjithë qytetarët. Për shkak të konfidencialitetit unë nuk mund ta bëj të ditur emrin e kompanisë, por po ju them se është një kompani shumë herë më e madhe se “Club Mediteraine”, që e përzuri Sali Berisha 10 vjet më parë. 

Bashkëpunimi vazhdon në të gjitha fushat. Brenda dhjetorit, pas një pune 2-vjeçare, në bashkëpunim me Kryeministrin, me ministrin, me Erionin dhe me grupet më të mëdha të artit italian, mendojmë të hapim ekspozitën e parë me kryeveprat e artit botëror, të artit italian të vitit 1900. Kjo ekspozitë do të hapet për herë të parë në Ballkan, është një vlerë e jashtëzakonshme, është një investim i jashtëzakonshëm, sidomos për artin figurativ në Shqipëri.

Bashkëpunime shumë të ngushta kemi pasur me presidentët e rajoneve dhe me kryetarët e bashkive në Itali. Ndërmjet tyre mund të veçoj Flavio Tosin,  përfaqësuesin e të djathtës italiane, të cilin e lançoi Sali Berisha javën që shkoi sikur të ishte një mafioz ordiner. Ndërkohë, është edhe kryetari i Bashkisë së Veronës, i zgjedhur për të dytën herë me mbi 70% të votave të qytetit, ku kandidati i dytë nuk ka arritur as 22%, pra është një nga më të suksesshmit në Itali dhe dy vjet më parë u zgjodh si kryebashkiaku më i mirë i Italisë. Këtë kryebashkiak ky zotëria e bëri supermafioz. Kjo është shumë e turpshme. 

Ai e di shumë mirë që marrëveshja ndërmjet Bashkisë së Tiranës dhe Bashkisë së Veronës është një nga marrëveshjet më fair që është bërë ndonjëherë në Shqipëri. E di shumë mirë se bashkitë kanë detyrimin të japin shërbime ndaj qytetarëve dhe tenderët e pastrimit kanë qenë më të përfolurit për korrupsion dhe për cilësi të dobët shërbimi.

Bashkia e Tiranës u rikthye të marrë përgjegjësitë ndaj qytetarëve për pastërtinë e qytetit, duke bashkëpunuar me firmën më të mirë italiane për pastrimin e qyteteve, që është Bashkia e Veronës, pra edhe ajo është një ndërmarrje publike. 

Ndërmarrja “ECO Tirana” për pak ditë do të fillojë pastrimin në të quajturën “zona e vijës së kuqe” në Tiranë, dhe jam shumë i bindur se do të sjellë një ndryshim rrënjësor në qytet, që do të bëjë jo vetëm të heshtë Saliun, por do të bëjë të flasin të gjithë qytetarët e Tiranës, kësaj here për mirë. Për korrektesë ndaj opinionit publik dhe partnerëve shumë të nderuar italianë, ndërmarrja e pastrimit të Veronës “AMIA”, të cilën ai e akuzoi si një ndërmarrje private, ku 100% të aksioneve zotërohen nga shoqëria “AGSM”, të cilat zotërohen nga Bashkia e Veronës. Pra, të dyja janë ndërmarrje publike dhe e kundërta e asaj që shpifi zoti Berisha javën që shkoi. 

Një tjetër gënjeshtër e turpshme e Berishës, për të cilën do të mbajë përgjegjësi, nga sa jam unë në dijeni, partnerët tanë italianë më njoftojnë se kanë vënë në lëvizje të gjithë mekanizmat ligjorë dhe politikë. Ne themi gjithë ditën se duhet të vijnë investitorë të huaj në Shqipëri dhe në rastin më të parë i lançojmë publikisht me shpifje dhe histori të trilluara si asnjëherë më parë, me të vetmin qëllim intimidimin dhe përzënien nga ky vend. 

Jeni të gatshëm që sa të jetë Edi Rama në pushtet të bëni çmos të mos lejoni asnjë biznes të shkelë në këtë vend. Më parë u vinit bomba, kurse tani të  paktën vetëm i intimidoni me fjalë.

Ka edhe një arsye tjetër përse kryetari i Bashkisë së Veronës e ka tërbuar kaq shumë Saliun. Ai është një përfaqësues i të djathtës italiane, madje për shumë vite një nga drejtuesit e “Lega Nord”. Fakti që një eksponent i së djathtës italiane promovon Shqipërinë, por edhe vjen këtu në partneritet me këtë maxhorancë, për të investuar paratë e italianëve në benefit të vendit tonë, është një arsye tjetër që e tërbon Berishën. Sigurisht, atë duhet ta bezdisë edhe fakti që me qeverinë “Rama” bashkëpunojnë jo vetëm të majtët, por edhe të djathtët e Italisë, të cilët kanë treguar hapur shpërfilljen dhe abandonimin e asaj që e mban veten si e djathta shqiptare, Partinë Demokratike. Jo vetëm në Amerikë, por edhe në Itali, si në shumë vende të tjera Europës, fatkeqësisht PD-ja po humbet partnerët që e mbështesin, edhe nga ata që i konsideronte si të krahut të saj.

Faleminderit!

Valentina Leskaj – Faleminderit! 

Kalojmë në shprehjen në emër të grupeve parlamentare. 

Fjalën e ka deputeti Spartak Braho, në emër të LSI-së. Të përgatitet deputeti Rakip Suli.

Spartak Braho –  E nderuar zonja drejtuese e seancës, 

Të nderuar kolegë deputetë,

Para vitit 2005, sepse më pas u miratua me ligj lëvizja e Forcave të Armatosura brenda dhe jashtë vendit,  dërgimi i trupave bëhej me akt normativ, që ishte një veprim tërësisht i pajustifikuar ligjërisht. Për herë të parë lëvizja e trupave shqiptare jashtë vendit dhe pranimi i trupave të huaja në territorin shqiptar u normua me ligj të veçantë në vitin 2005. Nevoja për ndryshimet e propozuara vjen pasi ligji bazë, i cili synon të ndryshohet sot, është miratuar para hyrjes së Republikës së Shqipërisë në strukturat e NATO-s. Tashmë, vendi ynë është anëtar i NATO-s me të drejta të plota, për rrjedhojë edhe për procedurat për hyrjen dhe daljen e trupave ushtarake të huaja në territorin e Republikës së Shqipërisë, si dhe dërgimi i personelit shqiptar të Forcave të Armatosura diktuan nevojën për ndryshime në ligjin ekzistues. Ndryshimet e propozuara mundësojnë përshtatje më të mirë të operacionalitetit të Forcave të Armatosura në këndvështrimin e mjedisit të sotëm të sigurisë, si dhe të angazhimeve të ndërmarra në kuadër të aleancës së NATO-s. Në këtë kontekst, veprimtaria e Forcave të Armatosura, si forcë vepruese, për të pasur të drejta dhe detyrime të njëjta me forcat e tjera të vendeve aleate solli nevojën për përshtatje e ndryshime të nevojshme ligjore, për rregullimin e rasteve, mënyrave dhe procedurave të pjesëmarrjes në rastet e bashkëpunimit ushtarak ndërkombëtar brenda dhe jashtë vendit, në respekt të Kushtetutës së Republikës, të Kartës së Kombeve të Bashkuara, të parimeve të Organizatës së Atlantikut, të konventave të sigurisë së Shqipërisë dhe Bashkimin Europian, si dhe të marrëveshjeve të ndryshme ndërkombëtare, që ka ratifikuar parlamenti i Republikës së Shqipërisë. 

Vlen për t’u theksuar se ndryshimet e propozuara tregojnë vëmendjen e merituar, që u kushton Ministria e Mbrojtjes Forcave të Armatosura, dhe synimin për lartësimin e figurës së ushtarakut dhe personelit të Forcave të Armatosura të Republikës së Shqipërisë, sidomos për trupat që angazhohen në kuadër të Aleancës. 

Neni 6 i projektligjit parashikon detyrimin që Këshilli i Ministrave me vendim të mundësojë lidhjen e një kontrate sigurimi në dobi të personelit të Forcave të Armatosura, të cilët marrin pjesë në operacione ushtarake ndërkombëtare, për të ofruar dhe garantuar pagesën në rast fatkeqësie, vdekje apo dëmtimi shëndetësor. 

Risia në këtë kontekst qëndron në faktin se kontrata e sigurimit do të veprojë jo vetëm për ushtarakët, që marrin pjesë në operacione ushtarake ndërkombëtare, por edhe në rastin e stërvitjeve të përbashkëta ushtarake, në rast dëmtimi shëndetësor e të tjera.

Së fundi, në lidhje me aspektin e bazës kushtetuese të projektligjit, sugjeroj që referenca, që i bëhet në ligj nenit 12 të Kushtetutës (dhe këtë ta ketë kujdes Shërbimi Juridik i Kuvendit), nuk duhet të qëndrojë, pasi, me ndryshimet që pësoi Kushtetuta, neni 12 është ridimensionuar dhe ka ndryshuar. Kjo dispozitë është vendosur duke iu referuar qëllimit të dispozitës së nenit 12 të Kushtetutës, para ndryshimeve përkatëse. Për këtë arsye, referenca në nenin 12 të Kushtetutës duhet hequr si referencë e projektligjit që po shqyrtojmë sot. 

Në përfundim, të nderuar kolegë, ju ftoj ta miratojmë në parim dhe nen për nen ligjin e mësipërm.

Faleminderit! 

Valentina Leskaj – Faleminderit! 

Fjalën e ka deputeti Suli.

Rakip Suli – Faleminderit, zonja drejtuese e seancës!

Të nderuar kolegë deputetë,

Tashmë dihet dhe është bërë rutinë që deputetët e opozitës,  qoftë edhe një ditë të vetme nuk flasin për rendin e ditës, por vijnë në parlament vetëm për të shpifur dhe për të hapur panik. Në fakt, nuk kanë faj, se i kanë shkëputur marrëdhëniet me qytetarin, i kanë shkëputur marrëdhëniet me votuesit dhe është fatkeqësi për vendin që sot është pa opozitë.

Projektligji “Për zhvillimin e rrjeteve të komunikimeve elektronike të shpejtësisë së lartë dhe sigurimin e të drejtës së kalimit” ka si qëllim të lehtësojë dhe të nxisë ofrimin e ndërtimin e rrjeteve të komunikimeve elektronike të shpejtësisë së lartë nëpërmjet përdorimit të përbashkët të infrastrukturës fizike ekzistuese dhe koordinimit të punimeve civile në ndërtimin e infrastrukturës fizike të re të rrjeteve të shpejtësisë së lartë. Rrjetet e shpejtësisë së lartë janë sisteme nevoje për të gjithë ekonominë dixhitale, që është në zhvillimin e sipër në vendin tonë, dhe janë rrjetet e së ardhmes. Duke qenë se zhvillimi i infrastrukturës kabllore të shpejtësisë së lartë kërkon investime të mëdha, kryesisht zëri i punimeve civile, synimi i këtij projektligji është të nxisë bashkëpërdorimin e infrastrukturës ekzistuese dhe koordinimin e punimeve civile, të cilat do të kenë një zhvillim dhe shtrirje mbarëkombëtare deri në pikën fundore të çdo godine me fibra optike.

Ky projektligj vjen sot në Kuvend në zbatim të rekomandimeve të progresraportit të vitit 2014 të BE-së për Shqipërinë,  në kapitullin X, “Shoqëria e informacionit dhe media”, si dhe në plotësim të ligjit nr. 9918, datë 19.05.2008 “Për komunikimet elektronike në Republikën e Shqipërisë”.

 Projektligji, përveç atyre që thashë më sipër, mundëson adresimin e problematikave të tregut të komunikimeve, të evidentuara pas liberalizimit të këtij tregu, si sistemin kabllor ajror, që është zhvilluar pa kriter. Kjo është një problematikë e trashëguar, sepse dihet që sistemi kabllor ajror është kthyer në ankth për çdo qytetar në të gjitha zonat e Tiranës dhe të gjithë Shqipërisë, pra është kthyer në një rrjetë merimangash.
Të eliminojë praktikat abuzive të sjelljes si monopol në blloqet e ndërtesave të reja, duke i dhënë të drejtën qytetarit për të zgjedhur operatorin që ka shërbim dhe ofertë më të mirë. 

Projektligji promovon ndërtimin e përbashkët të infrastrukturës fizike ekzistuese dhe zhvillimin me efikasitet të një infrastrukture të re fizike nëpërmjet reduktimit të kostos së ndërtimit të rrjeteve të shpërndarjes. Promovon, gjithashtu,  mbledhjen dhe shpërndarjen e informacionit, si edhe zgjidhjen e mosmarrëveshjeve, duke ofruar kështu një kuadër të plotë rregullator dhe gjithëpërfshirës për të drejtën e kalimit. 

Një pjesë e rëndësishme për zbatimin e dispozitave të këtij ligji lidhet me autoritetet planifikuese vendore të bashkisë. Në këtë drejtim, projektligji synon respektimin e rregullimeve ligjore në fuqi dhe harmonizimin e kompetencave ndërmjet institucioneve. Projektligji, për shkak se ka një shtrirje shumë të gjerë, i është nënshtruar një procesi të gjatë konsultimesh me operatorët e tregut, me rregullatorët, me bashkitë apo me institucionet e tjera.

Ju ftoj ta votoni këtë projektligj! 

Faleminderit!

Valentina Leskaj – Faleminderit!

Atëherë, këtu mbyllen diskutimet edhe për këtë projektligj. 


Kalojmë në projektligjin “Për shërbimet e kujdesit shoqëror në Republikën e Shqipërisë”. 

Fjalën e ka deputetja Alhysa. Të përgatitet deputetja Adelina Rista.

Erjeta Alhysa – E nderuar drejtuese e seancës, 

Të nderuar kolegë, 

Sot do të miratojmë projektligjin “Për shërbimet e kujdesit shoqëror në Republikën e Shqipërisë”, që është shumë i rëndësishëm. Dua të falënderoj Ministrinë e Mirëqenies Sociale dhe Rinisë, grupet e punës, grupet e interesit, ekspertët e UNICEF-it, në veçanti komisionin, për bashkëpunimin që dhanë për këtë projektligj! 

Projektligji “Për shërbimet e kujdesit shoqëror në Republikën e Shqipërisë” ka si qëllim rregullimin e mënyrave për sigurimin dhe ofrimin e shërbimeve të kujdesit shoqëror, në mënyrë që të ndihmojnë mirëqenien dhe përfshirjen shoqërore të individëve dhe familjeve që kanë nevojë për kujdes shoqëror, si një mision me rëndësi të veçantë në Republikën e Shqipërisë. Aktualisht, shërbimet shoqërore rregullohen nga ligji nr. 9355, datë 10.03.2005 “Për ndihmat dhe shërbimet shoqërore”. Projektligji synon shfuqizimin e dispozitave që kanë të bëjnë me shërbimet shoqërore në ligjin aktual, duke i ndarë ato nga ndihma ekonomike.  Në të njëjtën linjë me reformën e decentralizimit, projektligji synon krijimin dhe administrimin e shërbimeve të kujdesit shoqërore tërësisht nga njësitë e qeverisjes vendore. 

Objektiv i projektligjit është rregullimi dhe ofrimi i shërbimeve sociale në atë mënyrë që të mundësohet zbulimi në kohë i nevojave të përfituesve dhe ofrimi i atyre shërbimeve, të cilat ndihmojnë parandalimin e zhvillimit të kushteve dhe situatave kërcënuese që prekin grupet në nevojë. 

Projektligji, gjithashtu, synon identifikimin dhe përcaktimin e të gjitha grupeve në nevojë për parashikimin e shërbimeve për to, duke përcaktuar parimet, gamën e përfitimeve, lehtësirat, individët, të cilët përmbushin kushtet për të përfituar nga skema e shërbimeve të kujdesit shoqëror, si edhe procedurat  e kërkimit dhe përfitimit të të drejtave të shërbimeve të këtij kujdesi. 

Projektligji është hartuar në përputhje të plotë me strategjinë e re për mbrojtjen sociale për periudhën 2015-2020 me vendim të Këshillit të Ministrave. Projektligji është pjesë e programit të përgjithshëm analitik të projekteve të Ministrisë së Mirëqenies Sociale dhe Rinisë për vitin 2016. Ky projektligj vjen si domosdoshmëri e nevojave të kohës për pasur një sistem të mirorganizuar dhe funksional për ofrimin dhe përfitimin e shërbimeve të kujdesit shoqëror. 

Në kuadër të reformës territoriale dhe miratimit të ligjit të ri “Për organizimin dhe funksionimin e qeverisjes vendore”, ky projektligj parashikon konfigurimin e strukturave të reja, rolet dhe funksionet e 61 bashkive dhe njësive të tyre administrative në lidhje me ofrimin e shërbimeve shoqërore për kategoritë në nevojë. Për herë të parë do të kemi një përkufizim të qartë të kujdesit shoqëror. Shërbimet shoqërore janë të organizuara kryesisht si shërbime në komunitet dhe pranë familjeve për të gjitha kategoritë e identifikuara të përdoruesve. 

Risi e projektligjit është përcaktimi i qartë i kategorive të përdoruesve të shërbimit sipas nevojës dhe llojit të shërbimeve. Të drejtën për t’i marrë këto shërbime do ta kenë individët ose familjet, të cilat nuk i kanë mjetet minimale të jetesës dhe nuk janë në gjendje t’i sigurojnë ato me punë apo me të ardhura nga pronat apo nga burime të tjera. 

Projektligji ngre mekanizmat e duhur të ofrimit të shërbimeve, por edhe të kontrollit nëpërmjet përcaktimit të roleve dhe të përgjegjësive të inspektorit të punës dhe shërbimeve shoqërore, të strukturave ekzistuese dhe Drejtorisë së Përgjithshme të Shërbimit Social Shtetëror në varësi të Ministrisë së Mirëqenies Sociale dhe Rinisë. Projektligji ndan dhe përcakton më qartë kompetencat, dhe sanksionet e aplikueshme për çdo shkelje për ato institucione, që nuk zbatojnë dispozitat e ligjit. Projektligji detajon dhe klasifikon të gjitha rolet dhe funksionet që do të kenë institucionet në nivel qendror dhe vendor në ofrimin e shërbimeve shoqërore.

Gjithashtu, pranë çdo bashkie do të ngrihet një drejtori e dedikuar  për shërbimin shoqëror si njësi më vete brenda strukturës së bashkisë. Në këtë mënyrë zgjidhet situata e zvarritjes së përfituesve në zyrat e administratës qendrore apo lokale, sepse, tashmë, ka një adresë të qartë të fondit social, pra është një mekanizëm financiar, i cili do të shërbejë për të financuar të gjitha llojet e shërbimeve. Nga ana tjetër, krijimi i një regjistri elektronik për shërbimet është një risi tjetër. Ky regjistër do të përdoret në mënyrë të veçantë nga njësitë e bashkive, të cilat kontrollojnë shërbimet. Mekanizmi i monitorimit dhe inspektimit përbën një tjetër risi të këtij projektligji. Ka pasur një mbivendosje të funksioneve të Shërbimit Social Shtetëror me Inspektoratin Shtetëror. Në këtë ligj  janë ndarë funksionet dhe kompetencat e secilës strukturë. 

Do të ndërtohet shporta e shërbimeve bazë, e cila do të mundësojë ngritjen e çdo shërbimi të munguar nëpër bashki për të moshuarit, për fëmijët e dhunuar, për personat me aftësi të kufizuara, për të rinjtë në nevojë dhe për nënat e vajzat. 

Do të ngrihen shërbime rehabilituese për personat me aftësi të kufizuara dhe shërbime të specializuara për fëmijët e dhunuar dhe për fëmijët e rrugës. Shërbimet e emergjencës do të jenë pjesë e të gjitha shërbimeve ekzistuese. Për herë të parë do të ketë buxhet nga fondi social, i cili do të ngrihet së bashku me donatorët, nga buxheti i shtetit dhe nga ai vendor, që do të mundësojë edhe financimin e OJF-ve, të cilat ofrojnë shërbime të specializuara; do të përforcohet inspektorati, dhe për herë të parë do të ketë më shumë funksione e sanksione për çdo shkelës ligji, që ofron shërbime jo të duhura sociale. Do të ofrohen trajtime dhe, për herë të parë, do të ketë edukim të vazhduar gjatë gjithë periudhës së punësimit të personelit të drejtpërdrejtë, të cilët do të testohen edhe për aftësitë e tyre. Çdo njësi vendore do të ketë strukturë të posaçme, e cila do të vlerësojë nevojën e qytetarëve për shërbimet sociale dhe do të menaxhojë çdo rast nevoje.

Për zbatimin e këtij projektligji ngarkohet Ministria e Mirëqenies Sociale dhe e Rinisë e institucionet e varësisë, që trajtojnë fushën e shërbimeve të kujdesit shoqëror, të gjitha bashkitë e qarqet, si dhe organet e tjera që zbatojnë këtë ligj.

Duke marrë parasysh se ky ligj synon të riorganizojë sistemin e ofrimit të shërbimeve shoqërore, por pa parashikuar shtimin e kapaciteteve apo të investimeve në një strukturë institucionale, tashmë të ngritur dhe funksionale, ky proces nënkupton rishikimin e përshkrimeve dhe pozicioneve aktuale të punës për disa institucione dhe organizimin e inspektoratit, duke përfshirë lëvizjet e stafit nga një institucion në tjetrin.

Gjithashtu, nuk parashikohet që paketa e shërbimeve të ketë nevojë për financime të tjera nga ato aktuale. Rrjedhimisht, efekte buxhetore shtesë nuk do të ketë, sepse ky sistem është rritur në bazë të kostimit të strategjisë së mbrojtjes sociale për periudhën 2015-2020 dhe planifikimit buxhetor afatmesëm 2016-2018.

Projektligji është hartuar në kuadrin e gjithë paketës për ofrimin e shërbimeve sociale dhe asistencën sociale në tërësi. Për rëndësinë që ka ky projektligj, ju ftoj të gjithëve ta votojmë.

Faleminderit!

Valentina Leskaj – Po, faleminderit! 

Fjalën e ka deputetja Rista. Të përgatitet deputetja Antoneta Dhima.

Adelina Rista – E nderuara drejtuese e seancës,

Të nderuar kolegë deputetë,

Sa herë dal në këtë foltore ndiej peshën e përgjegjësisë për atë çka do të flas, duke qenë e përgjegjshme për të përcjellë një mesazh të caktuar, mesazhin e përgjegjësisë ndaj atyre që përfaqësoj në këtë sallë apo jashtë kësaj salle, mesazhin e ndërgjegjes qytetare, mesazhin e mendësisë qytetare kudo e në çdo gjë, mesazhin e drejtësisë kudo e për këdo, por mbi të gjitha kudo e për këdo të përcjell kulturë dhe edukatë qytetare në komunikim.

Mendohem shumë për ta kapur këtë foltore, që shpesh të bën të qëndrosh larg, se shpesh ndotet nga fjalori i ulët, banal, deri në zhargon rruge. Nuk do të shkoj larg, por do të qëndroj vetëm te seanca e kaluar.

Kolegë deputetë, shqiptarët presin shumë nga kjo sallë. Ata meritojnë të dinë të vërtetën për gjithçka e për këdo. Ata meritojnë të drejtën dhe jo errësirën informative apo dezinformimin ditën për diell, nën moton: “Shpif, shpif, sulmo, denigro, se pas gjithë kësaj zallamahie diçka do të mbetet!”.

E kujt i shërben kjo? I shërben veç një grupi të caktuar, që e ka zënë ethja e ardhjes në pushtet. E pra, për këtë mbajmë përgjegjësi të gjithë ne që jemi këtu. Mbajmë përgjegjësi dhe duhet ta ndiejmë peshën e përgjegjësisë. E di, shumë prej jush do të thonë: deputeti nuk mban përgjegjësi për çka thotë. Unë jam kundër kësaj. E them me forcë këtë: jam kundër kësaj. Vërtet deputeti nuk mban përgjegjësi për çka thotë, por deputeti duhet të jetë i përgjegjshëm për çka përcjell në ato që thotë, për çka përcjell tek ata që na dëgjojnë njëzet e katër orë non stop, mbërthyer pas ekranit, me shpresën se një ditë edhe ky vend do të bëhet, me shpresën se edhe ne do të integrohemi denjësisht në familjen e madhe europiane.

A mund të më thoni se çfarë mesazhi përcillet, kur foltorja zaptohet si të jetë pronë me pronarë dhe askush nuk ka të drejtë ta prekë? 

Mos vallë kjo preket në emër të lirisë? Mos vallë në emër të lirisë së fjalës zaptohet dhe uzurpohet? Aspak jo. Kështu mendoj unë, sepse liria e individit përfundon aty ku preket liria e tjetrit. Askush nuk ka të drejtë që në emër të “protestës” të zërë foltoren në mënyrë rrugaçërore, shoqëruar me breshëri fjalësh të ulëta, akte dhune, ulërimë, zhargon rruge, që bën pis tempullin e fjalës. 

Situatë aspak e hijshme, situatë që çdo njeri të drejtë e të ndershëm, brenda apo jashtë kësaj salle, e rebelon. E jo vetëm kaq, situatë që bën të ulë kokën e të skuqet deri te veshët këdo që ndjen peshën e përgjegjësisë që ka përpara qytetarëve.

Foltorja uzurpohet në mënyrë të dhunshme, e jo një herë, por disa herë, nga një grup që duhet të bëjë opozitën konstruktive, por sa shumë lë për të dëshiruar kjo gjë. Sa keq ndihesh në një situatë të tillë rrëmuje e anarshie, para atyre që rrinë non stop para ekranit, para qytetarëve shqiptarë, që ndjekin xhevahiret e çdo të enjteje nga parlamenti shqiptar, nga papërgjegjshmëria e shumë vetëve këtu brenda, për atë çka përcjellin para qytetarëve.

Zonja drejtuese e seancës, 

Si qytetare, në një situatë të tillë unë ndihem keq, por si deputete, që kam peshën e përgjegjësisë para bashkëqytetarëve të mi, në një situatë të tillë ndihem shumë shumë shumë keq, sepse e ndiej peshën e përgjegjësisë që kam para bashkëqytetarëve të mi, ndaj po e sjell sot, këtu në parlament, fjalën e tyre.

E nderuara drejtuese e seancës, 

Në emër të bashkëqytetarëve të mi, kërkoj që të zbatohet Rregullorja, duke i prerë fjalën kujtdo që fyen këtë foltore me fjalor rruge, kujtdo që del jashtë rendit të ditës, kujto që kalon minutazhin e caktuar për të folur.

E ndieja detyrim nga bashkëqytetarët e mi për ta thënë këtë, prandaj e solla sot këtu.

Për sa i përket projektligjit “Për shërbimet e kujdesit shoqëror në Republikën e Shqipërisë”, ju kërkoj që ta votoni njëzëri, sepse ky projektligj ka për qëllim përmirësimin e rrjetit të ofrimit të shërbimeve të kujdesit shoqëror, në përputhje të plotë e në kuadër të decentralizimit, kur kemi realizuar një reformë territoriale, e sot kemi në eficiencë të plotë 61 bashki në vendin tonë. Në këtë kuadër, ky projektligj synon krijimin dhe administrimin e shërbimeve të kujdesit shoqëror thuajse tërësisht nga njësitë e qeverisjes vendore duke bërë të mundur identifikimin në kohë të nevojave të individëve dhe grupeve që kanë nevojë për kujdes shoqëror. Njëkohësisht, mundëson në kohë llojin e shërbimit në drejtim të përfitimeve që burojnë nga e drejta për kujdes shoqëror. Të gjitha shërbimet organizohen si shërbime në komunitet dhe familje, për të gjithë ata që nuk janë në gjendje të sigurojnë mjetet minimale të jetesës. Këto shërbime ofrohen nga aktorë publikë dhe jopublikë. 

Çdo njësi e qeverisjes vendore ka detyrimin të hedhë në regjistër të gjitha të dhënat që disponon për të  gjithë individët apo grupet në nevojë, të cilat më pas grumbullohen nga Shërbimi Social Shtetëror që i raporton në mënyrë periodike në ministrinë përgjegjëse për çështjet sociale duke krijuar kështu regjistrin elektronik kombëtar. Zbatimi i sistemit të shërbimeve të kujdesit shoqëror që financohet nga buxheti i shtetit dhe  buxhetet e njësive të qeverisjes vendore, është përgjegjësi e organeve publike të ngarkuara me këtë detyre në nivel qendror dhe vendor, të cilat  janë ministria përgjegjëse për çështjet sociale dhe institucionet e saj të varësisë, qarku, bashkia dhe ministritë e linjës përgjegjëse për shërbimet e caktuara. 

Burimet e financimit për shërbimet e kujdesit shoqëror që realizohen nga institucionet publike dhe jopublike, përbëhen nga fondet e deleguara nga buxheti i shtetit, fondet nga buxhetet e njësive të qeverisjes vendore, të ardhurat e bashkisë dhe tarifat e shërbimit për përfituesit e shërbimeve të kujdesit shoqëror.

Kolegë deputetë,

Individë dhe grupe të caktuara që nuk sigurojnë dot as minimumin jetik të jetesës kanë  nevojë për kujdes shoqëror, qoftë  ai edhe kujdes shoqëror i specializuar. Kanë nevojë të ndiejnë pranë dorën e shtetit për t’u dhënë ndihmë në përballimin e vështirësive të jetesës. Duke pasur parasysh se ky projektligj rregullon mënyrën për sigurimin dhe ofrimin e shërbimeve të kujdesit shoqëror në kuadër të ndihmës për mirëqenien dhe përfshirjen shoqërore të individëve dhe familjeve në nevojë, siç  janë shërbimet parashoqërore, shërbimet në qendrat komunitare, përfshirë qendrat e zhvillimit, shërbimet në qendrat rezidenciale, përfshirë strehëzat, shërbimet shoqërore në situatë emergjence, shërbimet e përkujdesjes alternative për fëmijët pa kujdes prindëror, shërbimet e specializuara, shërbimi online e të tjera, si një mision me rëndësi të veçantë për Republikën e Shqipërisë, ju ftoj të gjithëve ta votoni këtë projektligj.

Faleminderit!

Valentina Leskaj – Faleminderit, zonja Rista!

Shpresoj që mesazhin që ju dhatë  pak më parë ta dëgjojnë edhe ata që e kanë bërë pronë të tyre  gjuhën e rrugës. Natyrisht, kanë harruar pse janë këtu.

Atëherë fjalën e ka deputetja Antoneta Dhima.

Të përgatitet deputeti Eduard Bejko.

Antoneta Dhima – E nderuar zonja drejtuese e seancës,

Të nderuar kolegë deputetë dhe deputete,

Të nderuar qytetarë,

Komisioni për Ekonominë dhe Financat, në cilësinë e komisionit për dhënie mendimi, bazuar në nenet 32 dhe 39 të Rregullores së Kuvendit, mori në shqyrtim projektligjin “Për shërbimet e kujdesit shoqëror në Republikën e Shqipërisë” i cili është propozuar nga Këshilli i Ministrave. Ky projektligj është diskutuar dhe hartuar nga Ministria e Mirëqenies Sociale dhe Rinisë me ndihmën e ekspertëve të UNICEF-it, të cilët kanë kontribuar drejtërdrejt në hartimin e këtij projektligji. 

Projektligji iu nënshtrua fazës së konsultimit me të gjithë̈ aktorët e sistemit të shërbimit të kujdesit shoqëror dhe të gjitha grupeve të interesit. Projektligji ka si qëllim rregullimin e mënyrave për sigurimin dhe ofrimin e shërbimeve të kujdesit shoqëror në përputhje me reformën administrative-territoriale përmes krijimit dhe administrimit të shërbimeve të kujdesit shoqëror thuajse tërësisht nga një̈sitë e qeverisjes vendore. Përmes këtyre ndryshimeve, synohet të zbulohen në kohë nevojat e përfituesve për ofrimin e këtyre shërbimeve, të cilat ndihmojnë në parandalimin dhe zhvillimin e kushteve apo të situatave kërcënuese që prekin grupet në nevojë.

Sistemi i sotëm i ofrimit dhe përfitimit të shërbimeve të kujdesit shoqëror paraqet problematikat e tij në mungesë të mbështetjes financiare nga njësitë e qeverisjes vendore për shërbimet sociale të marra nën administrim; në ngritjen e shërbimeve sociale komunitare për kategoritë në nevojë; në mungesën e iniciativës për vlerësimin dhe planifikimin e shërbimeve sociale për kategoritë në nevojë brenda territorit nën juridiksionin e tyre, si dhe në aplikimin e shërbimeve alternative. Me qëllim eliminimin e problematikave të lartpërmendura, në zbatimin e funksioneve të përbashkëta, Ministria e Mirëqenies Sociale dhe Rinisë propozoi hartimin e projektligjit i cili parashikon konfigurimin e ri të strukturave të reja, roleve dhe funksioneve të 61 bashkive dhe njësive të tyre administrative në lidhje me ofrimin e shërbimeve shoqërore për kategoritë në nevojë. 

Për të zgjidhur këto problematika, në kuadrin e reformimit të sistemit të mbrojtjes sociale, që ka nisur me miratimin e Strategjisë së re për Mbrojtjen Sociale, 2015-2020, u bë i domosdoshmëm hartimi i këtij projektligji si një sfidë e sistemit shqiptar të shërbimeve, një ligj ky i veçantë pasi paraqet të ndara skemat aktuale të ndihmës ekonomike nga ato të pagesës së aftësisë së kufizuar. Projektligji jep një̈ pasqyrë të qartë të llojit, përkufizimeve dhe listës së shërbimeve të kujdesit shoqëror që do të ofrohen nga operatorë publikë dhe ata jopublikë. 

Për herë të parë do të kemi një përkufizim të qartë për shërbimet e kujdesit shoqëror. Shërbimet shoqërore janë të organizuara kryesisht si shërbime në komunitet dhe familje për të gjitha kategoritë e identifikuara të përdoruesve, pa përjashtuar shërbimet në qendrat rezidenciale. Risi e projektligjit është përcaktimi i qartë i kategorive të përdoruesve të shërbimeve sipas nevojës dhe llojit të shërbimit ku të drejtën për të përdorur shërbimin e kujdesit shoqëror do ta kenë individët ose familjet, të cilat nuk kanë mjetet minimale të jetesës dhe nuk janë në gjendje që t’i sigurojnë ato me punë apo të ardhura nga pronat ose burime të tjera. 

Sipas këtij projektligji, shërbimet shoqërore mbulojnë të gjitha kategoritë e personave, të cilët janë në pamundësi për të plotësuar vetë nevojat e tyre bazë të jetesës ose me ndihmën e anëtarëve të familjes, për shkak të rrethanave të pafavorshme personale, ekonomike dhe sociale. Projektligji ngre mekanizmat e duhur të ofrimit të shërbimeve, por edhe të kontrollit nëpërmjet përcaktimit të roleve dhe të përgjegjësive të Inspektoratit Shtetëror të Punës dhe të Shërbimeve Shoqërore, strukturë ekzistuese, dhe Drejtorisë së Përgjithshme të Shërbimit Social Shtetëror, në varësi të Ministrisë së Mirëqenies Sociale dhe Rinisë, duke adresuar dualizimin e kompetencave dhe roleve të shërbimit social shtetëror, që krijonin paqartësi të subjekteve të kontrolluara. 
Projektligji detajon dhe klasifikon të gjitha rolet dhe funksionet që do të kenë institucionet si në nivel vendor, ashtu edhe në nivel qendror në ofrimin e shërbimeve shoqërore.

Një risi është ngritja e sektorëve të vlerësimit të nevojave dhe referimit të çdo komuniteti. Ai është një mekanizëm që kujdeset për futjen e përfituesve në skemë, në mbështetje të objektivit strategjik, të largimit nga përdorimi i kujdesit rezidencial. 

Institucionet përgjegjëse për zbatimin e skemës së shërbimeve shoqërore janë: Ministria përgjegjëse për Çështjet Sociale dhe institucionet e saj në varësi, si dhe këshilli i qarkut dhe bashkia. 

Burimet e financimit për shërbimet e kujdesit shoqëror përbëhen nga fondet e deleguara nga buxheti i shtetit; fondet e caktuara nga buxhetet vendore; të ardhurat e caktuara nga pasuri dhe veprimtari të tjera që ushtron bashkia; kontributet e përfituesve të shërbimeve shoqërore; dhurimet; sponsorizimet; donacionet, si dhe financime të tjera nga organizatat, personat fizikë e juridikë dhe individë të veçantë. Po ashtu, projektligji përcakton edhe ngritjen e fondit social pranë çdo bashkie në të njëjtën linjë dhe me parashikimet e projektligjit “Për qeverisjen vendore”, ku Ministria e Mirëqenies Sociale dhe Rinisë parashikon në buxhetin e saj fonde për financimin e shërbimeve shoqërore, të cilat ua transferon organeve të qeverisjes vendore.

Në lidhje me shërbimet shoqërore, do ta përfitojnë financimin vetëm ato që kanë marrëveshje trepalëshe me Shërbimin Social Shtetëror dhe njësitë e qeverisjes vendore ku ofrohet shërbimi.

Qëllimi i politikave të shërbimeve shoqërore, të adresuara në mbrojtjen e grupeve në nevojë, është krijimi i një sistemi adekuat i shërbimeve sociale me standarde bashkëkohore për rehabilitimin dhe riintegrimin e tyre në jetën normale. Këtë gjë e bën ky ligj i përkujdesjes shoqërore.

Politikat dhe legjislacioni shqiptar në fushën e mbrojtjes sociale të grupeve në nevojë reflektojnë parimet e Kushtetutës së Republikës së Shqipërisë, Konventës për të Drejtat e Njeriut, Konventës për të Drejtat e Fëmijëve, Kartës Sociale Europiane, Kartës Europiane të Autonomisë Lokale. Të gjitha këto parime janë shprehur shumë qartë në këtë projektligj.

Politikat kombëtare të përkujdesjes shoqërore kanë në filozofinë e tyre ndërtimin e një rrjeti shërbimesh, për të plotësuar nevojat apo për të minimizuar ndikimin e pasojave negative të dukurive sociale për kategoritë që kërkojnë të përfitojnë nga shërbimet e saj. Edhe kjo filozofi shprehet shumë qartë në këtë projektligj.

Sistemi i përkujdesjes shoqërore, nëpërmjet politikave dhe objektivave strategjike, synon mbështetjen e njerëzve në nevojë brenda familjeve dhe në komunitetet e tyre, në raport me përkujdesjen që ofrohet në shërbimet e centralizuara rezidenciale.

Në këtë projektligj propozohet decentralizimi dhe deinstitucionalizimi. Këto dy procese janë shumë të rëndësishme për politikën e qeverisë, por edhe për përfituesit e tyre direkt, të cilët do të përfitojnë shërbime më cilësore, që ofrohen nga figura profesionale, punonjës socialë dhe psikologë.

Do të ndërtohet shporta e shërbimeve bazë, e cila do të mundësojë ngritjen e çdo shërbimi të munguar nëpër bashki për të moshuarit, fëmijët dhunuar dhe personat me aftësi të kufizuar, të rinjtë në nevojë, nënat dhe vajzat. 

Do të ngrihen shërbimet rehabilituese për personat me aftësi të kufizuar dhe shërbime të specializuara për fëmijët e dhunuar, për fëmijët e rrugës. Shërbimet e emergjencës do të jenë pjesë e të gjitha këtyre shërbimeve ekzistuese.

Për herë të parë do të ketë buxhet nga fondi social, i cili do të ngrihet së bashku me donatorët, nga buxheti i shtetit dhe nga ai vendor, i cili do të mundësojë për herë të parë edhe financimin e OJF-ve të, cilat ofrojnë shërbime të specializuara.

Do të përforcohet inspektorati dhe, për herë të parë, do të kemi edhe më shumë funksione të sanksionuara për çdo shkelës ligji, që ofron shërbime sociale jo të duhura.

Do të ofrohen trajnime dhe do të ketë, për herë të parë, edukim të vazhduar gjatë gjithë periudhës së punësimit të personelit të drejtpërdrejtë, të cilët do të testohen edhe për aftësitë e tyre. 

Do të ketë strukturë të posaçme në këto njësi vendore, të cilat do të vlerësojnë nevojën e qytetarëve për shërbimet sociale dhe do të menaxhohet në çdo rast për ato që kanë nevojë. 

Projektligji nuk parashikon të ketë efekte financiare, pasi ai bën thjesht riorganizimin e shërbimit të kujdesit shoqëror dhe nuk alokon fonde shtesë për këtë shërbim. 

Falënderoj ministrin dhe stafin për hartimin e këtij ligji shumë të domosdoshëm!

Duke qenë se projektligji “Për shërbimin e kujdesit shoqëror në Republikën e Shqipërisë” është i mbështetur në Kushtetutën e Republikës së Shqipërisë, sjell përmirësime në organizimin e sistemit të shërbimit të kujdesit shoqëror dhe rrit efiçiencën e ofrimit të këtij shërbimi, në përputhje me reformën administrativo-territoriale, ju ftoj, të nderuar kolegë deputetë dhe deputete, ta miratojmë atë.

Faleminderit!

Valentina Leskaj – Faleminderit!

Fjalën e ka deputeti Eduard Bejko. Të përgatitet deputeti Pendavinji. Ndërkohë, ju kujtoj edhe një herë, kolegë deputetë, se për tridhjetë minuta do të votojmë, ndaj njoftoni kolegët që të vijnë në sallë.

Eduard Bejko – E nderuara zonja drejtuese e seancës,

Ne deputetët, që jemi më striktë kur flasim për çështjen e rendit të ditës, dukemi ndoshta edhe demode, por, në fund të fundit, ne i kemi vënë vetes një qëllim, flas për ata që e respektojnë rendin e ditës, që të respektojmë veten tonë, të respektojmë ata që na kanë votuar, si dhe këtë foltore që, në fund të fundit, shpreh më mirë anën njerëzore dhe atë politike të sjelljes sonë.

Kur shoh anën e djathtë të krahut tim, që është bosh, ndihem keq, për hir të së vërtetës, dhe më kujton atë fëmijë plëngprishës të familjes, që në një natë e sipër largohet, por rri disa ditë e ndoshta kthehet prapë, se, në fund të fundit, e kupton që e mira e përbashkët është e mira e familjes, pra edhe e mira e këtij parlamenti është e mira e të gjithë shoqërisë shqiptare.

Do të flas dy fjalë për ligjin aktual, pavarësisht se ndoshta mund të bëj ndonjë përsëritje të kolegëve paraardhëse, por jam i detyruar të shpreh disa fjalë, ndoshta edhe nuk do të zgjatem.

Projektligji i sotëm “Për shërbimet e kujdesit shoqëror në Republikën e Shqipërisë” projektohet si një nismë e Këshillit të Ministrave, i propozuar nga ministri i Mirëqenies Sociale dhe Rinisë.

Duke iu referuar disa problematikave në ecurinë e mirëqenies sociale ndër vite, që lidheshin me ndryshimet në projektet sociale, u pa i arsyeshëm një detajim i mirëfilltë i këtij ligji të shërbimeve sociale.

Elementi që vihet re, që është shumë i rëndësishëm, është gjithëpërfshirja e të gjitha shtresave në nevojë që kanë nevojë për ndihmë sociale. Në këtë kuadër, komisioni ynë ka qenë i vëmendshëm për të bërë të mundur një përshtatje sa më adekuate të këtij ligji me realitetin social shqiptar dhe realisht në kolonat kryesore mbështetëse të këtij ligji është mbështetja për familjen, sidomos për fëmijët, duke parë një ndërthurje sa më të përshtatshme midis këtyre dy elementeve të shoqërisë, të cilat përbëjnë bazën për një ecuri sa më të  qenësishme të  shoqërisë sonë. Ky shërbim social ka edhe përfitimet e veta, të cilat konsistojnë te subjektet që financojnë shërbimet, tek ata që ofrojnë shërbimet, tek autoritetet vendore, si dhe te përdoruesit e shërbimeve për të cilët është një lehtësim i zgjedhjes së përshtatshme dhe për nevojat. 
Ligji është një hap shumë solid në konsolidimin për herë të parë të veprimtarisë, gjë që ka  bërë të mundur  një suport sa më efikas të shërbimeve ndaj shoqërisë dhe ndaj shtresave vulnerabile. 
Duke pasur parasysh ecurinë me ritme të shpejta  europiane të shoqërisë shqiptare, ky ligj  ka  shumë karakteristika të përbashkëta me mënyrën si veprohet në shoqëritë e BE-së. Këto shërbime japin një panoramë dhe një gjithëpërfshirje, duke siguruar një partneritet të drejtësisë sociale, një partneritet të solidaritetit  të mbështetjes shoqërore,  një partneritet midis qeverisjes qendrore dhe asaj vendore dhe të parimit për  mbrojtjen e të dhënave sociale dhe të ndalimit të  diskriminimit.
Të nderuar kolegë, 
Reforma e decentralizimit ka  pasur qëllimet dhe ndikimet e veta dhe me këtë ligj synohet të krijohet një kujdes shoqëror përgjithësisht nga pushteti vendor. Kjo përqasje ka të mirën e vet, pasi bëhet një vlerësim  i  prioriteteve nga qeverisja vendore, sepse është thelbësore që vlerësimi në terrenin  ku shfaqet të reklamohet.
Ky ligj  paraqet një sfidë të  shërbimeve sociale si veçantinë  e ndarjes  së skemave  aktuale të ndihmës ekonomike, nga ato të pagesës së aftësisë së  kufizuar. Të drejtën për të marrë këto shërbime do ta kenë ata individë  dhe ato familje, të cilat kanë  kushtet  minimale të  jetesës, që nuk arrijnë dot të  sigurojnë  të ardhurat e tyre nëpërmjet atyre që ato disponojnë (pronave, aq sa mund të kenë).
Në këtë projektligj ngrihen edhe  mekanizmat e duhur që ofrojnë shërbimet, por edhe që kontrollojnë, nëpërmjet përcaktimit të rolit përgjegjës të Inspektoratit  të Punës, si dhe strukturave të Drejtorisë së Shërbimit Social.
Një risi është ngritja e sektorëve që  vlerësojnë  nevojat, si dhe referojnë rastet e futjes së përfituesve në sistem, duke qenë kështu larg ndikimeve politike, që  tashmë në dy dekadat e fundit jemi mësuar t’i shohim  rëndom midis nesh.
Fondet për të  plotësuar këto përkujdesje do të jenë nga buxheti i shtetit, nga buxhetet vendore, nga  kontributet e përfituesve të shërbimeve dhe nga donatorët (organizata, individë, persona fizikë apo juridikë).
Vlen të  theksohet se projektligji nuk sjell efekte financiare në buxhet, gjë që do të thotë se ofrimi i këtyre shërbimeve nuk ka nevojë për investime apo për shtim kapacitetesh, sepse strukturat  funksionale tashmë janë të ngritura dhe evidente, por me vënien në zbatim të këtij ligji, do të mirorganizohen dhe do të mirëspecifikohen  në ofrimin e  shërbimeve. 
Pra, të 54 nenet e këtij ligji  nuk sjellin  gjë tjetër, veçse një përmirësim të asaj që të gjithë ne dëshirojmë  për t’u shërbyer sa më mirë shtresave sociale më të thyeshme, më vulnerabile dhe më problematike  të shoqërisë shqiptare.
Faleminderit!
Valentina Leskaj – Faleminderit!
Kalojmë në fjalën në emër të grupeve parlamentare.
Fjalën e ka deputetja Edlira Çekrezi, në emër të Grupit Parlamentar të LSI-së. Përgatitet deputetja Klodiana Spahiu, në emër të Grupit Parlamentar të PS-së.
Edlira Çekrezi – E nderuar zonja drejtuese e seancës,
Të nderuar kolegë deputetë,
Diskutimi dhe më pas votimi në këtë seancë plenare i projektligjit "Për shërbimet e kujdesit shoqëror në Republikën e Shqipërisë" kërkojnë vëmendjen maksimale të të gjithë deputetëve të pranishëm në këtë seancë. Diskutimet me tone  të ashpra e deri diku të tejkaluara dhe të tepruara mes palëve, nuk duhet të na  shfokusojnë nga ato nisma për të cilat jemi zotuar para votuesve tanë dhe u  shpërblyem  me votat e një milion njerëzve.
Ky ligj  që po diskutojmë sot vjen si nevojë e kohës për të pasur një sistem më të mirorganizuar dhe funksional në shërbim të qytetarëve shqiptarë, në drejtim të kujdesit shoqëror. Sot jo pa qëllim kërkova në hapjen e fjalës sime maksimumin e seriozitetit dhe të vëmendjes.  
Ne mund të themi me  gojën plot se ndryshe nga historitë e së shkuarës,  kur  shërbimet e përkujdesjes sociale për kategoritë në nevojë nuk janë  vlerësuar si prioritare nga njësitë e qeverisjes vendore, në këto çaste gjithçka ndryshon. Historitë e ngatërruara me moskompetenca dhe me ngatërrime kompetencash ligjore, të  cilat  janë detyruar t’i vuajnë në kurriz mjaft qytetarë e që jo  në pak herë, media i ka ekspozuar me plot të drejtë, mund të themi se  do të shkojnë drejt zbehjes së plotë.
Projektligji u hartua nga Ministria e Mirëqenies Sociale dhe Rinisë me ndihmën e ekspertëve të UNICEF-it, të cilët, duke kontribuar drejtpërdrejt në hartimin e tij, i japin një garanci  suksesit të parashkruar dhe të brendashkruar  kësaj nisme. Të gjithë  aktorët e sistemit të  shërbimeve të kujdesit shoqëror dhe grupet e interesit sollën  sinjalet më pozitive, duke  u shprehur entuziastë dhe me pritshmëri  pozitive për atë që ofron ky ligj. 
Ligji që kemi në dorë ka  si qëllim rregullimin e mënyrave për sigurimin dhe ofrimin e shërbimeve të kujdesit shoqëror, në mënyrë që të ndihmojmë në mirëqenien dhe përfshirjen shoqërore të individëve dhe të familjeve që kanë nevojë për kujdes shoqëror. Në të njëjtën linjë me reformën e decentralizimit  që lidhet me atë  që prezantova më sipër e që në të shkuarën pati  jo pak probleme, projektligji sjell  administrimin e shërbimeve të kujdesit shoqëror thuajse tërësisht nga njësitë e qeverisjes vendore. Historia e qeverisjes vendore, që ose  ngrinte duart lart, ose fshihej, ose shmangej apo  nuk shërbente jo prej dëshirës, por më shumë prej  ngërçit, në këtë projektligj quhet zyrtarisht e kapërcyer dhe e shkuar.  Rregullimi dhe ofrimi i shërbimeve sociale në atë mënyrë që të mundësojë zbulimin në kohë të nevojave të përfituesve dhe ofrimin e atyre shërbimeve, është në themel të këtij ligji. Këtë e pranuan përfaqësuesit e  ministrisë të thirrur në komision dhe është konfirmuar nga ekspertët  e fushës, se ky ligj ia del më së miri të vendosë shenjën e vet  pozitive në këtë realitet. Në këtë mënyrë  parandalohet në  kohë zhvillimi i kushteve dhe i situatave kërcënuese  që prekin grupet  në nevojë. 
Referuar raportit, dëgjesave dhe relacionit  bashkëshoqërues të  ligjit, del qartë që nëpërmjet këtij ndryshimi synohet identifikimi  dhe përcaktimi i të gjitha grupeve në nevojë dhe parashikimi  i shërbimeve për ta, duke paracaktuar parimet, gamën e përfitimeve dhe të lehtësirave, individët, grupet e individëve që përmbushin kushtet për të përfituar nga skema e shërbimeve të kujdesit shoqëror, si dhe procedurat e kërkimit dhe të përfitimit të të drejtave të shërbimeve të kujdesit shoqëror. Nëse vlen të veçohet  një risi tërësisht ekskluzive që i bëhet skemës tërësore, nëpërmjet ndryshimit të sotëm, është se skemat aktuale të ndihmës ekonomike paraqiten të ndara nga ato të pagesës së aftësisë së kufizuar. Projektligji shkon drejt thjeshtimit për të shmangur pikërisht këtë moskuptimësi të qëllimtë dhe kështu i jep një pasqyrë të plotë, të qartë, të kuptueshme dhe të thjeshtë përkufizimeve dhe listës së shërbimeve të kujdesit social, që do të ofrohen nga aktorët publikë dhe jopublikë.
Një risi tjetër e projektligjit është përcaktimi i qartë i kategorive të përdorueseve të shërbimeve sipas nevojës dhe llojit të shërbimeve. Të drejtën për të marrë këto shërbime do ta kenë individë ose familje, të cilat nuk i kanë mjetet minimale të jetesës dhe nuk janë në gjendje që t’i sigurojnë me punë, nga të ardhurat nga prona apo nga burime të tjera. 

Të nderuar kolegë deputetë, 

Tre vjet më parë Shqipëria zgjodhi alternativën e majtë si alternativën më të mirë qeverisëse. Shqetësim kryesor i të majtave moderne kudo në botë, është edhe shtresa përfituese direkt e këtij ligji. 

Sipas këtij projektligji, shërbimet shoqërore mbulojnë të gjitha kategoritë e personave që janë në pamundësi për të plotësuar vetë nevojat bazë të jetesës, ose me ndihmën e anëtarëve të familjes, për shkak të rrethanave të pafavorshme personale, ekonomike dhe sociale. Prandaj, në emër të Grupit Parlamentar të Lëvizjes Socialiste për Integrim, duke qenë të bindur dhe të vendosur në luftën kundër varfërisë dhe duke menduar gjithmonë për ndihmë ndaj shtresave në nevojë, garantoj mbështetjen time dhe të grupit parlamentar për këtë projektligj. Ju ftoj ta votojmë. 

Faleminderit! 

Valentina Leskaj – Fjalën e ka deputetja Spahiu.

Klodiana Spahiu – E nderuar drejtuese e seancës, 

Të nderuar kolegë, 

Në fakt, pasi diskutuan të gjithë kolegët dhe koleget e Komisionit të Ekonomisë dhe Komisionit të Çështjeve Sociale, u dhanë të gjitha detajet dhe të rejat që sjell ky projektligj. Unë dua të ndaj me ju vetëm një informacion të shkurtër në lidhje me punën që është bërë nga Ministria e Mirëqenies për këtë projektligj, sepse është punuar përafërsisht 4 vjet për të realizuar një reformë të tillë dhe ndoshta ky është një ndër ligjet më të rëndësishëm pas ligjit të reformës së ndarjes territoriale, sepse, në të vërtetë, ky projektligj ka marrë shkak nga kjo ndarje e re territoriale. Do të jenë 61 bashkitë përgjegjëse për këtë projektligj kaq të rëndësishëm dhe shërbimi do të ofrohet prej tyre. Jo se nuk janë ofruar shërbimet shoqërore nga bashkitë, por tashmë e kanë të detyruar me ligj dhe kanë buxhetin e tyre, i cili përcaktohet nga fondi social, se çfarë do të ofrojë bashkia me drejtorinë e saj të re që do të ketë në bashki.

Në fakt, shërbimet që do të marrin qytetarët janë pikërisht ato shërbime për të cilat ne shpeshherë diskutojmë gjatë këtu në parlament, janë ato shtresa të margjinalizuara, të cilat përmenden shpesh nga deputetët, janë ato njerëz që, në fakt, duhet të kenë përkrahjen e shtetit. Ka një sërë raportesh ndërkombëtare, të cilat tregojnë që këto shërbime duhet të jenë sa më pranë qytetarit dhe duhet të jenë pikërisht ato qeverisjet vendore që do të përcaktojnë nevojat e vendit të vet për këto shërbime. 

Shumë shkurt dua t’ju them që në këtë seancë të sotme u fol shumë gjatë në lidhje me papunësinë dhe varfërinë, por të dyja këto nuk mund të luftohen me arrogancën që shpreh opozita, sidomos me sjelljen e saj totalisht arbitrare, si në komisione, edhe sot në parlament. 

Ne, jemi të gjithë të të njëjtit mendim që përpjekja jonë duhet të jetë maksimale në përkrahjen e këtyre shtresave. Të përkrahësh këto shtresa, do të thotë që të përpiqesh që me ligj t’u japësh atyre të drejtat e veta. Më vjen keq që nuk është opozita në fund të seancës, sepse, në fakt, për këtë projektligj është bërë një punë goxha e gjatë edhe nga kolegët e opozitës, kemi dëgjuar në një seancë dëgjimore të gjitha grupet e interesit, të cilat kanë shprehur mendimet e tyre, që janë marrë në konsideratë gjatë diskutimit nen për nen dhe, pothuajse, të gjitha ndryshimet që ato kanë kërkuar, jemi munduar t’i pasqyrojmë në projektligj, gjithmonë në bashkëpunim edhe me Ministrinë e Mirëqenies. 

Do t’u kërkoj të gjithë kolegëve që ta votojmë projektligjin. Nuk po hyj më në detaje se çfarë përparësish ka projektligji, por ndarja përfundimtare nga ndihma ekonomike është një përparësi e madhe e projektligjit. E dimë shumë mirë të gjithë se si është përdorur për vite të tëra ndihma ekonomike për ato familje që me te vërtetë ishin në nevojë. Sot kemi një vizion krejtësisht të ri, edhe në lidhje me ndihmën ekonomike, por edhe në lidhje me ofrimin e shërbimeve shoqërore. Prandaj, do të kërkoja votën tuaj që të vazhdojmë në këtë reformim, jo vetëm të ndihmës ekonomike, por të përkrahim shumë fort edhe njerëzit me aftësi të kufizuara dhe të gjitha familjet që janë në nevojë, të përkrahim pensionistët, të përkrahim ata njerëz që kanë nevojë për shërbime shoqërore.

 
Ju faleminderit! 

Valentina Leskaj – Po, faleminderit!

Atëherë, edhe një herë, kolegë deputetë, njoftoni të gjithë kolegët se pas pesë minutash do të votojmë.

 Hapet votimi për prezencën.

Mbyllet votimi.

Janë prezentë 71 deputetë.

Kalojmë në votimin e projektligjit “Për disa shtesa dhe ndryshime në ligjin nr. 9363, datë 24.03.2005 “Për mënyrën dhe procedurat e vendosjes së kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar””.

Ky projektligj votohet me shumicë të thjeshtë.

Hapet votimi me elektronikë në parim.

Mbyllet votimi.

Atëherë, 71 vota pro, asnjë kundër, asnjë abstenim.

Miratohet.

Kalojmë në votimin nen për nen.

Neni 1, sipas variantit të propozuar. Pro? Kundër? Abstenim?

Miratohet. 

Neni 2. Pro? Kundër? Abstenim?

Miratohet. 

(Me të njëjtën procedurë vazhdohet deri te neni 7.)

Neni 8.

Po, zoti Braho.

Spartak Braho – Kam një vërejtje. Gjatë diskutimit në seancë, kini parasysh që referenca te neni 12 i Kushtetutës nuk qëndron. Duhet bërë ndryshimi.

Valentina Leskaj – Dakord.

Atëherë, neni 8. Pro? Kundër? Abstenim?

Miratohet. 

Neni 9. Pro? Kundër? Abstenim?

Miratohet. 

Kalojmë në votimin në tërësi me elektronikë.

Hapet votimi.

Mbyllet votimi.

Janë 71 vota pro, asnjë kundër, asnjë abstenim.

Miratohet.

Kalojmë te projektligji “Për zhvillimin e rrjeteve të komunikimeve elektronike me shpejtësi të lartë dhe me sigurimin e të drejtës së kalimit”.

Hapet votimi me elektronikë në parim.

Mbyllet votimi.

71 vota pro, asnjë kundër, asnjë abstenim.

Miratohet. 

Kalojmë në votimin nen për nen, sipas vërejtjeve të Komisionit të Veprimtarive Prodhuese dhe Komisionit për Integrimin Europian.

Ju kujtoj se përpara se të kalojmë në shqyrtimin nen për nen, duhet të votojmë për shënimin në fund të faqes, që lidhet me titullin e projektligjit dhe që tregon përputhshmërinë e projektligjit me legjislacionin e BE-së. Pro? Kundër? Abstenim?

Miratohet.

Kalojmë te nenet.

Neni 1, me vërejtjet e Komisionit për Integrimin Europian. Pro? Kundër? Abstenim?

Miratohet.

Neni 2. Pro? Kundër? Abstenim?

Miratohet.

Neni 3, me vërejtjet e Komisionit për Integrimin Europian. Pro? Kundër? Abstenim?

Miratohet.

Neni 4. Pro? Kundër? Abstenim?

Miratohet.

(Me të njëjtën procedurë vazhdohet deri te neni 19.)

Neni 20, me vërejtjet e Komisionit të Veprimtarive Prodhuese. Pro? Kundër? Abstenim?

Miratohet.

Neni 21. Pro? Kundër? Abstenim?

Miratohet. 

Neni 22, me vërejtjet e Komisionit për Integrimin Europian. Pro? Kundër? Abstenim?

Miratohet.

Neni 23. Pro? Kundër? Abstenim?

Miratohet.

(Me të njëjtën procedurë vazhdohet deri te neni 42.)

Kalojmë në votimin në tërësi, me elektronikë.

Hapet votimi.

Mbyllet votimi.

71 vota pro, asnjë kundër, asnjë abstenim. 

Miratohet. 

Kalojmë te projektligji “Për shërbimet e kujdesit shoqëror në Republikën e Shqipërisë”.

Edhe ky projektligj kërkon shumicë të thjeshtë.

Hapet votimi me elektronikë për votimin në parim.      

Mbyllet votimi.

70 vota pro, asnjë kundër, asnjë abstenim.

Miratohet. 

Kalojmë në votimin nen për nen, sipas vërejtjeve të Komisionit për Punën, Çështjet Sociale dhe Shëndetësinë.

Neni 1, me vërejtjet e komisionit përgjegjës. Pro? Kundër? Abstenim?

Miratohet. 

Neni 2, me vërejtjet e komisionit përgjegjës. Pro? Kundër? Abstenim?

Miratohet. 

Neni 3, me vërejtjet e komisionit përgjegjës. Pro? Kundër? Abstenim?

Miratohet. 

Neni 4, me vërejtjet e komisionit përgjegjës. Pro? Kundër? Abstenim?

Miratohet. 

Neni 5, me vërejtjet e komisionit përgjegjës. Pro? Kundër? Abstenim?

Miratohet 

Neni 6, me vërejtjet e komisionit përgjegjës. Pro? Kundër? Abstenim?

Miratohet. 

Neni 7. Pro? Kundër? Abstenim?

Miratohet 

Neni 8, me vërejtjet e komisionit përgjegjës. Pro? Kundër? Abstenim?

Neni 9, me vërejtjet e komisionit përgjegjës. Pro? Kundër? Abstenim?

Miratohet 

Neni 10. Pro? Kundër? Abstenim?

Miratohet.

Neni 11. Pro? Kundër? Abstenim?

Miratohet. 

Neni 12, me vërejtjet e komisionit përgjegjës. Pro? Kundër? Abstenim?

Miratohet. 

Neni 13. Pro? Kundër? Abstenim?

Miratohet. 

(Me të njëjtën procedurë vazhdohet deri te neni 16.)

Neni 17, me vërejtjet e komisionit përgjegjës. Pro? Kundër? Abstenim?

Miratohet.

Neni 18, me vërejtjet e komisionit përgjegjës. Pro? Kundër? Abstenim?

Miratohet.

Neni 19. Pro? Kundër? Abstenim?

Miratohet.

Neni 20. Pro? Kundër? Abstenim?

Miratohet. 

Neni 21. Pro? Kundër? Abstenim?

Miratohet. 

Neni 22, me vërejtjet e komisionit përgjegjës. Pro? Kundër? Abstenim?

Miratohet. 

Neni 23, me vërejtjet e komisionit përgjegjës. Pro? Kundër? Abstenim?

Miratohet. 

Neni 24. Pro? Kundër? Abstenim?

Miratohet. 

Neni 25, me vërejtjet e komisionit përgjegjës. Pro? Kundër? Abstenim?

Miratohet. 

Neni 26, me vërejtjet e komisionit përgjegjës. Pro? Kundër? Abstenim?

Miratohet. 

Neni 27, me vërejtjet e komisionit përgjegjës. Pro? Kundër? Abstenim?

Miratohet. 

Neni 28, me vërejtjet e komisionit përgjegjës. Pro? Kundër? Abstenim?

Miratohet. 

Neni 29, me vërejtjet e komisionit përgjegjës. Pro? Kundër? Abstenim?

Miratohet. 

Neni 30, me vërejtjet e komisionit përgjegjës. Pro? Kundër? Abstenim?

Miratohet. 

Neni 31, me vërejtjet e komisionit përgjegjës. Pro? Kundër? Abstenim?

Miratohet. 

Neni 32, me vërejtjet e komisionit përgjegjës. Pro? Kundër? Abstenim?

Miratohet. 

Neni 33. Pro? Kundër? Abstenim?

Miratohet. 

Neni 34, me vërejtjet e komisionit përgjegjës. Pro? Kundër? Abstenim?

Miratohet. 

Neni 35. Pro? Kundër? Abstenim?

Miratohet. 

Neni 36, me vërejtjet e komisionit përgjegjës. Pro? Kundër? Abstenim?

Miratohet. 

Neni 37. Pro? Kundër? Abstenim?

Miratohet. 

Neni 38, me vërejtjet e komisionit përgjegjës. Pro? Kundër? Abstenim?

Miratohet. 

Neni 39, me vërejtjet e komisionit përgjegjës. Pro? Kundër? Abstenim?

Miratohet.

Neni 40. Pro? Kundër? Abstenim?

Miratohet. 

(Me të njëjtën procedurë vazhdohet deri te neni 50.)

Neni 51, me vërejtjet e komisionit përgjegjës. Pro? Kundër? Abstenim?

Miratohet.

Neni 52. Pro? Kundër? Abstenim?

Miratohet. 

Neni 53. Pro? Kundër? Abstenim?

Miratohet. 

Për nenin 54 të projektligjit “Hyrja në fuqi” ka dy amendamente, një të komisionit përgjegjës dhe  tjetri nga deputetet Erjeta Alhysa  dhe Klodiana Spahiu. Komisioni përgjegjës propozon që ligji të hyjë në fuqi 6 muaj pas botimit në Fletoren Zyrtare, kurse deputetet Spahiu dhe Alhysa propozojnë që ligji të hyjë në fuqi 15 ditë pas botimit në Fletoren Zyrtare. 

Natyrisht, sipas Rregullores, më parë do të hedhim në votim amendamentin e dy deputeteve, meqenëse është larg variantit të propozuar nga Këshilli i Ministrave.

Hedhim në votim propozimin e dy deputeteve që sapo citova.

Pro? Kundër? Abstenim?

Miratohet. 

Ka ndonjë gjë nga komisioni?

Atëherë, kalojmë në votimin e projektligjit në tërësi.

Hapet votimi me elektronikë.

Mbyllet votimi.

Miratohet me 71 vota pro, asnjë kundër , asnjë abstenim.

Kalojmë në zgjedhjen e kryetarit të Autoritetit për Informimin mbi Dokumentet e ish-Sigurimit të Shtetit, sipas  ligjit nr. 45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë”, ku Kuvendi zgjedh një kryetar në radhët e anëtarëve të Autoritetit. Një grup prej 28 deputetësh kanë propozuar për kryetare zonjën Gentiana Sula, e cila është zgjedhur javën e kaluar anëtare e këtij institucioni dhe sot propozohet  për kryetare, sepse kryetari zgjidhet nga radhët e anëtarëve të zgjedhur. Procedura e votimit është me një votim. Votimi është i fshehtë dhe me  elektronikë. Natyrisht, kërkohet shumicë e thjeshtë, siç  e thamë edhe javën e kaluar.

Sekretari për Procedurat dhe Votimin

Musa Ulqini

Drejtori i Shërbimit të Botimeve Parlamentare

Krenar Hajdëri


Atëherë, hapet votimi i fshehtë me elektronikë për zgjedhjen e zonjës Gentiana Sula si kryetare e Autoritetit.

Hapet votimi. Mbyllet votimi.

Miratohet me 69 vota pro, asnjë kundër, 1 abstenim.

Atëherë, meqenëse në Konferencën e Kryetarëve nuk pati konsensus për  miratimin e projektkalendarit, hedhim në votim projektprogramin për punimet e Kuvendit për periudhën 30.11.2016 deri më 24.12.2016.

Hapet votimi me kartonë. Kush është dakord? Kundër? Nuk ka.  Abstenim? Nuk ka.

Miratohet. 

Votojmë edhe draftkalendarin me kartonë, gjithashtu, për periudhën 30.11.2016 deri më 16.12.2016. 

Pro? Kundër? Nuk ka. Abstenim? Nuk ka.

Miratohet.

Faleminderit dhe punë të mbarë!

(Seanca u mbyll në orën 17:30.) 

Zëvendëskryetare e Kuvendit

Valentina Leskaj

